
Posledným úradným úkonom Dicka Martina – ako sa sám nazdával – bolo zatknúť Lewa Pheeneyho v súvislosti s vlámaním do banky v Helborough. Našiel ho v malej kaviarničke v Soho – práve dopíjal kávu.
„Čo nového, pán plukovník?“ spýtal sa Lew takmer bodro a načiahol sa po klobúk.
„Inšpektor by sa chcel pozhovárať s vami o tej prácičke v Helborough,“ odpovedal Dick.
Lew opovržlivo pokrčil nosom.
„Teda v Helborough!“ poznamenal pohŕdavo „V tom som nemal prsty – nazdával som sa, že to viete. Čo ešte robíte na polícii? Počul som, že ste zbohatli a odišli.“
„Odchádzam. Už len vás mám vybaviť.“
„Škoda, že naposledy máte takúto smolu!“ zaškeril sa Lew. „Mám štyridsaťpäť skvele naolejovaných alibi. Čudujem sa vám, pán Martin! Predsa viete, že nie som bankový vlamač. Mojou špecialitou sú zámky…“
„Čo ste robili v utorok o desiatej večer?“
Zlodejovi zažiaril na dobráckej tvári široký úsmev.
„Keby som vám povedal, pomysleli by ste si, že klamem.“
„Povedzte, nech si pomyslím,“ poprosil Dick a belasé oči sa mu zaligotali.
Lew zmĺkol. Uvažoval o nebezpečenstve z priveľkej úprimnosti.
Vzal do úvahy všetky okolnosti a povedal pravdu.
„Istý súkromník mi dal prácičku – prácičku, o ktorej nechcem rozprávať. Špinavú, ale počestnú.“
„A dobre zaplatenú?“ spýtal sa detektív zdvorilo, no nedôverčivo.
„Dostal som – stopäťdesiat libier. Vidím, neveríte, a vravím pravdu. Otváral som zámky najodolnejšie, na aké som kedy natrafil, a robota príšerná, že by som sa na takú ešte raz nedal ani za fúru zlata. Vidím, neveríte, no môžem vám dokázať, že som bol v ten večer v Royal Arms v Chichesteri – večeral som o ôsmej a o desiatej som šiel spať. Zabudnite na Helborough. Viem, ktorý gang to urobil, aj vy to viete, načo teda tie reči?“
Lew sedel za mrežami celú noc, kým sa zisťovalo, či vravel pravdu. Ako sa ukázalo, nielenže sa v Royal Arms v Chichesteri ubytoval, ale ubytoval sa pod svojím menom, a o štvrť na jedenásť, keď vlamači už zmizli z banky v Helborough, si popíjal v hotelovej izbe šesťdesiat míľ vzdialenej. Lewa ráno prepustili a Dick ho pozval na raňajky. Medzi profesionálnym lovcom zlodejov a profesionálnym vlamačom niet totiž ozajstného nepriateľstva, a podinšpektora Richarda Martina mali kriminálnici takmer tak radi, ako ho mali radi na policajnom riaditeľstve.
„Nie, pán Martin, už nič nepoviem, prezradil som dosť,“ protivil sa dobre naladený Lew. „A keď ma nazvete klamárom, nebudem vám veľmi zazlievať. Mám stopäťdesiat libier a bol by som dostal tisíc, nech sa mi tie zámky podarí pootvárať. Hádajte koľko chcete, neuhádnete.“
Dick Martin ho uprene pozoroval.
„Tajíte čosi zaujímavé – zverte sa mi,“ preriekol napokon.
Čakal pobádavo, no Lew Pheeney pokrútil hlavou.
„Nie. Prezradil by som síce niekoho, kto nie je dobrý a akých neobdivujem, ale nepoddám sa predsa osobným pocitom. Budete musieť hádať ďalej. Neklamem. Poviem vám, ako sa to stalo.“
Na dúšok vypil horúcu kávu a odtisol šálku na tanieriku.
„Chlapíka, čo ma pozval na tie zámky, nepoznám – osobne nepoznám. Od istého času má akési trampoty, no do toho ma nič. Raz večer sme sa stretli, predstavil sa a zaviedol ma k sebe do domu – bŕŕŕ!“ striaslo ho. „Pán Martin, gauneri sú celkom poriadni ľudia, prinajmenšom gauneri, čo ja poznám, a kradnutie je hra s dvoma hráčmi – zlodejom a políciou. Ak ma chytia, majú šťastie oni! Ak im prejdem cez rozum, mám šťastie ja! No jestvuje špina, čo mi je od nej zle, čo sa mi od nej dvíha žalúdok. Keď mi povedal čo chce, nazdal som sa, že žartuje, a hneď som chcel odmietnuť. Lenže zvedavejšieho človeka ako ja na svete ešte nebolo, a tak som si to napokon rozmyslel a pristal. Nie že by ma bol požiadal o niečo nečestné. Chcel sa len na čosi pozrieť. Čo sa za tým skrývalo, neviem. Dosť na tom, zámky sa mi nepodarilo otvoriť.“
„Nedobytné pokladnice u advokáta?“ naznačil zaujatý detektív.
Lew pokrútil hlasou a z ničoho nič skrútol reč na inšie. Rozhovoril sa o svojich plánoch. Zberal sa do Spojených štátov, k bratovi, počestnému staviteľovi.
„Z hry teda vypadneme naraz, pán Martin,“ usmial sa. „Vy ste pridobrý na policajta, a ja na gaunera. Nečudoval by som sa, keby sme sa onedlho stretli.“
Dick sa vrátil do Scotland Yardu, aby svojmu šéfovi podal, ako sa nazdával, posledné hlásenie.
Kapitán Sneed ohrnul nos.
„Tomu Pheeneymu by som neveril,“ podotkol. „Zhoď ho do studne a uvidíš, že ju rozoberie. Počestní zlodeji! To vyčítal z knižky. Teda odchádzaš?“
Dick prikývol.
„Kúpiš si dom na vidieku a budeš si žiť ako gentleman? Chodiť na poľovačky so psami a prijímať na obedy vojvodkyne – nedôstojný život pre dospelého muža!“
Dick Martin sa uškrnul. Nebolo by ho treba veľa presviedčať, aby odvolal žiadosť o prepustenie. Už ho to mrzelo a hoci ho budúce autorstvo náramne vábilo, bol by oželel veľa peňazí, keby nebol poslal komisárovi tú žiadosť.
„Zvláštne, ako peniaze nivočia človeka,“ poznamenal kapitán Sneed smutne. „Keby som napríklad zdedil sumičku s piatimi nulami, nechcelo by sa mi nič robiť.“
Jeho asistent sa znova uškrnul.
„Aj tak sa ti nič nechce robiť. Si lenivec, Sneed, najväčší lenivec, aký kedy zapĺňal kreslo v Scotland Yarde.“
Tučný muž, čo naozaj zapĺňal, ba prepĺňal úradné kreslo s poduškou, napoly po sediačky napoly po ležiačky, obraz nečinnosti, zdvihol vyčítavé oči na spoločníka.
„Nezabúdaj na subordináciu,“ zašomral. „Do zajtrajška si ešte zamestnancom Scotland Yardu, tituluj ma teda „sirom“ a správaj sa úctivo. Nerád by som ti pripomenúť, že si iba bezvýznamným podinšpektorom, kým ja tak blízko hodnosti superintendanta, ako by som ním vlastne bol. Nie som lenivec, som letargický. To je choroba.“
„Si tučný, lebo si lenivý, a lenivý, lebo si tučný,“ trval na svojom mladík s chudou tvárou. „Je to ako bludný kruh. A okrem toho si boháč, že by si mohol ísť do výslužby, keby sa ti chcelo.“
Kapitán Sneed si rozvážne pohladil bradu. Bol to chlap ako hora s plecami zápasníka, vysoký ako granátnik, no, ako si priznával, letargický. Sťažka si vzdychol strčil ruku do košíka na stole a vytiahol modrý papier.
„Zajtra budeš obyčajný civil, no dnes si môj otrok. Zájdi do Belliaghamovej knižnice, vraj im ukradli dajaké knihy.“
Podinšpeklor Dick Martin zastonal.
„Nie je to nič romantické, pripúšťam,“ poznamenal jeho šéf s pomalým, širokým úsmevom. „Kleptománia patrí na smetisko detektívnej práce, no bude tvojej duši na osoh. Bude ti pripomínať, kým budeš zaháľať a váľať sa v peniazoch, ktoré si si nezarobil, že je na svete niekoľko tisíc chudákov detektívov, ktorí sa až po členky brodia práve v takýchto hlúpych vyšetrovačkách!“
Dick pomaly kráčal dlhou chodbou a rozmýšľal, či je rád, a či nie, že má za sebou prácu na polícii a že o dvadsaťštyri hodín prejde popri najväčšej šarži a nemusí ju pozdraviť. Bol špecialista na zlodejov, najobratnejší lovec zlodejov, aký kedy bol v Scotland Yarde. Sneed často hovorieval, že má zlodejský intelekt, a myslel to ako poklonu. Zručnosť rozhodne mal. V istý pamätný večer, na podnet najvyššieho policajného úradníka, potiahol štátnemu sekretárovi hodinky, peňaženku a súkromne listiny, a ani skúsení pozorovatelia nezbadali, ako hnusný skutok vykonal.
Dick Martin prišiel do Scotland Yardu z Kanady, kde jeho otec bol správcom väznice, no ani väzňov, ani syna nestrážil ktovie ako. Dick behával po väznici a ihlicu z kravaty sa naučil nebadane vytiahnuť skôr, ako vnikol do záhad algebry. Peter du Bois, odsúdený doživotne, ho naučil otvárať zohnutým špendlíkom aj najodolnejšie dvere. Lew Andrevski, častý návštevník väznice vo Fort Stuarte, zhotovil z obalov väzenských modlitebných knižiek malé karty a naučil chlapca skryť v detských dlaniach po troch kartách. Nech chlapec nie je od prírody čestný, názorná výuka by ho bola ľahko pokazila.
„Dicky je chlapec, ako sa patri – len nech sa učí zlodejskému remeslu,“ odpovedal lenivý plukovník Martin, keď mu zhrození príbuzní vyčítali, že sa mu syn bez matky kazí. „Chlapci ho majú radi – pôjde za policajta a také školenie je hodné milión!“
Dick Martin bol urastený, jasnooký a nezvyčajne inteligentný. Detektívne skúšky poskladal za pozoruhodne krátky čas. Mládenca so záznamom o dobrej práci zaviala vojna do Anglicka. Scotland Yard ho vyreklamoval a Dickovi sa dostala veľkého vyznamenania, lebo ho prijali za člena kriminálneho oddelenia bez zvyčajného skúšobného obdobia.
Na schodoch ho dohonil tretí komisár.
„Hello, Martin! Teda zajtra odchádzate? Škoda! Na tisíckrát škoda, že máte peniaze. Prídeme o znamenitého chlapíka. Čo mienite robiť?“
Dick sa ľútostivo usmial.
„Neviem – už sa aj mne vidí, že som spravil chybu.“
„Starý“ prikývol.
„Robte, čo chcete, len sa nedajte na prednášanie. A prepánakráľa neotvorte si súkromnú agentúru! Detektívne agentúry v Amerike robia kadečo báječné, no v Anglicku im nezostáva nič inšie iba vymýšľať dôkazy na rozvody. Práve dnes sa ma ktosi spytoval, či by som nevedel odporučiť…“
Zrazu zastal celkom dolu na schodoch a zahľadel sa na Dicka s novým záujmom.
„Doparoma! Práve mi zišlo na um…! Poznáte Havelocka, toho advokáta?“
Dick pokrútil hlavou.
„Dobrý chlap. Kanceláriu má kdesi na Lincoln’s Inn Fields. Presnú adresu nájdete v telefónnom zozname. Stretli sme sa pri obede a spýtal sa ma…“
Zmĺkol a zamyslene pozrel na mladšieho kolegu.
„Vy ste ten pravý – divím sa sám sebe, že som si hneď nespomenul na vás. Spýtal sa ma, či by som mu nevedel poradiť spoľahlivého súkromného detektíva, a ja som mu odpovedal, že taký detektív nejestvuje, iba ak v románoch.“
„Aj ja vravím, že nejestvuje,“ usmial sa Dick. „A najmenej na tomto svete sa mi žiada otvoriť si detektívnu agentúru.“
„A máte pravdu, chlapče,“ súhlasil komisár. „Nikdy by som si vás nevážil, keby ste si ju otvorili. Vlastne vy ste na to najsúcejší,“ prešiel k pôvodnej téme. „Zašli by ste za Havelockom a povedali mu, že som vás ja poslal? Rád by som bol, keby ste mu pomohli, ak sa bude dať. Nie mi je síce priateľom, no poznám ho a je tu veľmi príjemný človek.“
„O čo ide?“ spýtal sa mladík, no nie ktovieako oduševnene.
„Neviem,“ odvetil komisár. „Môžbyť niečo, na čo sa nepodujmete. No rád by som bol, keby ste ho navštívili. Napoly som mu prisľúbil, že mu niekoho pošlem. Vidí sa mi, že má trampoty s nejakým klientom. Veľmi by som vám bol povďačný, Martin, keby ste toho gentlemana navštívili.“
Preniesť detektívnu činnosť zo Scotland Yardu do sféry súkromnej agentúry bolo to posledné na svete, na čo by si Dick bol pomyslel. No bol do istej miery protegé tretieho komisára, no a koniec koncov nebolo prečo advokáta nenavštíviť. Aj to komisárovi povedal.
„Dobre,“ odvetil komisár. „Popoludní mu zatelefonujem, že ho navštívite. Možno mu pomôžete.“
„Dúfam, sir,“ zacigánil Dick.

Lenivo kráčal k Bellinghamovej knižnici, jednej z londýnskych inštitúcií, známej iba niekoľkým vyvoleným. V knižnici na policiach niet jediného románu, jediného zväzku vtipných memoárov. Založili ju pred sto rokmi, aby vedci a literáti mali možnosť pozrieť sa do kníh, aké sa dali zadovážiť iba v Britskom múzeu. V trojposchodovej budove stojí na dlhých policiach kniha pri knihe, hrubé zväzky od nemeckých filozofov, učené a laikovi nezrozumiteľné knihy o vedeckých javoch a nepochopiteľné traktáty na všelijaké nezaujímavé témy.
John Bellingham, ktorý v osemnástom storočí založil túto burzu učenosti, prikázal v splnomocňovacej listine zamestnať v nej „dve inteligentné ženy, podľa možnosti z chudobných rodín“. A práve k takejto žene zaviedli Dicka.
Vo vysokej neveľkej miestnosti páchnucej starou kožou sedelo za stolom dievča a vyplňovalo katalógy.
„Som zo Scotland Yardu,“ predstavil sa Dick. „Vraj vám ukradli dajaké knihy.“
Díval sa na knihy rad za radom, lebo ho ženy nezaujímali, ani inteligentné, či hlúpe, ani chudobné, či bohaté. Len si všimol, že bola v čiernom a vlasy mala zlatohnedé s ofinou na čele. Prečo, prečo nie sa nazdával, že všetky dievčatá majú vlasy zlatohnedé a že ofiny nosia dievčatá z robotníckych rodín.
„Áno,“ odpovedala. „Kým som bola na obede, ukradli knihu práve z tejto miestnosti. Nebola ktovieako cenná. Nemecká kniha od Haeckla ‚Generelle Morphologie‘.“ Otvorila zásuvku a vytiahla kartotečný lístok a predložila mu ho. Prečítal si ho, no dozvedel sa neveľa.
„Kto bol tu, kým ste boli na obede?“
„Moja pomocníčka, slečna Helderová.“
„Boli tu vtedy aj dajakí abonenti?“
„Niekoľkí,“ odvetila. „Tu sú ich mená, no okrem jedného návštevníka, nie abonenta, istého pána Stallettiho, talianskeho lekára, nepodozrievam nikoho. Doktor Stalletti sa prišiel poinformovať o abonentúre.“
„Predstavil sa?“ spýtal sa Dick.
„Nie,“ odpovedala dievča prekvapenému detektívovi. „No spoznala ho slečna Helderová. Videla dakde jeho fotografiu. Nazdala som sa, že meno poznáte.“
„Prečo, doparoma, by som ho mal poznať, milá moja slečna?“ spýtal sa Dick trochu napálene.
„Prečo, doparoma, by ste nemali, milý môj pane?“ spýtala sa chladne a v tej chvíli ju Dick Martin vzal prvý raz na vedomie. Vynorila sa z pozadia, pred ktorým on kráčal životom, a stala sa osobnosťou.
Oči mala sivé a ďaleko od seba. Noštek rovný, ústa širšie a naozaj zlatohnedé vlasy.
„Prepáčte!“ zasmial sa. „Vlastne…“ vedel vzbudiť dôveru, čo bolo veľmi klamlivé, „… vlastne ma tá krádež vôbec nezaujíma. Zajtra totiž odchádzam od polície.“
„Zločinci sa budú veľmi radovať,“ poznamenala zdvorilo, a keď jej v očiach zazrel ohníčky smiechu, podmanila si ho.
„Máte zmysel pre humor,“ usmial sa.
„Chceli ste povedať, že mám zmysel pre váš humor,“ odpovedala rýchlo. „Mám, inakšie by som si vyprosila, aby ma niekto nazval ‚milou mojou slečnou‘, aj keby to bol policajný dôstojník…“ znova pozrela na jeho preukaz, „… aj s hodnosťou podinšpektora.“
Poruke mal stoličku. Pritiahol ju k sebe a bez ponúknutia si sadol.
„Hanbím sa, že som bol taký grobian a ponížene vás prosím, aby ste mi porozprávali o signorovi Stallettim. Meno mi nehovorí o nič viac ako John Smith, obľúbený pseudonym všetkých gentlemanov, ktorých prichytia práve vtedy, keď vliezajú prostred noci oknom do špajze.“ Chvíľu si ho prezerala vážne s našpúlenými červenými perami.
„A vy ste detektív?“ spýtala sa stíšeným hlasom, „Ľudská bytosť, čo nás chráni, keď spíme!“
Musel sa smiať.
„Vzdávam sa.“ Zdvihol ruky. „A teraz, keď ste ma už zaradili, kde patrím, akiste poriadne nízko, mi hádam láskavo poviete zopár slov o odcudzenej literatúre.“
„Niet čo povedať.“ Oprela sa o operadlo a pozrela naňho so záujmom. „O druhej tu kniha ešte bola, o pol tretej už nebola – možno na polici sú odtlačky prstov, hoci pochybujem, lebo zamestnávame tri ženy, ktoré nerobia nič, len odstraňujú odtlačky prstov.“
„Ale kto je ten Stalletti?“
Pomaly prikývla.
„Práve preto som sa trochu začudovala, že ste detektív. Moja pomocníčka mi totiž povedala, že na polícii ho poznajú. Chceli by ste vidieť jeho knihu?“
„Napísal knihu?“ opýtal sa úprimne prekvapený. Vstala, vyšla z miestnosti a vrátila sa s tenkou knižkou v jednoduchej väzbe. Vzal knihu a prečítal si názov.
„Antonin Stalletti: Nové myšlienky o konštruktívnej biológii.“
Prevracal husto potlačené stránky – takmer na každej bol diagram, alebo štatistické tabuľky.
„Prečo mal nepríjemnosti s políciou?“ opýtal sa. „Nevedel som, že napísať knihu je trestný čin.“
„Je,“ odvetila dôrazne, „no nie vždy za to trescú. Ako viem, zákon nebral ohľad na to, že pán Stalletti napísal knihu, ale že sa previnil v súvislosti s pitvaním živých zvierat. Také hrozné.“
„A o čom píše v knihe?“ podal jej knihu.
„O ľuďoch,“ odpovedala slávnostne, „ako ste vy alebo ja, a o čo by boli šťastnejší, keby ich nerozmaznávali – taký je tuším vedecký termín – ale im dovolili ako divochom behať po lesoch a živiť sa výdatnou stravou – orechmi.“
„Ach, vegetariánska strava!“ poznamenal Dick pohŕdavo.
„Nie presne vegetariánska. Čo keby ste sa stali našim abonentom a prečítali si ju?“
A potom prestala so žartovným tónom.
„Pravda povedať, pán… pán…“ znova pozrela na navštívenku, „pán Martin, Haeckelova kniha nás ktovieako netrápi. Už sme zohnali druhú a nech sa naša sekretárka nesplaší, neboli by sme na políciu nič oznamovali. Len vás prosím,“ varovne zdvihla ukazováčik, „aby ste sekretárke, ak ju stretnete, nepovedali, čo si o nej myslím. A teraz mi povedzte niečo hrôzostrašné, nech mi naskočia po celom tele zimomriavky. Ešte nikdy som sa totiž nestretla s detektívom, a môžbyť sa ani nestretnem.“
Dick položil knihu na stôl a vstal.
„Madam, nevedel som si dodať odvahy, aby som sa vás opýtal, ako sa voláte, a zaslúžim si vaše doberanie. No keďže ste mocná, buďte milosrdná. Kde býva pán Stalletti?“
Vzala knihu a našla úvod.
„V Gallows Cottage. Znie to trochu hrôzostrašne, však? Je to v Sussexe.“
„Viem čítať,“ odpovedal trochu podráždene.
Hneď sa pokajala.
„Viete, nie sme zvyknutí na takéto vzrušujúce medzihry a policajná návšteva popletie človeku hlavu. Pravdu povedať, tá knižka nestojí za to, no moje slovo nezaváži veľa.“
„Okrem Stallettiho bol tu ešte niekto?“
Ukázala mu zoznam so štyrmi menami.
„Okrem pána Stallettiho nepodozrievame nikoho. Ostatní traja sú historici a biológia ich vôbec nezaujíma. Nebolo by sa nič stalo, nech som tu. Som totiž od prírody veľmi všímavá.“
Zrazu sa zháčila a pozrela na písací stôl. Kniha zmizla, a len pred chvíľočkou tam bola.
„Vzali ste ju?“ spýtala sa.
„Videli ste ma ju brať?“ odpovedal vyzývavo.
„To nie. Pred chvíľkou by som bola odprisahala, že je na stole.“
Vytiahol knihu spod kabáta a podal jej ju.
„Mám rad všímavých ľudí.“
„Ako ste to urobili?“ spýtala sa ohúrená. „Zrak som odvrátila iba na chvíľku.“
„Po tieto dni sa ta ešte zastavím a naučím vás to,“ odpovedal nezvyčajne vážne a vyšiel na ulicu. Až tam si spomenul, že sa mu, chytrákovi, nepodarilo zistiť, ako sa vlastne tá veľmi schopná mladá dáma volá.
Sybila Lansdownová prešla k oknu, z ktorého bol výhľad na námestie, a s poloúsmevom na perách a víťazoslávnym svitom v očiach ho pozorovala, kým nezmizol za rohom. Sprvoti sa jej veľmi nepáčil. Nenávidela sebavedomých mužov. A Dick sebavedomý ani nebol. Bola zvedavá, či sa s ním ešte stretne. Na svete je tak málo zaujímavých ľudí. Cítila, že – zdvihla navštívenku – podinšpektor Richard Martin je veľmi zaujímavý.

Dick odchádzal taký najedovaný, že si želal len jedno – obnoviť súboj. Zámienku, ako to spraviť, mal. Pobral sa do garáže pri dome, kde býval, vytiahol starý buick a vyrazil ku Gallows Hill. Nenašiel ho ľahko, lebo Gallows Hill nie je zaznačený na mape – má len miestny význam. Až pri Selford Manore sa dozvedel od cestára, že vilka je na hlavnej ceste a že už desať míľ šiel po bočnej ceste.
Až neskoro popoludní dorazil k popukanému múru a ovisnutým vrátam, za ktorými bolo obydlie dr. Stallettiho. Burinou porastená cestička k domu sa zrazu zvrtla a Dick Martin zočil pred sebou ošarpaný dom, ozdobený názvom „vilka“. Koľko jeho známych malo „vilky“, ktoré boli kaštiele, „malé domčeky“, ktoré boli naozaj malé, kým on očakával, že uvidí panskejšie sídlo.
Zvonca nebolo a kým sa z domu ozvali, búchal na vetrom ošľahané dvere hodnú chvíľu. Napokon na holej dlážke zašuchotali nohy, zarinčala reťaz na dverách a dvere sa odchýlili.
Hoci si zvykol na nezvyčajné výjavy, prekvapene pozrel na človeka, čo sa objavil v odchýlených dverách. Dlhá, žltá tvár, krížom-krážom zbrázdená hlbokými vráskami, vyzerala ako staré žlté jablko. Čierna brada napoly zakrývala vestu, vrch hlavy ušpinená čiapočka a spod obočia blikali čierne zlomyseľné oči – taký bol Dickov prvý dojem.
„Dr. Stalletti?“
„Tak sa volám,“ ozval sa príkry hlas so slabučkým náznakom neanglickej výslovnosti. „So mnou sa chcete zhovárať? Naozaj? Zvláštne. Návštevy neprijímam.“
Akoby váhal, čo robiť. Napokon obrátil hlavu a povedal čosi ponad plece. Detektív mu zazrel za chrbtom mladíka s okrúhlou tvárou, ružového, vyobliekaného. Keď zbadal Dicka, rýchlo cúvol.
„Dobrý deň, Thomas,“ pozdravil sa Dick zdvorilo. „Neočakávané potešenie.“
Bradatý chlap zamrmlal a otvoril dvere dokorán.
Na Tommyho Cawlera bol naozaj príjemný pohľad. Dick Martin ho videl v kadejakých situáciách, ale ešte nikdy takto a dokonale oblečeného. Bielizeň čistučká a oblek dielo krajčíra z West Endu.
„Dobrý deň, pán Martin,“ Tommy vôbec nebol v rozpakoch. „Šiel som okolo, nuž som zašiel k pánu Stallettimu, môjmu starému známemu.“
Dick pozeral naň s obdivom.
„Blahobyt z vás priam vyžaruje! Do čoho ste sa zaplietli, Tommy?“
Tommy, obraz trpezlivosti a odovzdanosti, prižmúril oči.
„Mám dobrú prácu, pán Martin, poctivú ako panna! Bez trampôt, ďakujem za opýtanie. Tak teda, do videnia, pán doktor.“
Potriasol bradáčovi ruku, trochu – prienergicky, prešiel popri ňom, pobral sa dolu schodmi.
„Počkajte, Tommy, rád by som sa vás na dačo spýtať. Počkali by ste chvíľočku, kým sa pozhováram s doktorom Stallettim?“
Chlapík zaváhal a hodil kradmý pohľad na bradáča vo dverách.
„Prosím,“ odpovedal nevľúdne. „No nebuďte dlho, mám schôdzku. Ďakujem za liek, pán doktor,“ doložil nahlas.
Priehľadný trik Dicka neoklamal.
Vošiel za doktorom do predsiene. Ďalej ho čudák nepozýval.
„Ste z polície?“ spýtal sa, keď Dick vytiahol navštívenku. „Aké nezvyčajné a bizarné! U mňa polícia nebola už dávno – koľko trampôt pre vedecké experimenty na psíkovi! Koľko kriku pre hlúposť! Čo chcete?“
Niekoľkými slovami mu Dick vysvetlil, prečo prišiel, a prekvapenému mu čudák hneď odpovedal.
„Áno, kniha je u mňa! Bola na polici, potreboval som ju, nuž som si ju vzal!“
„Lenže, dobrý človek,“ ohradil sa ohromený detektív, „s cudzím vlastníctvom nemožno odísť, keď sa vám zachce!“
„Je z knižnice. Tam požičiavajú knihy, či nie? Chcel som si ju iba požičať. Nespravil som to tajne. Dal som si ju pod pazuchu, zdvihol klobúk na pozdrav mladej seňorine a to bolo všetko. Už som ju prečítal, tak ju môžem vrátiť. Haeckel je chumaj, jeho závery absurdné, jeho teórie nezvyčajné a bizarné.“ Podľa všetkého doktorov obľúbený výraz. „Vám by sa videli nudné a obyčajné, no mne…“ Pokrčil plecami a zagagotal, čo, ako pochopil Dick, mal byť smiech.
Detektív mu urobil krátku prednášku o požičiavaní kníh z verejných knižníc a s knižkou pod pazuchou vyšiel von k pánovi Cawlerovi. S uspokojením si pomyslel, že má aspoň zámienku vrátiť sa do knižnice.
„Tak, Cawler…“ začal bez zbytočných úvodov a strohým hlasom, „… chcel by som sa niečo o vás dozvedieť. Stalletti je vám známy?“
„Je mojim lekárom,“ odpovedal Cawler chladne.
Mal veselé modré oči a patril k tým nemnohým, ktorí sa Dickovi, hoci mu prešli cez ruky, naozaj zapáčili. Tommy Cawler bol známy zlodej áut. Ak dakde zbadal auto bez dozoru, nezdržal sa, bujaro skočil za volant a kým sa majiteľ spamätal, po Tommovi nebolo ani chýru ani slychu. Tommyho dvakrát odsúdili, práve vytrvalou zásluhou policajného dôstojníka, ktorý mu práve kládol otázky.
„Mám stálu prácu. Som šoférom o pána Bertrama Codyho,“ vysvetľoval Tom cudne. „Tak počestne sa živím, že by som nič trestného nevykonal, ani čo by mi šlo o krk.“
„Kde býva pán Cody?“ spýtal sa Dick pochybovačne.
„Vo Weald House. Míľa odtiaľto. Ak chcete, môžete sa ísť opýtať.“
„Pozná vašu – vašu smutnú minulosť?“ spytoval sa Dick pochybovačne.
„Hej, rozpovedal som mu všetko. Vraví, že lepšieho šoféra ešte nemal.“
Dick si ho pozorne prezeral.
„Pánu Codymu sa páči vaša livrej?“
„Pravdu povedať, mám voľno,“ vysvetľoval Cawler. „Pán je dobrý a často mi dáva voľno. Tu je adresa, nech sa páči.“
Vytiahol z vrecka obálku adresovanú jemu. „Bertram Cody, Weald House, South Weald, Sussex.“
„Zaobchádzajú so mnou ako s veľkomožným,“ doložil. „Nedúfam, že sa niekedy zoznámim s dokonalejšou paňou a pánom, ako je pán Cody a pani Codyová.“
„Gratulujem,“ preriekol Dick skepticky. „Prepáčte, Tommy, tie trápne otázky, no v mojom znamenitom lexikóne niet slova ‚polepšenie‘.“
„Váš znamenitý lexikón nepoznám, no nie je tak,“ odpovedal Tommy neisto.
Martin sa ponúkol, že ho odvezie, no Tommy sa poďakoval. Detektív vyrazil do Londýna sám a ako na zlosť, prišiel do knižnice pol hodinu po odchode dievčaťa.
Na návšteve k pánu Havelockovi na Lincoln’s Inn Field bolo už neskoro a spomienka na návštevu vzbudila v ňom nepríjemný pocit. Plány mal už hotové. Mesiac chcel prežiť v Nemecku a potom sa dať do práce, ktorú si sám sebe sľúbil – napísať knihu: Zlodeji a ich metódy. Dúfal, že nad knihou príjemne strávi budúci rok.
Dick nebol ktovieaký boháč, no žiť si mohol veľmi pohodlne. Sneed spomenul dedičstvo s piatimi nulami a nebol ďaleko od pravdy, hoci nuly za počiatočnou číslicou boli v dolároch. Jeho strýko bol totiž úspešným farmárom v Alberte. Od polície odchádzal Dick najmä preto, že ho onedlho mali povýšiť a nazdával sa, že by nebolo čestné stáť v ceste kolegom, ktorí povýšenie potrebovali naliehavejšie. Práca na polícii ho tešila. Bola mu koníčkom, aj povolaním, a radšej ani nerozmýšľal, ako bude žiť bez nej.
Práve zamieril k bytu, keď ktosi naňho zavolal. Obzrel sa a zočil Lewa Pheeneyho, ktorého prepustil ráno. Dick Martin nepoznal chladnokrvnejšieho človeka, ako bol Pheeney, no teraz smelý vlamač priam koktal.
„Môžem ísť k vám, Dick?“ spýtal sa rozochveným hlasom, aký uňho Dick ešte nepočul.
„Prirodzene. Prečo? Stalo sa niečo?“
„Neviem.“ Chlap sa poobzeral po ulici. „Idú za mnou!“
„No nie polícia, to môžem odprisahať,“ ubezpečil ho Dick.
„Polícia!“ skočil mu netrpezlivo do reči Lew. „Nazdávate sa, že to by ma trápilo? Nie. Sleduje ma chlap, čo som vám o ňom rozprával. Čosi tu nehrá. Dick, nepovedal som vám všetko. Keď som otváral tie zámky, všimol som si, že ten chlap si preložil revolver do vrecka na zvrchníku. A kým som pracoval, ruku z vrecka nevytiahol. Už vtedy mi zišlo na um, že ak tie dvere pootváram, sľúbených tisíc libier nikdy neuvidím. Po chvíli som mu teda povedal, že musím ísť von, a keď som bol von, vzal som nohy na plecia. Čosi ma prenasledovalo – bohvie, čo to bolo, akoby zviera. A revolver som nemal – v Anglicku ho nenosím, lebo ak vás tu chytia so štekáčom vo vrecku, sudca vám naparí, koľko sa na človeka zmestí.“
Zhovárali sa aj vo vestibule, aj hore schodmi k Dickovmu apartmánu. Vlamač ani nepočkal na pozvanie a vošiel dnu hneď za detektívom.
Dick ho zaviedol do pracovne a zavrel dvere.
„Tak, Lew, porozprávajte, čo a ako – aká to bola práca v utorok večer?“
Lew sa poobzeral po pracovni, vyzrel oknom, pozrel všade, len nie na Dicka.
„Otváral som kryptu,“ odvetil potichu.

Chvíľu bolo ticho. Dick sa díval na chlapa a takmer neveril svojim ušiam.
„Kryptu?“ zopakoval. „Tak si len sadnite, Lew, a všetko mi porozprávajte.“
„Nemôžem – ešte nie. Bojím sa,“ zdráhal sa vlamač zanovito. „Ten chlap je hotový čert. Radšej by som sa stretol s diablom, ako prežiť ešte jednu takú noc ako v utorok.“
„Kto je to?“
„To vám nepoviem,“ odvetil Lew zachmúrene. „Možno neskoršie, ale nie teraz. Ak by sa našlo tiché miestečko, všetko by som to napísal – ak by sa mi dačo prihodilo.“
Očividne ho trápilo nezvyčajné vzrušenie. Dick ho poznal dlhé roky, aj z Anglicka, aj z Kanady, a tak ohromený sa díval, ako zvyčajne flegmatický chlap načisto stráca nervy.
Whisky so sódou vypil, no večere, čo priniesla stará domáca, sa nedotkol. Dick Martin pokladal za najmúdrejšie ďalej sa už nevypytovať.
„A čo, keby ste na noc zostali u mňa a spísali, čo viete? Nemusíte, ak nechcete, ale vo väčšej bezpeke by ste neboli nikde inde.“
Lew podľa všetkého prišiel k detektívovi práve s takým zámerom, lebo zaraz a hneď pristal. Dick práve dojedal večera, keď ho zavolali k telefónu.
„Pán Martin?“
Hlas bol neznámy.
„Pri telefóne,“ odpovedal Dick.
„Tu Havelock. Telefonoval mi komisár. Dúfal som, že prídete ku mne do kancelárie. Mohli by ste zájsť ku mne ešte dnes?“
Hlas znel úzkostlivo a naliehavo.
„Pravdaže,“ prisľúbil Dick. „Kde bývate?“
„Acacia Road 907, St. John’s Wood. Celkom blízko pri vás. Taxíkom ste u mňa za päť minút. Už ste večerali? Škoda. Prišli by ste na kávičku o štvrť hodiny?“
Dick Martin pristal, no hneď si uvedomil, že nemal zabudnúť na hosťa a jeho čudné rozprávanie.
Čo sa dozvedel od Lewa Pheeneyho mu celkom zmenilo plány. Predsa len bude najrozumnejšie nechať vlamača samého, nech napíše, čo vie, pomyslel si Dick. Zavolal domácu nabok a oznámil jej, že na noc môže odísť, aby Pheeney mohol nerušene písať.
Chlapík hneď pristal, ba, ako sa Dickovi videlo, veľmi sa mu uľavilo. O štvrť hodiny Dick Martin už stláčal cengáč na impozantnom dome vo veľkej záhrade v najkrajšej časti St. John’s Wood. Palicu a klobúk mu vzal starší lokaj a zaviedol ho do dlhej jedálne zariadenej nenápadne, no vkusne. Podľa všetkého bol pán Havelock znalec, lebo zo štyroch obrazov na stenách – ako Dick presne zistil – bol jeden od Corota a veľký portrét nad vyrezávaným krbom od Rembrandta.
Advokát sedel sám na konci dlhého ligotavého stola. Pri lakti mal pohár červeného vína a medzi perami dlhú, tenkú cigara. Bol medzi päťdesiatkou a šesťdesiatkou, vysoký a chudší. Obočie a čeľuste mal zápasnícke a oceľovosivé bokombrady mu dodávali akýsi krutý výraz. Dickovi sa zapáčil, lebo oči za okuliarmi v kostenom rámiku boli veľmi príťažlivé.
„Pán Martin?“ Napoly vstal a podal mu pevnú, tenkú ruku. „Sadnite si. Čo si vypíjate? Mám portské, aké predkladajú princom. Walters, prineste pohár pánu Martinovi.“
Oprel sa chrbtom o stoličku, našpúlil ústa a uprene sa zadíval na mladého muža.
„Vy ste teda detektív?“
Dickovi pripomenula otázka raňajšiu skúsenosť. Uškrnul sa.
„Komisár vravel, že zajtra odchádzate od polície a že sa vám žiada hobby. Panebože, zaobstarám vám hobby a budem konečne spokojne spávať! Walters, obslúžte pána Martina a odíďte. A nech nás nikto nevyrušuje. Vypnite telefón. Pre nikoho nie som doma, čo by to kto bol.“
Keď sa za lokajom zatvorili dvere, pán Havelock vstal a pustil sa nepokojne po jedálni hore dolu. Hovoril rýchlo, strmo, takmer nepríjemne príkro, vety vyrážal zo seba, akoby niekoho obžalúval.
„Som advokát – možno viete, ako sa volám, hoci nikdy v živote som nebol na trestnom súde. A vôbec zriedka bývam na súde. Mám do činenia so spoločnosťami a majetkami a som správcom zo desiatich dobročinných ústavov. Spravujem Selfordov majetok,“ doložil dôrazne, akoby sa nazdával že Dick pochopí zvláštny význam tejto skutočnosti „Spravujem Selfordov majetok,“ zopakoval, „no čo najvrúcnejšie si želám, aby som hu už nespravoval. Starý lord Selford – nie žeby bol býval starý, iba ak v hriechu a skazenosti – nebohý lord Selford ma poveril správou celého jeho majetku a tútorstvom jeho nešťastného syna. Nebohý lord Selford bol veľmi nepríjemný, mrzutý človek, napoly blázon, ako je väčšina Selfordovcov už cele generácie. Poznáte Selfordov kaštieľ?“
Dick sa usmial
„Zaujímavé. Dnes som bol pri ňom. No do dnešného dňa som netušil, že jestvuje taký kaštieľ a lord Selford. Lord býva v kaštieli?“
„Nie.“ Havelock odpoveď priam vyrazil zo seba a oči za okuliarmi sa mu zúrivo zablýskali. „A ako by som si želal, aby býval! Nebýva nikde. Totiž nikde sa nezdrží dlhšie ako dva tri dni, je to tulák tulákov. Aj jeho otec mal zamladi takú náturu. Mimochodom, volá sa Pierce, vždy ho volali Piercom. Už desať rokov cestuje od mesta k mestu, z krajiny do krajiny, a poriadne zaťažuje svoje príjmy, čo si koniec koncov môže dovolil, lebo ich má veľké, no do Anglicka sa vracia veľmi zriedka. Nevidel som ho už štyri roky,“ dodal pomaly.
„Porozprávam vám všetko, pán Martin, aby ste lepšie pochopili,“ pokračoval Havelock „Keď zomrel Selford, Pierce mal šesť rokov. Nemal matku, ba ani bližších príbuzných. Selford bol jedináčik, aj jeho manželka, takže Pierce nemal ani strýkov, ani tety, ktorí by boli prevzali moju zodpovednosť. Chlapec bol útly, čo som zistil, len čo som ho poslal osemročného do prípravky v nádeji, že sa zbavím chúďaťa, no už na druhy deň mi odkázal, aby som ho odtiaľ vybral. Napokon som mu našiel súkromného učiteľa, ktorý ho čomu tomu naučil. No nie toľko, aby zložil prijímaciu skúšku v Cambridge. Poslal som ho potom aj s učiteľom do cudziny na cesty. Bodaj by som to nebol nikdy urobil! Cestovná horúčka ho tak pochytila, že ho drží doteraz. Pred štyrmi rokmi sa vrátil do Londýna. Zberal sa do Ameriky, kde chcel študoval ekonomické podmienky. Zmyslel si napísať knihu, jednou z ilúzií, na ktorú trpí veľa ľudí, je, že ostatní sa zaujímajú o ich pamäti.“
Dick sa previnilo začervenal no advokát podľa všetkého nezbadal jeho rozpaky a pokračoval.
„A teraz ma chlapec veľmi trápi. Občas mi napíše, aby som mu poslal peniaze, a ja mu občas pošlem telegraficky veľmi slušnú sumu, na čo má, prirodzene, právo, lebo má už dvadsaťštyri rokov.“
„Jeho finančná situácia –“ začal Dick.
„Celkom v poriadku, celkom v poriadku,“ odvetil pán Havelock dôrazne. „Ale o to nejde. Trápi ma, že som chlapca už tak dlho nevidel. Hocčo sa mu môže stať. Možno sa už aj dostal do zlých rúk.“ Zaváhal a doložil: „A nazdávam sa, že by som sa mal s ním spojiť – nie priamo, prostredníctvom niekoho tretieho. Slovom, budúci týždeň by ste sa vypravili do Ameriky a zoznámili by ste sa s lordom Selfordom – cestúva pod menom John Pierce – no nepovedali by ste mu, že prichádzate odo mňa, alebo že vás ja posielam. Cestúva veľmi rýchlo, takže sa budete musieť o ňom podrobne informovať. Ja vám totiž nemôžem sľúbiť, že vás budem informovať o jeho cestách tak pohotovo, ako by som si želal. Ak medzitým dostanem od neho telegram, prirodzene, hneď vám to oznámim. Chcel by som, aby ste ho našli, ale nie aby ste oznámili polícii v Amerike, že ho hľadáte alebo že s jeho cestami nie je niečo v poriadku. Chcem vedieť len to, či nemá nežiaduceho spoločníka, či je ešte slobodný, a či peniaze, čo mu posielam, vydáva na svoj prospech. Oznámil mi, mimochodom, že nakúpil vo svete účastiny istého priemyselného koncernu, zopár z nich mám. No čo je s ostatnými, neviem. Odpovedal mi v liste, že sú bezpečne uložene v Združení juhoafrických bánk. No nechajte si, prosím, pre soba, že nechcem, aby mu tamojšie úrady komplikovali pobyt. Akiste chápete. A veľmi vás prosím, aby ste mu nepovedali, že som vás ja poslal. Tak, pán Martin, ako sa vám páči návrh?“
Dick sa usmial.
„Vidí sa mi ako príjemný výlet. Koľko potrvá naháňačka?“
„Neviem – možno zopár mesiacov, možno týždňov. Všetko závisí na tom, akú správu mi pošlete. A prosím, telegrafujte ju priamo mne. Mám voľnu ruku a môžem vám poskytnúť až limit výdavkov. Okrem toho dostanete peknú odmenu.“
Udal nezvyčajne štedrú čiastku.
„Kedy mám odcestovať?“
Advokát vytiahol notesík a prezeral si kalendár.
„Dnes je streda. Čo keby ste odišli budúcu stredu na Cunarderi? Lord je teraz v Bostone, ale mi píše, že ide do New Yorku, kde sa ubytuje v Commodore. Boston je jeho obľúbeným lovišťom.“ Skrivil pery. „Podľa všetkého zamýšľa napísať kapitolu o americkej vojne o nezávislosť,“ doložil sucho, „a prirodzene, Boston je na takú štúdiu výborným centrom.“
„Ešte jedno,“ povedal Dick a vstal. „Možno predpokladať, že sa, ako vravíte, spolčil s nežiaducou osobou – inými slovami, že sa oženil, s kým sa nemal?“
„Vôbec nie, to iba moja podozrievavosť,“ usmial sa pán Havelock. „Ak sa s ním spriatelíte – a ja som presvedčený, že ak sa pousilujete, sa vám to podarí – bol by som rád, keby ste ho o všeličom presvedčili. Predovšetkým, aby sa vrátil do Anglicka a zaujal svoje miesto v Snemovni lordov. To je veľmi dôležité. Potom by som bol rád, keby sa jednu sezónu zdržal v Londýne, lebo je už zvrchovaný čas, aby sa oženil a zbavil ma trápenia. Selfordský kaštieľ vyjde na skazu, lebo tam nikto nebýva. Je hanebné, že o taký znamenitý starý dom sa stará niekto cudzí. Tak či onak, mal by prísť, aby ho tu aspoň pochovali,“ doložil s krutým humorom, no Dick pochopil pointu advokátovej poznámky až po ôsmich mesiacoch.
Úloha bola nezvyčajná a bizarná, ako vravieva dr. Stalletti, no nie naskrze neobyčajná. Vlastne sa mu sprvoti videla mimoriadne jednoduchá. Poverenie sa mu zdalo veľkou dovolenkou a príjemné očakávanie zahnalo aj trochu z ľútosti nad odchodom zo Scotland Yardu.
Keď vyšiel na Acacia Road, do mokrého októbrového večera, bolo deväť hodín. Drožky nebolo vidieť a na stanovište taxíka kráčal pol míle. Vošiel do bytu. Všade tma. Prekvapilo ho, že Pheeney odišiel. Zvyšky z večere boli na stole – povedal domácej, že sám uprace – no jeden rožok obrusa bol prehodený doprostred stola a na holom mieste sa váľalo zopár hárkov papiera a plniace pero. Lew sa akiste ešte mienil vrátiť. Dick teda čakal až do druhej, ale po kryptovom vlamačovi ani chýru. Prečo, prečo nie sa Pheeney rozhodol inakšie.
Na druhý deň o pol jedenástej zašiel Dick do knižnice. Dievča sa zasmialo, keď vošiel.
„Uznávam, že som na smiech,“ povedal smutne. „Tu mate knihu. Vzal ju predpisov neznalý cudzinec, ktorý sa nazdáva, že z verejných knižníc sa knižky požičiavajú naverímboha.“
Prekvapene pozrela na knihu.
„Naozaj ste ma udivili, pán Martin. Prosím vás, rozpovedzte, ako ste to urobili.“
„Čírou úvahou,“ odpovedal veselo, „Vedel som, že knihu vzal cudzinec, lebo ste mi to povedali. Uhádol som adresu, lebo ste mi ju prezradili. A knihu som objavil komplikovaným spôsobom – vypýtal som si ju!“
„Báječne!“ vydýchla a obaja sa rozosmiali.
Nebolo zámienky, prečo by mal v knižnici zostať takmer hodinu, no zostal, hoci mu dosť zreteľne naznačila, že ju zdržiava. Našťastie patróni Bellinghamovej knižnice nevstavajú včasráno, takže takmer celé dopoludnie bývala sama.
„Budúci týždeň odchádzam na niekoľko mesiacov do zahraničia,“ poznamenal nedbalo. „Neviem, prečo vám to vravím, možno sa mi zazdalo, že vás zaujímajú cesty po cudzine.“
Usmiala sa sama pre seba.
„Istotne ste najnaivnejším detektívom, ak ho som poznala! Vlastne jediným detektívom, ktorého som poznala!“ doložila. A keď videla, že je celkom nesvoj, pokračovala. „Viete, pán Martin, výchovu mám veľmi dobru –“ ešte aj v láskavom tóne bolo toľko irónie, že ním priam myklo, „– čo znamená, že som strašne konvenčná. Sotva by ste uhádli, koľkí z mužov, s ktorými sa zoznámim za jeden týždeň, sa ma snaží zasvätiť do svojich rodinných záležitosti. Nie som nevľúdna, naozaj nie,“ usmiala sa, keď zaprotestoval.
„Som naozaj surovec – strašne ľutujem,“ povedal Dick úprimne, „a zaslúžim si všetok ten výsmech. Lenže je celkom prirodzené, že aj skromný detektív sa chce bližšie zoznámiť s niekým, kto, ak sa smiem tak vysloviť a nevyvolať pritom rumenec na vašich dievčenských líčkach, má výnimočne príťažlivý um.“
„A teraz si robme poklony,“ povedala, hoci červeň na tvári jej ešte stmavla a oči ešte väčšmi zjasneli. „Ste najlepší detektív na svete, a ak sa mi niečo stratí, hneď pošlem po vás.“
„Zbytočne by ste sa namáhali.“ odvetil Dick víťazoslávne. „Odchádzam totiž z polície a zajtra sa stanem ctihodným členom spoločnosti, slečna…“
Nepomohla mu.
Vtom sa jej na tvári zjavil pohľad pochopenia.
„Nie ste vy ten detektív, ktorého pán Havelock posiela hľadať môjho príbuzného?“
„Vášho príbuzného?“ spýtal sa ohromený „Lord Selford je vám príbuzný?“
Prikývla.
„Štyridsiaty druhý bratanec bohviekoľkého kolena. Nedávno sme boli na večeri u pána Havelocka. Povedal nám, že hľadá niekoho, kto by našiel Selforda aj pod zemou.“
„Už ste sa s ním stretli?“ spýtal sa Dick.
Pokrútila hlavou.
„Nie, no mamička si ho pamätá ako malého chlapca. Videla ho tuším raz. Otca mal hrozného. Pán Havelock vám o ňom istotne rozprával – hádala som teda dobre, že ho idete hľadať?“
Dick prikývol.
„Práve tu smutnú novinu som vám chcel prezradiť,“ odpovedal.
Vtom do miestnosti vošiel starší pán s kyslým hlasom – Dick uhádol, že tajomník – a prerušil ich téte-a-téte.
Dick sa pobral do Scotland Yardu za kapitánom Sneedom, lebo ráno, keď mu telefonoval, tam ešte nebol. Sneed bez komentára vypočul nezvyčajný príbeh o polnočnej práci Lewa Pheeneyho.
„Zdá sa, že je to lož, a ak sa niečo zdá lžou, tak to obyčajne aj je lžou. Prečo Pheeney nezostal, ak mal také niečo na svedomí? A kto ho prenasledoval? Videli ste niekoho?“
„Nikoho,“ odpovedal Dick. „Ale chlap sa bál, naozaj sa bál.“
„Pah!“ odvrkol Sneed a stlačil cengáč.
„Pošlite niekoho po Pheeneyho,“ prikázal úradníkovi, čo sa objavil vo dverách. „Chcem sa ho niečo spýtať.“ No potom zavolal chlapa nazad. „Dick, vy viete, kde býva. Choďte aj vy a vyhrabte ho.“
„Prestávam byť zamestnancom polície o dvanástej napoludnie.“
„O polnoci,“ odpovedal Sneed lakonicky. „A poobracajte sa!“
Lew Pheeney býval na Great Queen Street, kde bol nájomníkom už dlhé roky. Domáca im nevedela povedať nič. Pheeney odišiel deň predtým popoludní asi o piatej a ešte sa nevrátil. Vlamačovým obľúbeným lokálom bol malý klub, ktorý výdatne podporovali podozrivé indivíduá, aké večne balansujú na krajíčku zákona. Pheeney nebol ani tam. Obyčajne chodieval iba na raňajky a po poštu.
Dick sa zhováral s chlapíkom, s ktorým sa mal Pheeney stretnúť večer, ale márne naňho čakal až do polnoci.
„Kde by som ho našiel?“
No v klube mu nepovedali nič. Vedeli, aké má Dick Martin zamestnanie, nielen Pheeney.
Vrátil sa do Scotland Yardu a oznámil Sneedovi, čo pokonal. Sneed vzal správu na vedomie vážnejšie, než Dick očakával.
„Už verím, že otváral zámky v krypte,“ poznamenal inšpektor, „lebo Pheeneymu sa kolená neroztrasú pre nič-za nič. A nebude vo vašom byte?“
Keď Dick prišiel domov, byt bol prázdny. Domáca hosťa ani nevidela, ani nepočula. Detektív vošiel do spálne, vyzliekol si kabát, že si oblečie starý poľovnícky kabátec, v ktorom písaval – pred odchodom z Yardu mal napísať ešte niekoľko hlásení.
Kabátec nebol na svojom mieste. Rozpomenul sa, že mu domáca povedala, že ho dala do šatníka, vysokého kusa nábytku z mahagónu, kde mu na vešiakoch viselo štvoro šiat.
Bez najmenšieho tušenia stlačil kľučku na skrini, otvoril dvere a vtom sa zo skrine zvalilo naňho – len-len ho nezvalilo – a potom buchlo na zem bezduché telo. Bol to Lew Pheeney – mŕtvy.

V Dickovej jedálni sedela veľká pätka zo Scotland Yardu a čakala na výrok lekára, ktorého napochytro zavolali. Doktor vošiel u chvíľku.
„Po povrchnej prehliadke môžem povedať, že ho alebo zadusili, alebo mu zlomili krk.“ oznámil prítomným. Dick sa ovládol ale ho striaslo. V noci spal v miestnosti, kde za vyleštenými dverami ležalo príšerné tajomstvo.
„Nebolo vidieť stopy po bitke, Martin?“ spýtal sa jeden z veľkej päťky
„Ani najmenšie!“ odpovedal Dick dôrazne. „Prikláňam sa k doktorovmu názoru. Povedal by som, že ho udreli a v okamihu zabili niečím ťažkým. No ako sa dostali do bytu, vie iba pánboh!“
Od dievčaťa čo obsluhovalo nočný výťah, sa nedozvedeli veľa. Nepamätala sa že by po Dickovom odchode bol niekto vstúpil do bytu.
Šiesti detektívi si rýchlo pretreli všetky izby. „Do bytu sa dalo vojsť iba jedinou cestou,“ konštatoval Sneed po prehliadke, „cez kuchynku.“
V kuchyni boli dvere na balkónik a pri ňom zvonka pomocný výťah, ktorým, ako kolegom vysvetlil Dick, dopravovali z dvora balíky z obchodov pomocou kľuky a hriadeľa.
„Nepamätáte sa, či bola kuchyňa zamknutá?“ spýtal sa Sneed.
Ustarostený mladý muž odvetil, že večer nebol v kuchyni. No domáca – obšmietala sa okolo pánov z Yardu – im povedala, že ráno boli dvere do kuchyne otvorené.
Dick pozrel dolu do dvora. Byt bol asi dvadsať metrov nad zemou. Po lanách na pomocnom lifte sa síce dalo vyšplhať, no takým výkonom by sa nemohlo pochváliť veľa vlamačov.
„Nenaznačil vám, koho sa tak boji?“ spýtal sa Sneed, keď sa vrátili do Scotland Yardu.
„Nie.“ pokrútil Dick hlavou. „Nepovedal mi nič. Veľmi sa bál a som si istý, že vravel číru pravdu, keď tvrdil, že si ho neznámy najal vyrabovať kryptu a že ho potom chcel zavraždiť.“
Dick ešte dopoludnia zašiel k pánu Havelockovi. Pán Havelock sa o vražde dozvedel z novín, hoci čudný príbeh Lewa Pheeneyho zakázala polícia, kým sa vyšetrovalo uverejniť.
„Áno, obával som sa, že nám to prekazí plány, no týždeň, či dva, na tom už tak nezáleží, a ak budete musieť zostať aj dlhšie, počkám. Záležitosť súri, no nie zasa natoľko.“
V Scotland Yarde bola porada, na ktorej sa prítomní dohodli, že Dick môže odcestovať z Anglicka hneď po vyšetrovaní, ak nikoho nezatknú, no bude musieť byť v styku s Yardom, aby sa mohol vrátiť a svedčiť na súde, ak by našli vraha. Dick to oznámil pánu Havelockovi.
Súdne vyšetrovanie bolo v piatok a po Dickovej výpovedi sa odložilo na neurčitý čas. A v sobotu na poludnie sa Dick vybral na najdivšiu naháňačku, akú kedy človek podnikol. A za ním – keby bol vedel – sa kradol tieň smrti.

Keď Dick Martin vyrazil na čudnú púť, hlavu mu zamestnávala takmer toľko ako britskú tlač Pheeneyho vražda. Na lodi ho rozptyľovali inakšie myšlienky a inakšie dojmy a neskoršie, keď vybledla spomienka na zavraždeného vlamača, zostala s ním vidina dvoch usmiatych sivých očú a zvuk tichého, sladkého a prekáravého hlasu.
Keby mu len bolo zišlo na um zistiť, ako sa volá! Bol by jej písal, alebo aspoň posielal pohľadnice z čudných krajov, kadiaľ bude putovať. No v zhone pred odchodom a zaujatý vraždou, hoci sa úradne nezúčastnil na súdnom vyšetrovaní, ktoré nasledovalo, nemal Dick ani čas, ani zámienku, aby zašiel do knižnice. List adresovaný „peknej dáme so sivými očami v Bellinghamovej knižnici“ by pravdepodobne dostala, keby druhá dáma zamestnaná v knižnice nebola obšťastnená očami takého istého zafarbenia. A potom – dôvodil celkom vážne, akoby šlo o rozumný plán – by sa mohla nahnevať.
Z Chicaga podal do knižnice list s pripojenou abonentskou prihláškou, hoci o vedecké knihy nemal väčší záujem ako o divé zvery zo zverinca. Nádejal sa, že na potvrdení nájde jej meno. Až keď list odoslal, si uvedomil, že ho odpoveď nezastihne v Chicagu, lebo vtedy bude bohvie kde. Veľmi preklínal vlastnú hlúposť.
Prirodzene, od Sneeda nedostal nijaké oznámenie, a tak mu prichodilo spoliehať sa na anglické noviny, na ktoré natrafil cestou, a odtiaľ čerpať informácie o záhadnej vražde. Vraha zrejme nenašli, lebo články o zločine sa scvrkávali a scvrkávali, až sa zo zastrčených kútikov v novinách načisto vytratili.
Do Kapského Mesta prišiel z Buenos Aires len zopár dní za lordom Selfordom. V Kapskom Meste ho čakala prvá veselá sprava, odkedy sa vypravil na cestu: Havelock mu poslal kábelogram, aby sa hneď vrátil do Anglicka. Na loď nasadol so srdcom preplneným radosťou. Toho dňa totiž zistil už druhý raz čosi dôležité. Na prvý dôležitý objav natrafil v Buenos Aires.
Na svojich cestách ani raz nedohonil tuláckeho lorda. Prešiel za ním pol sveta a nadšenie z naháňačky ho už prešlo. Z Kapského Mesta trvala cesta parníkom trinásť dní, lebo pristávali aj v iných prístavoch. Poštu teda dostal o štyri dni neskoršie. Dicka Martina nezaujímali palubné športy, ani pasažieri, ani stávky a štrnásť dní na lodi sa nudil ako nikdy v živote. A potom parník bral uhlie a stal sa zázrak. Prišla k nim výletná loď a o chvíľku vystupovali po schodoch na parník noví cestujúci. Chvíľu sa Dickovi zdalo, že sníva.
Bola to ona! Nepomýlil by si ju s nikým. Spoznal by ju medzi miliónom ľudí. Nezbadala ho, a on sa jej neprihovoril. A keď sa ocitol s ňou, tak povediac, pod jednou strechou a naskytla sa mu príležitosť, o akej sníval, bol plachý a vyhýbal sa jej do posledného dňa plavby.
Keď sa napokon stretli, bola stelesnený chlad.
„Ale pravdaže, vedela som, že ste na lodi. Videla som vaše meno v zozname cestujúcich,“ vysvetľovala a Dick sa tak vzrušil, že ho nenahnevali ani veselé ohníčky v jej očiach.
„Prečo ste sa mi neprihovorili?“ spýtal sa nebojácne a slečna sa znova usmiala.
„Nazdávala som sa, že ste tu – služobne,“ odpovedala zlomyseľne. „Steward mi povedal, že po večeroch vysedávate vo fajčiarskom salóne a pozorujete kartárov. Rada by som vedieť, kedy prídete do knižnice. Ste už predsa abonent.“
„Hej,“ odpovedal v pomykove, „som abonent.“
„Viem, lebo som vám podpisovala potvrdenie.“
„Ach, ste teda –“ zastal nedočkavo.
„Som úradníčka, čo vám podpísala potvrdenie.“ Na tvári sa jej nehol ani sval.
„Ako sa voláte?“ spýtal sa priamo.
„Lansdownová, Sybila Lansdownová.“
„Ach, už sa pamätám!“
„Meno ste videli na potvrdení, prirodzene.“
Prikývol.
„Vrátili nám ho, lebo adresát bol neznámy,“ pokračovala nemilosrdne.
„Ešte som sa nestretal s nikým, kto by vedel urobiť z človeka takého veľkého hlupáka ako vy,“ zaprotestoval so smiechom. „Totiž, ako vy viete urobiť zo mňa,“ opravil sa napochytro.
A rozhovor sa skončil. Obnovil sa, keď sa zotmelo. Stáli na tmavej palube bok po boku a zhovárali sa o všedných veciach.
„Na ľavej strane je prvé svetlo,“ zahundral hlas pri kapitánskom mostíku na hornej palube.
Nahli sa cez zábradlie a na obryse tmavého mora zazreli na zlomok sekundy záblesk svetla.
„Maják, však?“
Dick sa kradmo podal na širokom zábradlí bližšie k dievčaťu.
„Prvé svetlo,“ vysvetľoval. „Neviem, prečo ‚prvé‘…‚Posledné‘ by bolo výstižnejšie.“
Zmĺkli.
„Ste Američan?“
„Kanaďan bytom, Angličan rodom – ako kto chce. Odrodilec.“
Ticho sa zasmial.
„Nepekné slovo. Keď som nastupovala v Madeire, nebola som si istá, že sa stretneme. Na lodi je toľko čudných ľudí.“
„Ďakujem za láskavé slová,“ povedal Dick vážne, proti čomu sa ohradila. „Nebolo ešte lode, na ktorej by neboli čudní ľudia,“ pokračoval. „Dal by som vám milión dolárov, keby sa vám podarilo cestovať na lodi, kde by jedni cestujúci nevraveli o druhých ‚Panebože, aký zverinec!‘. Nie, slečna Lansdownová, vy nie ste všedná, no život je. A najvšednejšie je jesť a spať. Skúste žiť originálne a uvidíte, ako rýchlo umriete. A na lodiach je ešte jedno čudo: cestujúci sa opovážia prihovoriť jeden druhému až v posledný deň plavby. Čo robia dovtedy, som ešte nezistil. Z Madeiry sme vyplávali pred piatimi dňami – a prihovoril som sa vám až dnes popoludní. To je dôkaz.“
Trochu sa odtiahla od neho a vystrela.
„Už idem,“ oznámila. „Je dosť neskoro a vstávať treba zavčasu…“
„Akiste si myslíte,“ preriekol Dick veľmi vážne, „že o chvíľočku vás zdrapím za ruku a spýtam sa vás, či by nebolo prekrásne cestovať takto pod hviezdami a tak ďalej navždy. A veru nespýtam! Krása ma priťahuje, pripúšťam. Ste krásna, lebo na tvári vám nevidno nepravidelnej črty.“ Zasmiala sa. „Krásna v istom zmysle – niečo bez nepravidelnosti. Keby ste mali nos hrubý, očká škuľavé a pleť ako mapa, na ktorej vidno osudy obyvateľstva, obdivoval by som vás pre dobrotu srdca, no nezaradil by som vás ku Kleopatre. Stavil by som sa, že by nebolo ani na nej čo obdivovať, nech vieme, aká bola v skutočnosti.“
„Zasa sa chystáte do zahraničia?“ Zvrtla reč na inú, menej znepokojivú tému, hoci ju to mrzelo.
„Nie, zostanem v Londýne – v Clargate Gardens. Mám utešený bytík. Sedíte prostred izby a dočiahnete steny bez vystretia. To človeku bez ambícií stačí. Keď budete mať toľko rokov ako ja – štrnásteho septembra budem mať tridsať – možno mi pošlete kvety. Človek je spokojný, keď sa dakde usadí a díva, ako sa náš starý svet krúti. Som rád, že sa vraciam. Londýn sa človeka zmocní. A keď sa začína zunúvať, zaľahne hmla ako glej a už sa nevymocete.“
Vzdychla si.
„Náš byt je menší ako váš. V porovnaní s Coram Street je Madeira nebom!“
„Aké číslo?“ spýtal sa bezočivo.
„Jedno z mnohých,“ usmiala sa. „Ale už naozaj idem. Dobrú noc.“
Neodprevadil ju. Vykročil k zábradliu a odtiaľ pozoroval štíhlu postavu, kráčajúcu po opustenej palube.
Bol zvedavý, čo ju zanieslo do Madeiry. Vedel, že dievča nepatrí k šťastlivcom, ktorí si pred nepríjemnou zimou v Anglicku môžu dovoliť sledovať púť jarnej rovnodennosti. Bola oveľa krajšia, ako si ju predstavoval. Bola orientálne bledá – dojem Orientu vyvolával šikmo navážené oči – vlastne ani nie bledá, no ani ružová. Možno ilúziu bledosti vzbudzovala muškátová červeň na perách. Chudá? Ani nie. Chudých ľudí si predstavoval v súvise s krehkosťou, a ona bola pružná a ohybná.
Ohromený, že analyzuje jej čaro, prešiel po palube a zabočil do fajčiarskeho salónu. Bolo už pol dvanástej, no stoly boli obsadené zvyčajnými návštevníkmi, prešiel do kúta a postojačky pozoroval hru. Mohutný chlap, čo pred Dickovým príchodom bol najbodrejším a najúspešnejším hráčom, chvíľu hádzal naňho nepokojné a zlostné pohľady a napokon hodil karty na stôl.
„Idem spať,“ zavrčal, pobral vyhraté peniaze a vstal.
Zastal pred Dickom.
„Minulý týždeň ste ma obrali o sto libier,“ zahundral Dickovi. „Zaplatíte mi ich ešte na lodi.“
„Chcete ich v bankovkách, či v minciach?“ spýtal sa Dick zdvorilo. „Alebo radšej šekom?“
Chlap chvíľu čušal.
„Poďte von,“ preriekol napokon.
Dick vyšiel za nim pod matné svetlá na promenádnej palube.
„Pozrite, mister, čakal som na príležitosť pozhovárať sa s vami – nepoznám vás, hoci tvár sa mi vidí povedomá. V tomto odbore pracujem už desať rokov a znesiem konkurenciu, no nie veľkú a neznesiem, aby ma taký skaderuka skadenoha ako vy ošklbal v kartách. Rozumiete?“
„Slovom, duša vám piští po tom, aby ste si napravili pošramotenú povesť medzi kartárskymi žralokmi,“ poznamenal Dick. „Toto ste už videli?“
Vytiahol kovový odznak z vrecka a chlap zavrčal v zlej predtuche.
„Nie som už oprávnený ho nosiť, lebo som odišiel od Kráľovskej kanadskej polície,“ vysvetľoval Dick Martin a vložil odznak nazad do vrecka. „Mám ho pri sebe len ako spomienku na staré časy. Pamätáte si ma? Akožeby nie! Pred ôsmimi rokmi som vás čapol v Montreale, že ste predávali banské účastiny nejestvujúcich baní.“
„Dick Martin –“ Pred mohutným chlapom sa vynoril duch veľkej osobnosti.
V ústraní kajuty, kde spával ešte s dvoma kompánmi, si veľký chlap poutieral spotené čelo a načrel do svojho životopisu.
„To je ten chlap, čo v Klondyke chytil Harvey Wellsa. Vtedy mal fúzy, preto som ho nespoznal. Ten chlap je číslo! Otec mu bol správcom väznice vo Fort Stuarte a chlapčaťu dovolil obšmietať sa okolo chlapcov. Vraj s kartami vie urobiť hocičo, len spievať ich ešte nenaučil. Joa Haldyho dostal tak, že mu potiahol z vrecka usvedčujúci dôkaz, a Joe nie je nejaký sopľavý chlapec.“
Ráno schádzal Dick Martin s kuframi v rukách dolu po lodnom mostíku. Chlapík z Flackovej bandy, čo pri každom vyloďovaní sliedi po neskúsených zelenáčoch, si všimol mladého, bezstarostného muža a zastavil svojho známeho, stewarda, zvyčajne výdatný zdroj informácií.
„Je to pán Richard Martin, obyčajný svetobežník. Do Kapského Mesta prišiel z Argentíny, do Argentíny z Peru a Číny, bol na Novom Zélande a v Indii. Bohvie, kde ešte.“
„Má peniaze?“
Steward bol na pochybách.
„Asi, nie je hlásna trúba, bol v najlepšej kajute a prepitné dával slušné. V Meste prišlo na loď zopár chlapcov, chceli ho obrať pri bridži, ale obral ich on.“
Nádejný člen Flackovej bandy sa uškrnul.
„Zelenáčov kartári plašia,“ podotkol s pohŕdaním, aké cítia suchozemský zlodeji voči svojim morským bratom. „A potom lode z Kapského sú malé, všetci sa navzájom poznajú. Kartár by na nich zahynul hladom. Do videnia, Harry.“
Steward Harry ľahostajne odpovedal na pozdrav a díval sa za špehúňom, ktorý sa ponáhľal dolu na colnicu. Martin čakal colníka s unudeným výrazom na chudej opálenej tvári.
„Však pán Martin!“ Chlapík z predsunutej stráže špehúňov sa príjemne usmial a podával mu ruku. „Som Bursen, stretli sme sa v Kapskom Meste,“ dodal príchodzí tým istým srdečným tónom. „Som strašne rád, že vás znova vidím.“
Ruka mu ovisla v povetrí. Vážne modré oči si ho zamyslene prezerali. Špehúň bol oblečený dobre, bielizeň drahá, masívna zlatá tabatierka, čo mu vykúkala z vrecka na veste, pôsobivá.
„Zoznámili sme sa v meste…“
„Vo Wandswurthskej väznici alebo v Pentovillskej,“ doložil Dick Martin rozvážne. „Odpáľ, táraj amatérsky!“
Fičúrovi ovisla brada.
„Vráť sa k oteckovi,“ Dick sa oprel dlhým prstom špehúňovi o vestu a pokračoval veľmi pomaly, „alebo k tetuške, starej dievke, čo ťa učila takto rozprávať, a povedz mu, či jej, že zelenáčom rozdávajú bedárske ceny v Southamptone.“
„Nože no…“ zahučal suchozemský podvodník zúrivo, aby zakryl nevyhnutný ústup.
„Ak ťa kopnem od zadku, budú ma vypočúvať. Nemám čas. Vypar sa!“
Chlapík sa vyparil. Trochu sa hneval, trocha bál, a veľmi potil pod golierom, no držal sa v slušnej vzdialenosti od opáleného muža, kým neodišiel prvý vlak.
„Ak nie je od polície, tak som pápež,“ povedal si a siahol po tabatierke, po útechu z Virginie. Po tabatierke ani chýru!
Presne v tej chvíli vyťahoval pán Martin cigaretu z dobre zásobenej zlatej tabatierky. Poťažkával ju v ruke a usudzoval, že je najmenej pätnásťkarátová a drahá. „Aká utešená tabatierka!“
Dievča, čo sedelo naproti, vystrelo ruku priateľsky trúfalo, čo Dicka Martina veľmi potešilo. V jednoduchom kostýme a priliehavom klobúčiku bola celkom inakšia. Vyžarovalo z nej nové čaro a nová vôňa.
„Hej, je veľmi pekná,“ odvetil Dick triezvo. „Dostal som ju od priateľa. Ste radi, že sa vám dovolenka skončila?“
Potlačila vzdych a vrátila mu tabatierku.
„Áno, tak trochu. Nebola to dovolenka v pravom zmysle slova a stála strašne veľa peňazí. Neviem po portugalsky, a to mi ju ešte sťažilo.“
Zdvihol obočie.
„Veď v hoteloch vedia po anglicky,“ poznamenal so smutným úsmevom.
„Nebývala som v hoteli. Bývala som v penzionáte na Mounte a ľudia tam na nešťastie vedeli iba po portugalsky. Iba jedno dievča v penzionáte vedelo trochu po anglicky, aj mi veľmi pomohlo. Radšej som mala zostať doma, hoci som urobila, čo sa dalo.“
Zasmial sa.
„Povodilo sa nám rovnako. Tridsaťtisíc míľ som naháňal tiene!“
Usmiala sa rozmarne.
„Aj vy ste hľadali kľúč?“ spýtala sa a Dick sa začudovane zahľadel na ňu.
„Čo?“
Otvorila patentnú koženú kabelku, čo jej ležala na kolenách, a vytiahla lepenkovú škatuľku. Zdvihla vrchnáčik a vytriasla do ruky ploský kľúč nezvyčajného tvaru. Ponášal sa na kľúč od patentnej zámky, ibaže bol oveľa väčší a komplikované priehlbinky a výčnelky neboli iba od jedného, ale aj od druhého konca.
„Naozaj čudný kľúč,“ ozval sa Dick. „Teda to ste hľadali?“
Prikývla.
„Áno, hoci som nevedela, že idem iba kvôli kľúču. Trochu nenormálne, však? Žil istý záhradník, Portugalec, menom Silva, ktorý poznal môjho otca. Bol zamestnaný u istého nášho príbuzného. Veď som sa vám chválila, že lord Selford mi je príbuzný! Ostatne, aký je?“
„Ako písmeno O, iba nezreteľnejší,“ odpovedal. „Vôbec som ho nevidel.“
„Asi pred troma mesiacmi dostala mamička list,“ pokračovala. „Akýsi farár jej v ňom mizernou angličtinou oznámil, že Silva zomrel, a že pred smrťou ju prosil, aby mu odpustila všetko, čím nám ublížil. A že zostalo po ňom čosi, čo môže odovzdať iba do rúk niektorému členovi rodiny. Zvláštne, však?“
Dick prikývol a netrpezlivo očakával pokračovanie. „Prirodzene, o tom, aby šla mamička alebo ja, nemohlo byť ani reči – peňazí máme málo a nemôžeme si dovoliť cesty po mori. No na nasledovný deň sme dostali ešte jeden list podaný na pošte v Londýne a v ňom sto libier a spiatočný lístok do Madeiry.“
„Od koho?“
Pokrútila hlavou.
„Neviem. Dosť na tom, šla som. Starý farár ma milo privítal a povedal mi, že za mesiac sa mu na faru vlámali trikrát a že je istý, že len kvôli balíčku, čo mi prichystal. Nazdávala som sa, že bude v ňom čosi cenné, najmä keď som sa dozvedela, že seňor Silva bol veľký boháč. Viete si predstaviť, ako som sa cítila, keď som otvorila škatuľku a našla v nej – kľúč.“
Dick prevracal kľúč na dlani.
„Silva bol záhradník a boháč, vravíte? Akiste si zarobil hŕbu peňazí. Nenapísal nič pred smrťou?“
Pokrútila hlavou.
„Nič. Sklamal ma, ale aj rozveselil. Prečo, prečo nie som kľúč strčila do vrecka na kabáte, čo som mala na sebe, a mala som šťastie alebo nešťastie. Len čo som totiž vyšla z fary, priskočil ku mne z postrannej uličky akýsi chlap, vytrhol mi kabelu z ruky, a kým som sa spamätala, zmizol ako gáfor. V kabelke nebolo nič cenné, no veľmi som sa naľakala. Na lodi som kľúč vložila do obálky a odovzdala lodnému pokladníkovi.“
„Na lodi vás neobťažoval nikto?“
Zasmiala sa ticho, ako na dobrom vtipe.
„Nie, ak, prirodzene, otvorený kufor a porozhadzovanú posteľ nemožno nazvať ‚obťažovaním‘. A medzi Madeirou a Southamptonom sa mi to stalo dvakrát. Dosť romantické?“
„A ešte ako!“ súhlasil Dick a zhlboka sa nadýchol. Znova sa zadíval na kľúč. „Na akom čísle to bývate na Coram Street?“ spýtal sa.
Odpovedala skôr, ako si uvedomila bezočivosť otázky. „Tak čo poviete na tie čudné udalosti?“ spýtala sa, keď jej vrátil lepenkovú škatuľku.
„Naozaj čudné. Podľa všetkého ten kľúč dakto veľmi potrebuje.“
Vysvetlenie sa jej videlo nepresvedčivé.
Keď vlak vchádzal na waterlooskú stanicu, ešte rozmýšľala, prečo toľko narozprávala vlastne neznámemu človeku. Nedbanlivá rozlúčka sa jej trochu dotkla. Kývol iba hlavou a zmizol medzi ostatnými cestujúcimi a ich priateľmi, čo ich čakali na peróne.
O štvrť hodinu sa jej podarilo nájsť svoj kufor v hŕbe batožiny poskladanej na peróne. Nosičovi, čo jej zastavil taxík, práve dávala prepitné, keď ju ktosi – asi mu bolo naponáhlo – sotil a práve v tej chvíli vrazili do nej aj z druhej strany. Taška jej spadla na perón. Zohla sa po ňu, no vtom jej spred ruky schytil tašku tretí chlap a bleskurýchlo ju podal nenápadnému človiečikovi, čo stál za ním. Zlodej sa zvrtol, že ujde, no vtom ho za golier zdrapila mocná ruka a zvrtla, a keď chlapík zdvihol ruky na obranu, prsty tvrdé ako eben ho schytili pod krk a sotili na zem.
„Vyskoč, kamarát, a ukáž povolenie, že môžeš kradnúť batožinu!“ rozkázal Dick Martin stroho.

Na druhý deň o desiatej Dick Martin radostne kráčal po Lincoln’s Inn Fields. Vtáčiky štebotali na vysokých stromoch, námestie sa kúpalo v bledom aprílovom slnku a Dick bol spokojný so svetom, hoci precestoval takmer tridsaťtisíc míľ a šiel oznámiť, že úlohu nesplnil.
Kancelárie Havelock & Havelock boli v starom dome postavenom za panovania kráľovnej Anny. Stál v rade s ostatnými domami toho istého obdobia. Rad medených dosiek hlásal, že kancelária zastupuje vyše tucet spoločností, lebo pán Havelock bol advokát, ktorý, hoci sa nikdy neobjavoval v súdnej sieni, bol neoceniteľným poradcom mnohým a prosperujúcim spoločnostiam.
Podľa všetkého ho už očakávali, lebo úradník v predsieni ho privítal takmer srdečne.
„Oznámim pánovi Havelockovi, že ste už prišli.“ Vrátil sa o chvíľočku a kývol cestovateľovi, aby sa unúval k pánu Havelockovi do súkromnej svätyne.
Keď Dick Martin vošiel, pán Havelock práve diktoval list. Usmial sa na privítanie a hlavou kývol na stoličku. Keď dodiktoval, prepustil škaredú sekretárku a napchávajúc si fajku, vstal spoza veľkého písomného stola. „Tak ste ho nevideli?“ spýtal sa.
„Nie, pane. Cestoval som rýchlo, ale on rýchlejšie. Do Ria som prišiel na druhý deň po jeho odchode. Do Kapského Mesta tri dni po jeho odchode do Beiry – a potom som dostal váš kábelogram.“
Havelock vážne prikývol a zabafkal.
„Čert bludný! V Beire by ste ho boli dohonili. Je tam doteraz.“
Prešiel k stolu a stlačil cengáč. Objavila sa sekretárka.
„Prineste mi Selfordovu kartotéku – najnovšiu,“ prikázal a počkal, kým mu nepriniesla veľkú modrú škatuľu. Vytiahol z nej kábelogram a podal ho návštevníkovi. Dick čítal:
„Havelock, Londýn. Kto je ten chlap Martin, čo ma prenasleduje? Už som poslal splnomocnenie právnemu zástupcovi. Prosím vás, dajte mi pokoj. Do Londýna prídem v auguste.“
Kábelogram poslali z Kapského Mesta tri dni pred príchodom Dicka Martina.
„Čo som mohol robiť?“ nahnevaný Havelock si pošúchal nos hánkou. „Počuli ste niečo o ňom?“
Dick sa zasmial.
„Chlapík sa všade zdržal tak krátko, že si ho nemohli poriadne ani všimnúť. V hoteloch som sa zhováral s vrátnikmi a recepčnými úradníkmi, no nikto mi nič nevedel povedať. V Kapskom Meste bol práve v ten deň, keď ta došiel splnomocnenec z Anglicka.“
„No a,“ spýtal sa Havelock po chvíli, „čo to má spoločné s lordom Selfordom?“
„Nič,“ Dick zmĺkol. „Čoho sa vlastne bojíte,“ spýtal sa napokon.
Pán Havelock našpúlil pery.
„Neviem,“ priznal sa otvorene. „Najväčšmi hádam toho, že sa oženil, alebo splietol s dajakou ženskou a chce ju priviesť do Anglicka.“
Dick si zamysleno bubnoval prstom po brade.
„Máte od neho veľa korešpondencie?“
Pán Havelock prikývol.
„Môžem ju vidieť?“
Pán Havelock mu podal obal. Dick sa prehŕňal v korešpondencii. Boli to kábelogramy z rôznych kútov sveta, dlhé aj krátke listy, stručné inštrukcie a podľa všetkého odpovede na Havelockove dotazy.
„Korešpondencia za posledný rok. Mám ešte zo dva obaly z predchádzajúcich rokov Chcete sa aj na tie pozrieť?“
Dick pokrútil hlavou.
„Všetky písal on?“
„Určite on. Nemôže byť ani reči o tom, že by ich bol písal dakto iný, ako to máte na mysli.“
Dick vrátil obal a trochu sa uškrnul.
„Škoda, že som ho nedohonil. Rád by som bol videl, aký je to vtáčik, hoci osobne poznám zo päť mladíkov, ktorým sa nohy rozsvrbia len čo si na chvíľku sadnú. Mrzí ma, že som nemal viac šťastia, pán Havelock, no ako vravím, chlapík je rýchly. Chcel by som sa pozrieť aj na ostatnú korešpondenciu, rád by som si ju preštudoval, no hádam neskoršie.“
„Môžete si ju prezrieť hneď,“ odvetil advokát a načiahol sa za cengáčom.
Detektív ho zadržal.
„Čo sa týka spoločnice, neznepokojujte sa. Sám bol v New Yorku, sám bol v San Franciscu, bez príťaže pristál v Šanghaji, naháňal som ho po Indii, no po dáme nikde ani chýru. Ak sa v auguste vráti, rád by som sa s ním zoznámil.“
„Zoznámite,“ usmial sa pán Havelock zachmúrene, „ak ho udržím, kým sa vám podarí dobehnúť.“
Cestou domov sa Dick vracal s dvoma dôležitými problémami a vo vrecku so šekom na veľmi slušnú čiastku. Stará domáca nebola doma, akiste nakupovala. Sadol si za písací stôl, zaboril prsty do rozstrapatených vlasov a rozmýšľal o posledných šiestich mesiacoch, no na otázku nie a nie nájsť odpoveď. Pritiahol telefón bližšie k sebe a zavolal Havelocka.
„Zabudol som sa vás opýtať, prečo sám seba volá Piercom.“
„Kto? Á, Selford? Volá sa tak. Pierce, John Pierce. Zabudol som vám povedať, že nenávidí svoj šľachtický titul. Či som vám to už spomenul? Niečo vám zišlo na um?“
„Nie,“ odvetil Dick nepravdivo, lebo mu zišlo na um všeličo.
Pootváral kufre. Posledný vyložil na stôl. Boli v ňom doklady, hotelové účty a poznámky, čo si robil na cestách. Celkom zo spodku pozorne vzal štvorcový pijavý papier a podržal ho na svetle. Na pijaku bol odtlačok písma z obálky. „Pán Bertram Cody, Weald House, South Weald, Sussex.“ Nebolo sa treba rozpamätávať, meno a adresu si zapamätal veľmi dobre. Pijak našiel v Buenos Aires v privátnej izbe v hoteli Plazza, v ktorej bol dva dni pred ním ubytovaný neposedný pán Pierce. Po lordovom odchode nebol v izbe nikto iba Dick, lebo požiadal riaditeľa hotela, aby mu ukázal apartmán, kde bývala jeho obeť.
Pijak zamkol do písacieho stola, potom prešiel do spálne a dlho sa díval na seba v zrkadle.
Do večera nacvičoval novy kartársky trik, čo pochytil cestou na lodi. Komplikovaný trik. Dlaňou sa stiahla z vrchu balíčka hracích kariet karta a posunula sa tak, že sa dostala na deviate miesto od vrchu. So stopkami na stole cvičil tak dlho, kým sa mu trik nepodarilo urobiť za pätnástinu sekundy. Potom bol spokojný. Keď sa spustil súmrak, vytiahol z garáže auto a pomaly zamieril na juh.

„Uveď ho,“ povedal pán Bertram Cody.
Bol to plešivý človiečik s tichým hlasom a zvykom veľa hovoriť čo iný povedal piatimi vetami, jemu trvalo päť minút. Chybu – a chyba to bola – si plne uvedomoval, ba si zo svojej slabôstky uťahoval.
Napravil si veľké okuliare v zlatom rámiku a znova sa zadíval na navštívenku.
MR. JOHN RENDLE
Collins Street 194, Melbourne
Meno nevravelo pánu Codymu nič. Kedysi sa bol zoznámil s istým Rendlom, veľmi váženým dovozcom čaju, no známosť bola bezvýznamná, sotva to bol on.
Keď oznámili návštevníka, práve si prezeral notes v červenom puzdre, v ktorom okrem kalendárika a zápisníka bolo aj puzdierko na karty, priehradka na známky a drobná ploská peňaženka. Keď neznámy vošiel, pán Cody zastrčil notes pod hŕbu papierov pred sebou na stole.
„Pán Rendle.“ oznámil zo zatienenej časti miestnosti od dverí nepríjemný ženský hlas a z prítmia vyšiel vysoký, pekný mladý muž, ktorý sa vôbec neponášal na dávno zabudnutého obchodníka z Číny.
„Nach sa páči sadnúť,“ preriekol pán Cody. „A prepáčte mi láskavo, že bývam v takom prítmí. Totiž oči už nemám ako kedysi a na jasnom svetle ma veľmi bolia. Aj stolnú lampu mám preto tak tienenú, hoci viem, že návštevníkom je svetla málo. Našťastie – ráčte mi prepáčiť, čo sa vám hádam vidí neslušnosťou – väčšinou prijímam návštevy cez deň.“
Hosť sa usmial. Podľa všetkého ho prítmie vo veľkej, prepychovo zariadenej pracovni vôbec netiesnilo. Nahmatal stoličku – v polotme sa zaligotalo vyleštené operadlo – a sadol si.
„Mrzí ma, že vás obťažujem v tejto hodine, pán Cody, no pricestoval som až včera na Moldavii.“
„Z Číny,“ zašomral pán Cody.
„Z Austrálie – presadol som v Colombe.“
„Moldavia nezastala v Colombe, lebo tam vypukla cholera,“ skočil mu do reči pán Cody ešte tichšie.
Návštevník sa zasmial.
„Naopak, zastala, a nastúpilo na ňu asi tridsať cestujúcich. Choleru ohlásili, až keď sme odišli z prístavu. Mýlite si Moldaviu s Moraniou, tá tam naozaj nezakotvila, ale týždeň neskoršie.“
Buclatá tvár sa pánu Codymu ešte väčšmi začervenala. Hosťove slová sa ho dotkli na najcitlivejšom mieste. Cítil sa vinný, lebo nemal pravdu.
„Prepáčte,“ ospravedlňoval sa pokorne zakríknutým hlasom. „Hanbím sa, že som sa pomýlil. Áno, bola to Morania, prepáčte! Moldavia mala dobrú plavbu?“
„Nie, pane. Dostali sme sa do sámuma a odvlieklo nám tri člny…“
„Dva záchranné člny z rahnovej paluby a plachetnicu zo zadnej,“ prikývol pán Cody. „Prišli ste aj o indického námorníka – zmietlo ho cez palubu. Prepáčte, že som vám skočil do rečí. Som dychtivý čitateľ novín.“
Rozhovor uviazol. Pán Cody naklonil hlavu nabok a vyčkával.
„Tak, hádam…?“ pobádal takmer bojazlivo.
Hosť sa znova usmial.
„Prišiel som k vám v nezvyčajnej veci,“ preriekol napokon. „Pri Ten Mile Station, v susedstve vašej farmy v tej časti sveta, mám aj ja malú ovčiu farmu.“
Pán Cody pomaly prikývol. Majetky mal po celom svete a prinášali mu slušné zisky.
„Oprávnená sa nazdávam, že tam je na vašich pozemkoch zlato,“ pokračoval Rendle. „Som toho názoru preto, že som inžinier a v metalurgii sa trochu vyznám. Pred šiestimi mesiacmi som objavil čosi, o čom som, prirodzene, nechcel nikomu nič povedať, kým som sa nepresvedčil o skutočnosti.“
Zrozumiteľne vysvetľoval o zlepenci a geologických vrstvách a Bertram Cody počúval a občas prikývol. Pri vysvetľovaní rozložil pán Rendle mapu, špeciálku, ktorá pána Codyho naskrze nezaujímala.
„Podľa mojej teórie by mala byť odtiaľto potiaľto zlatonosná žila…“
Hosť skončil prednášku.
„Hej… Viem, že pri Ten Mile Station je zlato, objavil ho náš zastupiteľ a náležito nám to dal na vedomie, takže vaše obavy, pán… pán… Rendle, že si objav chcel podržať pre seba, sú neopodstatnené. Je tam zlato – je. Ale nie toľko, aby sa ho vyplatilo ťažiť. Aj v novinách sa o tom písalo, no správa vám unikla, prirodzene. No aj tak vám ďakujem. Ľudská nátura je vratká a tak neviem, ako sa vám poďakovať za starostlivosť a… a… a trampoty, čo ste podstúpili.“
„Počul som, že ste farmu kúpili od lorda Selforda,“ poznamenal pán Rendle.
Plecháň žmurkol, akoby ho oslepilo jasné svetlo.
„Od jeho – jeho zastupiteľov. Významnej advokátskej firmy. Neviem si napochytro spomenúť meno. Jeho lordstvo je v cudzine, viete. Ťažko sa s ním dať do styku.“ Rozhodil tučnučké ruky bezmocným gestom, „Ťažko! Mladý človek si zmyslel prežiť život na cestách. Zastupiteľom píše z Afriky – dostali list od neho z… no… z divých pámp v Argentíne – do Číny mu posielali peniaze – dobrodružný život, milý môj priateľ, veď aj nivočí nervy jeho – príbuzným, ak vôbec má príbuzných. Nie som si istý.“
Pokrútil hlavou a vzdychol. Potom sa strhol, akoby si len teraz uvedomil, že jeho znepokojené úvahy niekto počúva, vstal a podával hosťovi obe ruky.
„Ďakujem vám, že ste prišli,“ zašepkal a pán Rendle pocítil, že mu ruku objali dve horúce mäkké dlane. „Ďakujem za záujem. Pri toľkej nezištnosti sa život vidí hneď krajší.“
„Písal vám niekedy?“ spýtal sa návštevník.
„Jeho – jeho lordstvo? Nie, nie! Ani nevie, že som na svete. Kdežeby, nie!“ Chytil hosťa pod pazuchu a prešiel s ním k dverám. „Máte auto?“ Bol takmer vďačný, že návštevník má taký dopravný prostriedok. „Som rád. Podľa všetkého bude búrlivá noc – a je neskoro. Tuším pol jedenástej. Šťastlivú cestu!“
Stál pod stĺporadím, kým zadné svetlá na aute nezmizli za rododendronmi lemujúcimi cestičku, a potom sa vrátil do haly.
Zavalitá, svalnatá žena v čiernom hodvábe, ktorú Dick pokladal za Codyho domácu, vošla za manželom do pracovne a zavrela dvere.
„Kto to bol?“ Hlas mala škrekľavý a plačlivý.
Pán Cody znova zašiel za ťažký písací stôl a sadajúc si na podušku kresla, blažene sa usmieval.
„Dick Martin, detektív.“
Pani Codyová zbledla ako stena.
„Dobrý bože! Detektív! Berty, načo bol tu?“
Bola preľaknutá. Tučné, prsteňmi pokrytá ruky, zdvihnuté k ústam sa triasli.
„Si si istý?“ zakoktala.
Pán Cody prikývol.
„Šikovný chlapík – ale očakával som ho. Mám prinajmenšom tri jeho fotografie. Nuž neviem,“ doložil pán Cody mäkko. „Naozaj neviem!“
Ruka mu vkĺzla pod hŕbu papierov na stole, že vytiahne notes. Pán Cody zbledol ako smrť.
„Zmizol – zmizol, aj kľúč – panebože! Kľúč!“ Zatackal sa ako opitý s tupým výrazom hrôzy na bledej tvári.
„To vtedy, keď mi ukazoval mapu!“ hundral zachrípnutým hlasom. „Zabudol som, že chlap je znamenitý zlodej. Zavri tie prekliate dvere! Chcem telefonovať.“
9
Dick sedel v šesťvalcovom voze, ktorý mal za sebou lepšie časy, hoci Dick tvrdil, že lepšieho motora na svete ešte nebolo. Opatrne šiel po Portsmouth Road. Stierače zúrivo stierali predné sklo a veľké reflektory pretínali tmu bielym svetlom. Lialo sa ako z vedra a keďže okno musel mať otvorené a vietor šľahal práve z tej strany, nepremokavý plášť sa mu na ruke a pleci o chvíľu černel a ligotal.
„Coram Street 107,“ povedal si podvedome a čudoval sa, prečo užitočnú návštevu u pána Bertrama Codyho spája s elegantným dievčaťom, ktoré mu iba zriedkakedy nezamestnávalo myseľ.
Občas strčil ruku do vrecka a nahmatal ploský kožený notes, čo tam odpočíval. V peňaženke nahmatal čosi tvrdé. Spočiatku sa mu zazdalo, že peniaze, potom z ničoho nič si uvedomil, že Sybilu Landsdownovú mu pripomenul práve notes. Zažal vnútorné svetlo a prezrel si „nález“. Už keď otváral tenkú pracôčku na peňaženke, vedel, čo je v nej. No neočakával, že tvar a veľkosť kľúča bude takmer presnou kópiou kľúča, čo mu Sybila Lansdownová ukazovala vo vlaku a čo je teraz v nedobytnej pokladnici v banke.
Dick tichučko zapískal, strčil notes znova do vrecka, no kľúč vopchal pod gumenú podložku na nohy. Podnikavý gentleman, ktorý vynaložil toľko snahy a peňazí, aby sa zmocnil Sybilinho kľúča, istotne nezaváha, ak bude treba zastaviť Dickovo auto.
Dick už mal rešpekt pred „kľúčovými bratmi“ a nové dobrodružstvo ho zaujalo oveľa väčšmi ako honba za bludným šľachticom. Vypol vnútorné svetlo a vyrazil po hradskej šľahanej dažďom, uvažujúc o záhadnom objave. Cody poprel, že by sa poznal s lordom Selfordom. Prečo? A čo znamená kľúč? Dick zbadal, ako uhladený gentleman strčil ruku pod papiere na písacom stole, keď vošiel do pracovne, a už z čírej čertoviny a láske k objavom využil príležitosť a potiahol notes. Ráno porovná oba kľúče.
No zatiaľ sa treba sústrediť na cestu pred sebou. Pred chvíľkou ho nákladné auto, so stavebným drevom len-len nevytislo do priekopy a teraz zbadal vpredu tri červené svetlá. Spomalil a priblížil sa k nim na desať metrov. Stáli krížom cez cestu a ak niečo znamenali, tak len to, že sa cesta opravuje. Ale ako – veď len pred chvíľou veľkou rýchlosťou preletelo popri ňom nákladné auto. A určite prešlo po zakázanom úseku.
Vyzrel otvoreným oknom. Na pravej strane zbadal múr na spadnutie. Vrchnú časť zakrýval divý brečtan.
V svetle reflektorov zazrel otvor, podľa všetkého vráta. Všetko to obsiahol jediným pohľadom. Potom sa zadíval na cestu a tri červené lampy.
„Tak teda,“ povedal si Dick, vypol reflektory, vytiahol čosi z vrecka, tichučko otvoril dvierka, vystúpil z auta a započúval sa.
Nebolo počuť nič, iba fičanie vetra a pleskot dažďa. Pobral sa pomaly stredom cesty k červeným lampám, zdvihol prostrednú a pozrel na ňu. Bola veľmi stará. Červená farba napochytro natretá na sklo. Druhá bola novšia, celkom inakšia, a aj tá natretá červenou, priesvitnou farbou. A taká bola aj tretia lampa.
Šmaril prostrednú do priekopy a s pôžitkom začul, ako sa roztrieskala. Vrátil sa k autu, sadol za volant, pribuchol dvierka a stúpil na štartér. Motor zavyl, ale auto sa nehlo. Prečo pomyslel si, motor bol horúci a ešte nikdy nezlyhal. Znova naštartoval a znova bez úspechu. Vyšiel z auta a zašiel dozadu pozrieť do benzínovej nádrže. A nebolo ani treba, lebo ručička ukazovala: prázdna.
„Teda tak,“ povedal si Dick znova a pozeral na ručičku.
Tankoval pred príchodom k pánu Codymu. Tak či onak spoľahlivý indikátor stuhnute ukazoval „P“. Poklepal po nádrži a dutý zvuk potvrdil, že je prázdna.
Zavetril. Čosi páchlo. Osvetlil vreckovým lampášikom cestu a hneď zbadal kovové viečko. Zdvihol ho a pochopil, čo sa stalo. Mokrá vozovka hrala farbami. Kým prezeral lampy, odkrútili mu viečko a vyprázdnili nádrž.
Zakrútil viečko. Neprepúšťalo vzduch ani vodu, bolo nepoddajné a odkrútiť sa dalo iba skrutkovým kľúčom – a štrngnúť kovom o kov nepočul. Rezervnú nádrž nemal a tak zostal v núdzi bez pomoci iba ak… 
Zasvietil na vráta, jeden pánt bol odlomený a spráchnivené drevo sa opito opieralo o vavrínové krovie. Do poslednej chvíle netušil, že je pri Gallows Cottage. Iba teraz ho spoznal.
S rozsvieteným lampášom šiel rýchlo dlhou alejou. Z oboch strán rástlo husté krovie, rástlo ako sa mu chcelo, nikto sa oň nestaral. Vysoké topole sa dotýkali vrcholcami a tvorili klenbu. Kráčal pochmúrnou alejou a svietil si lampášom napravo aj naľavo. Vtom zastal.
V tieni plota zazrel dlhú, úzku jamu. Vykopanú nedávno, ako usúdil, a dva metre hlbokú.
„Vyzerá ako hrob.“ Striaslo ho. Došiel k štvorcovému, ošklivému domu, kedysi poriadne ovakovanému, no omietka už na mnohých miestach poodpadúvala a odhalila holé tehly.
Lampášom ohmatával fľaky a trhliny v stene. V svetle lampáša vyzeral dom ešte ošarpanejší. Nad vysokými, úzkymi dverami bola drevená strieška na dvoch železných tyčiach zapustených do múru – teraz si to veľmi dobre všimol. Nikde známky života, ani pes nezaštekal. Dom bol mŕtvy – rozpadával sa.
Chvíľu počkal a potom dvoma krokmi podišiel po schodoch ku klopadlu na dverách. Zaklopal a v predsieni mu odpovedala dutá ozvene. Keby tu už nebol, bol by si myslel, že dom je prázdny, veď nikto neodpovedal. Znova zaklopal. O chvíľu bolo počuť kroky v predsieni, škripot kľúča v hrdzavej zámke a štrkot retiazky. Dvere sa odchýlili a v svetle Dickovho lampáša sa ukázala bledožltá tvár a čierna brada.
Zjavenie také strašne, že Dickovi, hoci ho očakával, takmer vypadol lampáš z ruky.
„Kto je? Čo je?“ ozval sa nevrlý hlas. „Benzín? Vyšiel vám benzín? Ach, aké hlúpe! Áno, dám vám, ak zaplatíte. Nemôžem si dovoliť vyhadzovať peniaze.“
Vôbec nedal najavo, že Dicka pozná, len ešte väčšmi odchýlil dvere. Detektív vošiel do predsiene, no obrátil sa tak, aby bol tvarou k človeku, ktorý ho vpustil. Dr. Stalletti bol v neopísateľne špinavom čiernom pracovnom plášti s opaskom. Na nohách mal vysoké ruské čižmy, obnosené, popukané s neodborne pribitými príštipkami. Golier nemal. Najskôr si Dick všimol, že chlap sa podľa všetkého neumýval, odkedy bol uňho prvý raz. Veľké mocné ruky boli ušpinené a nechty ako pazúry.
V svetle petrolejovej lampy, ktorú niesol Stalletti, si Dick Martin všimol, že predsieň je zariadená draho. Koberec hrubý a takmer nový, záclony zo zamatu, stoličky a pohovky potiahnuté damaskom a pozlátené, istotne stáli veľa peňazí Z omietnutej povaly visel strieborný luster a na ňom zo desať elektrických sviečok, ktoré miestnosť mohli istotne žiarivo osvetliť. No aj tu, ako v chodbe, bolo prachu na prst. Keď prešiel po hrubom koberci, zdvihol sa ho celý kúdol.
„Počkajte tu, prosím. Donesiem vám benzín – šiling a desať pencí za galón!“
Dick čakal. Počul, ako zaniká dutá ozvena krokov. Dôkladne si prezrel miestnosť Nevidel nič, čo by prezrádzalo, aký charakter, alebo zamestnanie má čudný, špinavý muž.
O chvíľku počul, že sa dobrodinec vrátil, zložil v predsieni na podlahu dve plechovky a hneď na to sa objavil pred Dickom, oprašujúc si ruky.
„Štyri galóny prvej triedy.“
Stalletti sa správal, akoby návštevníka vôbec nepoznal, no Dick si bol istý, že ho chlap pozná. Akoby mu bradáč čítal myšlienky, ozval sa dosť vystatovačne.
„Som profesor Stalletti. Vidí sa mi, že sme sa už stretli. Prišli ste po knihu.“
„Tak je, pán profesor.“ Dick sa mal na pozore. Vnútorný hlas ho nástojčivo varoval.
„Počuli ste o mne, všakáno? Vedecký svet ma pozná. No tak, priateľko, zaplaťte za benzín a zmiznite.“
„Som vám veľmi vďačný, profesor,“ zatiahol Dick.
„Nech sa páči desať šilingov – pre drobné sa nepoškriepime.“
Prekvapilo ho, že bradáč strčil bankovku do vrecka bez spokojného úškrnu. Akiste bol prihrdý a nechcel na benzíne zarobiť.
Profesor sa pooral k dverám a otvoril ich. Dick šiel za ním a cez dvere prešiel bokom, aby čudného chlapíka mal stále na očiach. Profesor otvoril ústa, akoby chcel niečo povedať, no rozmyslel si to a iba tresol dvermi návštevníkovi pred nosom. A vtom sa odkiaľsi z domu, za tmavými oknami, rozľahol výkrik strachu a smrteľnej hrôzy, že detektívovi stuhla krv v žilách. Bol to najskôr nárek, potom škrek a napokon vzlyk, ktorý odumrel v tichu.
Dickovi Martinovi vystúpil pot na tvári. Chvíľu rozmýšľal, či nemá násilím vniknúť do domu a žiadať vysvetlenie, no hneď zistil, že by to nemalo zmysel. S plechovkami v rukách sa pobral dolu cestičkou. Mal topánky s gumenou podrážkou a kráčal tichučko, čomu bol rád, lebo teraz, keď nič nevidel, sa mu prichodilo spoliehať na uši. V oboch rukách mal plechovky a nemohol si svietiť lampášom.
Práve prešiel popri jame pri plote, keď bystrým sluchom začul, akoby sa čosi pohlo za ním. Zvuk bol slabučký a človek bez jemného sluchu by ho v daždi nebol začul. Nebol to šuchot, ale čosi, čo sa nedá opísať. Dick sa obrátil a cúval, vytriešťajúc oči do tmy ako v rohu. Zvuk bol zreteľnejší. Zrazu sprava pukla haluz a vtom už aj zazrel nebezpečenstvo. Vypustil plechovky z rúk, no už nestihol schytiť revolver, lebo ho objalo čosi nahé, hladké, beštiálne.
Obrovské nahé ruky mu zovreli plecia a veľká dlaň mu ohmatávala tvár. Naslepo udrel do nahého svalnatého tela, no hneď si uvedomil, že úder bol zbytočný. Zrazu s vypätím všetkých síl sa zvrtol, schytil obrovskú dlabu oboma rukami a prudkým trhnutím prehodil útočníka ponad hlavu. Úder, ston, príšerný vzlykot a jajkot, no nie ako z ľudského hrdla. Automatická pištoľa sa ocitla Dickovi v ruke v zlomku sekundy.
„Ani sa nehni, kamarát,“ vydýchol zadychčaný. „Chcel by som ťa vidieť.“
Zdvihol lampáš, čo mu bol vypadol, a zasvietil na zem. Nikoho tam nebolo. Blysol svetlom napravo, aj naľavo, no po útočníkovi ani chýru. Nie je za ním? Zvrtol sa, zasvietil k domu a ešte zazrel veľkú postavu, ako nahá, iba s handrou na bedrách, zmizla v kroví.
„Doparoma!“ vydýchol Dick Martin a čo najrýchlejšie sa pustil k autu. Naplnil nádrž a naštartoval.
O chvíľu bol na londýnskej hradskej, zahĺbený do úvah o doktorovi Stallettim a o veľkej jame, nedávno vykopanej a určenej, o čom nepochyboval, na odpočinok jemu.

Pán Cody nebol ktovieaký chodec a okrem toho bol veľký strachopud, lebo by tých šesť míľ ku Gallows Cottage aj za veternej a tmavej noci bol prešiel peši. Namiesto toho vytiahol z postele šoféra, hoci mrzuto protestoval, a dal sa doviezť k domu až na sto metrov.
„Cúvni na cestičku, zhasni a ani sa nehni, kým sa nevrátim.“
Tom Cawler si iba zahundral popod nos.
„A nebuďte dlho! A vôbec, čo sa robí, Cody? Prečo on neprišiel k nám?“
„Staraj sa o svoje!“ vyštekol človiečik a zmizol v temrave.
Keď tápal po cestičke k domu, bolo už po jednej. Palicou ohmatával cestu pred sebou, no nech sa o ňu opiera celou váhou, bol by spadol do jamy pri plote.
Nešiel k dverám. Zašiel poloblúkom za dom a zaklopal na jedno z tmavých okien a až potom sa pobral k dverám. Boli otvorené a Stalletti ho čakal v predsieni.
„Ach, to ste vy! Čudné, že prichádzate v túto hodinu! Nech sa páči ďalej, milý priateľ. Ďakujem za telefonát, no škoda preškoda! Osud bol proti mne.“
„Ušiel?“ spýtal sa Cody nastráchane.
Dr. Stalletti pokrčil plecami a pohladil si dlhú bradu. „Osud,“ odpovedal. „ináč by bol tu, celkom blízko. Lampy som postavil na cestu, vyprázdnil som mu nádrž a ešte som sa stihol vrátiť do domu. Položenie nezvyčajné a pozoruhodné. Medzi ním a smrťou bola iba táto tenká karta.“
Zdvihol ušpinenú, zamastenú kartu. Keď Cody zaklopal na okno, dr. Stalletti si práve vykladal karty, „jediné slabé ohnivko, a chlap zdúchol.“
Cody sa poobzeral po miestnosti, akoby zazrel strašidlo.
„Čo bude ďalej?“ spýtal sa šeptom.
Doktor zasa pokrčil plecami.
„Skôr-neskôr príde polícia a prehľadá mi dom. Čo na tom? A čo nájde? Zopár potkanov, odpravených na druhý svet v medziach zákona.“
„A…“ Cody nedokončil otázku.
„Poslal som za ním, no nič sa nestalo, lebo som poslal babráckeho idiota. Svalstvo sa môže rozvíjať iba na úkor mozgu, drahý môj priateľ. Neprejdete ďalej?“ Viedol hosťa do pracovne. Na písacom stole už neboli nepríjemné rekvizity, iba dopoly stola porozkladané karty.
„Mohli by ste mi najskôr povedať, kto je ten chlap? Videl som ho už predtým. Bol sa informovať o istej knižke. Práve v ten deň, keď bol tu váš šofér. Poznám ho, a predsa ho nepoznám.“
Cody si olizol suché pery. Bucľatá tvár bola bledá a pretiahnutá.
„Je to detektív, čo ho Havelock poslal za Selfordom,“ zašomral a doktorovi naskočilo obočie.
„Naozaj? Aké nezvyčajné a bizarné! Teda pán, ktorého dômyselný advokát poslal hľadať Selforda!“
Rozosmial sa smiechom podobným praskotu pergamenu.
„Znamenitý žart! Naivný dobrák Havelock! Taký mudrák! A náš priateľ našiel lorda?“ spýtal sa figliarsky. „Nie? Pozoruhodné! Tuším cestoval pomaly! Tuším cestoval vlakom, keď mohol lietadlom!“
Sadol si za stôl, bubnujúc špinavými prstami po ňom. „Čo by si môj priateľ ešte želal?“ spýtal sa a ostro sa zadíval na hosťa.
„Želal by som si peniaze,“ odpovedal Cody namrzene. Doktor sa bez slova nahol, odomkol zásuvku na písacom stole, vytiahol obtlčenú pokladničku a vybral z nej hrubý zväzok bankoviek.
„Už nás je menej,“ poznamenal, „a aj váš podiel je vyšší. Ak umriem, bude to na váš prospech. Per contra…“
„Nespomínajte smrť,“ zachvel sa človiečik a roztrasením rukou si prešiel po plešine. „Nič také si neželáme. Odbočili sme od pôvodného zámeru, dobrého zámeru. Ak ste vzali život…“
„Vzal som život?“
„A nie?“
„Žil istý pán Pheeney,“ odpovedal Stalletti pozorne. „Tak sa volal? Zomrel, ale podľa všetkého to bola samovražda.“
Znova sa zachichotal.
„Nemám rád ľudí, čo chodia na políciu. Obchodu to veľmi škodí, pretože policajti nemajú fantáziu. Dajme tomu pôjdem na políciu,“ pozoroval hosťa spod ovisnutých mihalníc, „a dajme lomu, že tam čosi poviem – aké nešťastie!“
Človiečik skočil na rovné nohy celkom roztrasený. „Neopovážite sa!“ zachripel. „Neopovážite sa!“
Doktor Stalletti zasa pokrčil plecami.
„Načo len bývam v tejto studenej a hroznej krajine, a mohol by som si vysedávať v utešenej vile vo Florencii? Nemal by som na očiach tých stupídnych policajtov!“
Zrazu začúchol a zdvihol prst, aby bolo ticho. Cody nezačul slabučké vrzgnutie za okenicou, no doktor začul – aj druhy raz.
„Ktosi stojí pri okne,“ zašepkal.
„Nie…?“
Stalletti pokrútil hlavou.
„Nie, nie Beppo,“ odul pery, akoby si vypočul najlepší žart roka. „Počkajte.“
Tichučko prešiel izbou a zmizol v špinavej chodbe. Cody ešte začul, ako potichu odomkýna dvere a potom všetko stíchlo. Stalletti sa dlho nevracal Zažmurkal, keď sa napokon vrátil, akoby mu svetlo podráždilo oči, no Cody ho takého videl už predtým, a vedel, že záhadného čudáka rozochvieva nezvyčajné vzrušenie.
V ruke mal čosi, čo sa podobalo slúchadlám.
„Ktosi nás počúval pri okne, priateľko. Trikrát mi odpovedzte. Prišli ste autom?“
„Peši,“ odpovedal pán Cody stručne.
„Váš znamenitý šofér netrpí na zvedavosť?“
„Vravím, že som prišiel peši. Nijaký šofér neprišiel so mnou.“
„Aj on vie chodiť. A toto je čo?“
Vytiahol z vrecka čiapku a položil ju na stôl. „Poznáte ju – nie?“
Cody pokrútil hlavou.
„Zložil ju, aby si mohol založiť slúchadlá. Mikrofón som nenašiel. No počúval – hej.“
„No kto? Cawler to nebol,“ doložil Cody nazlostene. „je to ženin synovec!“
„A zbožňuje ju?“ posmieval sa doktor.
Vyvrátil čiapku a prečítal si meno obchodu, kde ju majiteľ kúpil.
„Aké zvláštne by bolo, keby ste v dome boli prichýlili špehúňa.“
„Prosím vás!“ odpovedal Cody zúrivo. „O Cawlerovi viete toľko, čo ja.“
„A vy čo viete? Čo? Nič. Iba to, že je zlodej, že kradne autá a že ho polícia ustavične má na očiach. Keď tu bol ten váš známy, ten Martini – či Martin, Cawlera hneď poznal a ja som sa hneď skompromitoval.“ Nato sa Cody rozhovoril ticho a vážne. Bradáč ho počúval, sprvoti pohŕdavo a ľahostajne a potom so záujmom.
„Škoda, že Beppo nebol v záhrade. Boli by sme sa presvedčili,“ poznamenal napokon.
Pán Cody kráčal po hradskej k miestu, kde nechal auto. Šofér spal, no na pánov hlas sa prebudil.
„Cawler, bol si celý čas v aute? Nešiel si za mnou?“
„Šiel by som peši, keď sedím v aute?“ zahundral šofér. „Pravdaže som bol v aute. Prečo? Sledoval vás niekto?“
„Nerob sa hlúpym, kamarát, lebo oľutuješ!“
„Ešte som nikdy neoľutoval, čo som urobil,“ odvrkol Tommy chladne. „Dnu sa… prší.“
Stočil auto z hlavnej cesty a letel k Weald Housu krkolomnou rýchlosťou. Medzi kadečím, čoho sa pán Cody hrozil, bola rýchla jazda, a jediný spôsob, ako sa mu šofér mohol pomstiť, bolo robiť to, čo človiečik nemal rád. Vystúpil z auta, celkom bez seba od zúrivosti, a vychrlil nadávky na pokojného šoféra.
„Priveľa si dovoľuješ, nazdávaš sa, že sa bez teba nezaobídem, ty…!“
Ešte soptil, no auto už pomaly šlo ku garáži. Ako diskutér nestál pán Bertram Cody Tommymu Cawlerovi za to, aby sa rozčúlil.

Ráno sa pán Havelock nestačil v úrade ani poriadne zložiť, a už prišiel Dick Martin. Huňaté obočie sa ctihodnému gentlemanovi zdvihlo, keď uvidel návštevníka.
„Prišiel som sa vám priznať, pán Havelock,“ začal Dick.
„To znie zlovestne,“ odvetil advokát a zažmurkal. „Možno je zvesť zlovestnejšia, ako bude znieť,“ poznamenal Dick. „Niečo som pred vami zatajil – informáciu, ktorú by ste mali vedieť.“
Slovom, rozpovedal mu o pijavom papieri, čo našiel v hoteli v Buenos Aires.
„Podľa toho by bol lord Selford v styku s pánom Codym. Keďže som si nebol celkom istý, čo a ako, a či sa za tými Selfordovými cestami dačo neskrýva, tak som si to vyšetril.“
„Bertram Cody?“ zamračil sa Havelock. „Meno sa mi zdá známe.“
„Pravdepodobne v súvise s predajom majetku v Austrálii…“
Havelockovi sa vyjasnila tvár.
„Pravdaže, tak je! Povrávalo sa, že sa na pozemkoch našlo zlato. Videl som oznámenie v Timesoch. Cody, pravdaže! Ale lorda Selforda nepozná.“
„Tak načo by mu Selford písal?“
„Možno on napísal lordovi prvý,“ pripomenul pán Havelock vzrušene. „Spýtali ste sa ho, mimochodom, či pozná nášho mladého priateľa?“
Dick prikývol.
„Poprel, že si s ním písal, čo m mi zdalo čudné. Videli ste už niekedy takéto niečo?“
Položil na stôl notes, čo bol vzal u pána Codyho. Otvoril ho a ukázal kľúč. Pán Havelock ho vzal do ruky a zvedavo si ho prezeral.
„Čudná vecička. Čo je to – kľúč? Odkiaľ ho máte?“
„Našiel som ho,“ odpovedal Dick pokojne. „V notese, ktorý som si – požičal. Pozrite, v notese je plno poznámok o Selfordových cestách. Tu je Buenos Aires a dátum, kedy tam bol, tu zasa dátum príchodu do Šanghaja, tu dátum odchodu zo San Francisca – slovom kompletný zoznam Selfordových ciest za posledných osem mesiacov.“
Havelock pomaly listoval v notese.
„Naozaj zvláštne. Vravíte, že poprel známosť so Selfordom?“
„Celkom. Odprisahal, že ho nikdy nevidel, ani si s ním nepísal. Pozemky v Austrálii predal Selford prostredníctvom vás.“
Pán Havelock prikývol.
„Tak je,“ odpovedal, „dobre si to pamätám. Vybavoval to vedúci mojej kancelárie.“
„Poznáte človeka menom Stalletti? Býva pri londýnskej hradskej, v polceste medzi Londýnom a Brightonom.“
Havelockom trhlo.
„Hej, poznám Stallettiho, no v dome som nebol celé roky. Totiž aj dom patrí lordovi Selfordovi – v tom okolí väčšina pozemkov patrí jemu. Cody je istotne náš árendátor. A čo sa týka Gallows House, prenajali sme ho Stallettimu po nepríjemnostiach, čo mal v Londýne. Obžalovali ho za pitvanie živých zvierat bez licencie,“ vysvetľoval Havelock. „Špinavý, počerný chlap.“
„Opis taký dokonalý,“ podotkol Dick, „že by ho polícia podľa neho určite našla!“
„Čo robí?“
„Poviem vám,“ odpovedal Dick pomaly.
Bolo prečo sa neponáhľať. Rozlúštenie selfordskej záhady sa mu zjavilo dramaticky neočakávane. Dick sa usiloval rozmýšľať zároveň o dvoch veciach. Usiloval sa dať dokopy rôzne skutočnosti, a ušetriť tak hádam niekoľkomesačnú prácu. Dosť na tom, dobrodružný príbeh, ktorý rozprával, bol celkove pravdivý.
„Boli ste na polícii?“ spýtal sa Havelock, keď dorozprával.
„Nie. Neviem si vytĺcť z hlavy, že polícia som ja – aspoň polícia, o ktorú mám záujem.“
Zamyslene si poškrabal bradu.
„Za starým Sneedom by som napokon mohol zájsť.“
„Kto je ten Sneed?“ spýtal sa Havelock.
„Priateľ zo Scotland Yardu,“ odpovedal Dick pomaly.
„Špecialista na záhady.“
„Detektív?“
„Hej. Ako si Stalletti zarába na živobytie, pán Havelock?“
„A veru neviem!“ odvetil advokát. „Je skvelým patológom, no jeho experimenty sú na modernú školu trochu nezvyčajné. Ach! Už som sa rozpomenul! Stallettimu sme prenajali dom na odporúčanie Codyho. Moment, hneď sa vrátim.“
Napochytro vyšiel z miestnosti a o chvíľku sa vrátil s protokolovou knihou.
„Tak je. Cody, ako som spomínal, si kúpil pozemky v Austrálii, a mesiac nato sme dali do prenájmu Stallettimu Gallows House. Strašidelný názov, pán Martin, no tam kdesi za starých zlých čias stávala šibenica.“
„Tam kdesi bude stáť aj za našich dobrých čias,“ poznamenal Dick, „ak mi ten starý hrdlorez vykope ešte jednu jamu!“
Dozvedel sa všetko, čo chcel, vlastne viac, ako očakával. Domov sa vrátil len preto, aby si zbalil kufre a prekvapenej domácej oznámil, že môže ísť na mesačnú dovolenku, lebo on odchádza.
„Nazdávam sa, že mesiac postačí. Choďte k moru, alebo do vrchov, Rebecca. Zakázané je iba jediné miesto – môj starý bytík.“
„Ale prečo, pán Martin…?“ začala domáca.
Dick nepopustil, ba starej dáme pohrozil, že sa stane niečo hrozné, ak by sa opovážila cez dovolenku čo len nazrieť do bytu.
Domovníkovi naložil, aby mu listy posielal do Scotland Yardu, kde si ich prevezme, keď sa vráti. Havelockovi neoznámil, čo zamýšľa, lebo v tom štádiu špeciálneho pátrania, aké mienil podniknúť, nebolo žiaduce zasväcovať do veci nikoho.

Pani Lansdownová a jej dcéra bývali v trojizbovom byte tak prirodzene, akoby boli bývali v dome s dvadsiatimi izbami. Sybilina matka, krehká žena pozoruhodnej krásy, zažila aj to, aj ono. Boli časy blahobytu. Gregory Lansdown mal v Berkshire päťsto hektárov zeme, v Norfolku poľovnícky revír, potok s lososmi v Škótsku, utešenú vilku v Chelsea ani nespomínam. No všetko to bohatstvo, aj s dostihovými stajňami, s jachtou, aj s každoročným výletom do Alžíru sa stratilo za jednu noc. Hlavného riaditeľa spoločnosti, kde bol Gregory Landsdown riaditeľom, napochytro pozbavili funkcie a napokon zavreli, a spoločnosť zlikvidovali. Riaditeľom prišlo zaplatiť pol druha milióna libier a Gregory Lansdown bol z nich jediný, ktorý mal všetok svoj majetok na vlastnom mene. Zaplatil do posledného haliera, hoc pred poslednou splátkou umrel.
Lansdownovcom zostalo iba jedno – dom, kde bývali a ktorý bol pred osudovým úderom rozdelený na tri samostatné byty. Do jedného z nich, do najmenšieho, si pani Lansdownová odniesla svoj osobný majetok, ktorý sa jej podarilo zachrániť z trosiek blahobytu.
Večer po Sybilinom návrate obe sedeli v obývacej izbe. Matka čítala a dcéra písala za malým písacím stolom v kúte. Po chvíli pani Lansdownová zložila knihu.
„Tá cesta bola hlúposť – vykonala som hlúposť, keď som pristala. Znepokojuje ma, čo bude ďalej, drahá moja. Všetko je také strašne neskutočné a fantastické, že by som príbeh pokladala za výplod romantickej predstavivosti, nech mi ho ty nevyrozprávaš.“
„Kto bol Silva, mamička?“
„Ten Portugalec? Obyčajný chudobný človek, umelecký záhradník. Objavil ho tvoj otec v Madride a upozornil – naňho bratanca. Otcovi bol vždy veľmi vďačný, veď mu aj inakšie pomohol. U nášho bratanca sa stal hlavným záhradníkom – no u toho pracovať nebolo práve najpríjemnejšie. Sluhov, ktorí ho nahnevali bíjaval, a tak sa mi vidí, že raz udrel aj Silvu. Pamätáš sa naňho, Sybila?“
Sybila prikývla.
„Vysoký chlap s červenou tvárou a s hrubým hlasom – vozieval sa v koči s dvoma pármi koní. Nenávidela som ho!“
Pani Lansdownová znova zdvihla knihu, prečítala zo dva riadky a zasa ju zložila.
„Aký je to človek, Sybila?“
Sybila sa zasmiala.
„Mamička, spytuješ sa ma to už štvrtý raz! Neviem. Bol veľmi milý a má báječné belasé oči.“
„Gentleman?“
„Áno,“ odvetila rýchlo. „Nie s dokonalými manierami, no veľmi pohotový, schopný a celkom dôveryhodný.“ Pani Lansdownová obrátila stranu bez čítania.
„Aké má – zamestnanie?“
Sybila zaváhala.
„Neviem – neviem, aké má teraz. Bol detektívny inšpektor, ale už odišiel od polície. Nevravela som ti? Aké je spoločenské postavenie detektíva?“ spýtala sa po chvíli trochu vyzývavo.
Matka sa usmiala.
„Asi ako knihovníka, drahá moja,“ odpovedala pokojne. „Čo sa týka zamestnania, je na takej rovine ako moje dievčatko. Nebolo múdre spytovať sa na to.“ Dievča vstalo spoza písacieho stola a mocne objalo matku okolo pliec.
„Otvorila mu svoje mladé srdce, ako sa píše v sentimentálnych románoch, a preto sa doňho zamilovala, však si to myslíš? A nezamilovala! Je strašne zábavný a rozpráva náramne zaujímavo. Páči sa mi, hoc aj nevyberanými slovami vynadal tomu chlapovi v prístave. Je čestný a bezúhonný. Cítim to. Som rada, že sa ten kľúč stratil. Takmer som mu zamdlela na krku, keď udrel hrozného zlodeja. Ale  nemám ho o nič radšej ako… Možno je ženatý a má veľkú a sľubnú rodinku.“
Zaklopali na dvere. Sybila šla otvoriť a iba vyvalila oči prekvapením a v rozpakoch na muža, o ktorom sa práve zhovárali.
„Nech sa páči ďalej, pán Martin,“ pozvala ho trocha nesvoja.
Vošiel do predsieničky a potom do obývacej izby. Matka si ho prezrela bystrým pohľadom a uspokojila sa.
„Pán Martin?“ usmiala sa a podala mu ruku. „Dovoľte, aby som vám osobne poďakovala za starostlivosť, ktorú ste venovali mojej dcére.“
„Som veľmi rád, že to spomínate, lebo som vlastne nevedel, ako začať zaujímavý rozhovor,“ odpovedal Dick a – Sybila priam stuhla hrôzou – vybral si najvratkejšiu a najkrehkejšiu stoličku v izbe.
„Bezpečnosť nadovšetko je poriadne ošúchaná fráza,“ pokračoval Dick, „no ako vo všetkých starých prísloviach, čo sa nám ich už zunovalo počúvať, aj v nej je skoncentrovaná pravda. Aby som nezabudol, slečna Lansdownová, kľúč je v banke. Ak by dakto na vás veľmi naliehal, môžete mu to prezradiť“
Dívala sa naňho s otvorenými ústami.
„Myslela som, že sa stratil.“
„Stratila sa taška,“ opravil ju. „Keď som vám vo vlaku vracal kazetku, dovolil som si z nej kľúč vybrať. Počuli ste zaštrkať nie kľúč, ale moju polkorunáčku.“
„Kazetku som nespustila z oči ani na okamih!“ vydýchlo dievča.
Dick sa milo usmial.
„Umenie opakovať sa znamená mať na zreteli všetko.“
„Nemožné.“ tvrdila Sybila.
Mal dráždivý zvyk prejsť bez ospravedlnenia k inej téme.
„Slečna Lansdownová, poriadne vás zošokujem. Keď sme sa zoznámili, ste si akiste mysleli, že som vážený člen spoločnosti. Oznamujem vám, že som bol, ale už nie som. Už len krôčik a stanem sa súkromným detektívom, prvým, s ktorým sa zoznámite… A súkromní detektívi sú bezmála všetci podliaci.“
„Moja dcéra nikdy nepochybovala, že ste detektív,“ poznamenala pani Lansdownová. Oči sa jej iskrili zábavou. Už chápala, čím priťahuje dcéru mladý muž s ťahavou výslovnosťou.
„To ma teší,“ odpovedal Dick triezvo. „Budem sa vás kadečo vypytovať, no nemyslite si, že z čírej zvedavosti. Spomínali ste bratanca,“ obrátil sa k Sybile, „rád by som sa dozvedel, či lord má aj iných bratancov.“
„Nie,“ odpovedalo dievča. „Matka a ja sme mu jediní príbuzní – ak sa neoženil.“
Hneď zbadala rýchlu zmenu na Dickovej tvári. Oči sa mu zúžili, ústa stvrdli a ľahkomyseľnosť sa stratila.
„Toho som sa obával,“ povedal pokojne. „Tušil som, aj som sa obával. Vedel som, že v pláne ste aj vy, len som nechápal, kde. Máte na vidieku známych, madam?“ spýtal sa pani Lansdownovej.
„Áno, niekoľkých,“ odvetila prekvapene. „Prečo?“
„Telefón máte,“ pozrel na aparát na písacom stole. „Budete môcť odisť z Londýna, len čo vám zavolám? Sprvoti som vás chcel poprosiť, aby ste odišli hneď, no hádam ešte netreba.“
Pani Lansdownová sa uprene zahľadela na detektíva. „Povedali by ste mi, o čo vlastne ide?“ žiadala ho pokojne.
Pokrútil hlavou.
„Ešte nie. Zatiaľ sa mi to iba vynára z hmly a maria sa mi iba obrysy. Nazdávam sa, že vám nebezpečenstvo nehrozí a že vás nikto nebude obťažovať – zatiaľ.“
„A to všetko pre ten kľúč?“ skočila mu do reči užasnutá Sybila.
„Všetko pre ten kľúč,“ odvetil Dick. Ešte nikdy ho nevídala takého vážneho. „Aký človek bol nebohý lord Selford?“ Otázku adresoval matke.
„Nedobrý človek,“ usmiala sa pani Lansdownová. „Pijan. Viem aj o dvoch nepekných epizódach, no nerada o nich rozprávam, aj keď poznám fakty. Ostatne, všetci Selfordovci boli čudáci. Zakladateľ rodu sa v pätnástom storočí tak správal, že ho pápež vyobcoval z cirkvi. Počuli ste o selfordských hrobkách?“
Pokrútil hlavou. Selfordské hrobky mu nepripomínali nič. Hrobky! Myšlienkami sa bleskovo vrátil k Lewovi Pheeneymu, človeku čo zomrel preto, že vedel priveľa, k lupičovi hrobov. Zaťal zuby, aby sa neprezradil.
„Anglické starožitnosti vás sotva zaujímajú,“ poznamenala pani Lansdownová. „no ak, mohla by som vám poskytnúť bližšie údaje. Naozaj zvláštne, čítala som ich práve dnes dopoludnia.“
Vstala a prešla k polici v rohu miestnosti. Vytiahla knižku viazanú v jemnej koži ožltnutej vekom.
„Jeden z mála pokladov, čo mám,“ doložila. „Baxterova kronika, originál, vytlačená roku 1584, jedna z prvých kníh, čo vyšli z Caxtonskej tlačiarne.“
Prevrátila zopár stuhnutých stránok.
„Tu je to. O hriechoch, čo napáchal sir Hugh. Nemusíte čítať, sotva tomu verí naša rodina.“
Zadívala sa do knihy a začala s prstom na riadku.
‚Sira Hugha, pre hriešny život z cirkvi vyobcovaného, nepochovali ako rytiera podľa kresťanského obradu, ale ho zahrabali do zeme na veľkom cmiteri, jemu, jeho synom a jeho domu vyznačenom a Selfordskými hrobkami pomenovanom, ktoré fráter Marcos, ako znelo sväté meno tohto muža, vysvätil, ale tajne, pre spomenuté vyobcovanie. A na hroboch dal do kameňov vykresať anjelov a svätcov prekrásnych na pohľad.‘

„Selfordské pohrebisko,“ poznamenala pani Lansdownová, „nebolo riadne vysvätené stáročia. Urobili tak až roku 1720.“
„Kde je?“ spýtal sa fascinovaný Dick.
„V kúte Selfordského parku, zvláštné, hrozné miesto na vŕšku obkľúčené stromami. Volajú ho Chrastím bez vtáčikov, lebo tam nevidieť celý rok vtáčika-letáčika. Asi preto, že naširoko-naďaleko niet vody.“
Rozmýšľal o každom slove, aby neprezradil, aké vzrušenie ho pojalo.
„A kto býva v kaštieli? V parku je podľa všetkého aj kaštieľ?“
Prikývla.
„Lord Selford je ustavične na cestách, a tak kaštieľ opatruje domovník. Pán Havelock mi raz povedal, že náš príbuzný kaštieľ nenávidí, a že by ho bol predal, keby ho nebol zdedil.“
Zakryl si tvár rukou a usiloval sa sústrediť.
„Videli ste už toho bludného Selforda?“
„Iba raz, keď bol chlapec, raz v škole. No píše mi, aj nedávno som dostala list od neho. Donesiem vám ho, ak vás to zaujíma. Lord Selford vás veľmi zaujíma?“
„Veľmi,“ zdôraznil.
Vyšla z izby a vrátila sa s veľkou drevenou kazetou. Otvorila ju a spomedzi viacerých listov vytiahla jeden a položila ho pred detektíva. Bol z Berlína a napísaný v apríli 1914.
‚Milá teta,
toľké roky som Vám nepísal, že sa Vám už aj hanbím ozvať, no keďže viem, ako sa Vám páči zvláštny čínsky porcelán, dovoľujem si Vám poslať doporučene starý nemecký džbán na pivo z pätnásteho storočia.
Váš
Pierce‘

List bol napísaný písmom, aké videl u Havelocka. „Prirodzene nie som mu teta,“ vysvetľovala pani Lansdownová, stále sa prehŕňajúc v listoch. „V skutočnosti som mu sesternica druhého stupňa. Tu je ešte jeden list“
Ten bol z hotela v Colombe, poslaný iba pred rokom.
‚Práca nad knihou pokračuje rýchlo, hoci je dosť absurdné použiť na súhrn nesúvislých poznámok – zatiaľ – taký význačný názov. Ťažko vysloviť, ako mi bolo ľúto, keď som sa dozvedel o Vašom trápení. Mohol by som Vám pomôcť? Ak áno, len povedzte. Prosím Vás, zájdite za pánom Havelockom a ukážte mu list. Už som mu písal a poveril ho poskytnúť Vám toľko peňazí, koľko budete potrebovať.‘

Dick sa nespýtal, aké trápenie mala pani Lansdownová. Uhádol podľa čiernych šiat, že jej manžel umrel nedávno.
„Pána Havelocka som, prirodzene, nenavštívila, hoci keď aj on dostal list od Pierca, láskavo mi napísal a ponúkol pomoc. A teraz, pán Martin keď ste ukojili voju zvedavosť, hádam láskavo ukojíte moju. Čo vás znepokojuje a prečo máme byť prichystané odísť z Londýna v akúkoľvek hodinu dennú či nočnú?“
Sybila mlčala, no počúvala s veľkým záujmom.
„Som si istá, že pán Martin by nič absurdné od nás nežiadal, mamička,“ zasiahla napokon, „a ak chce, aby sme boli prichystané na odchod, nuž sa prichystáme. Súvisí to s tým kľúčom?“ pozrela vážnymi očami na Dicka.
„Hej,“ prisvedčil, „a aj s čímsi iným. Ako vravím, zatiaľ iba tápem. Na niektoré otázky mám už definitívne odpovede, no sú problémy, ktoré treba vyriešiť.“
Spýtal sa ešte pani Lansdownovej, či počula o Stallettim. Pokrútila hlavou.
„Poznáte pána Codyho?“ opýtal sa napokon.
Rozmýšľala hodnú chvíľu.
„Nie, nepoznám,“ odpovedala.

O chvíľu sa Dick Martin rozlúčil a pobral sa dolu bedfordským námestím. Zo dvakrát sa obzrel. Na druhej strane námestia kráčal asi dvadsať krokov za ním akýsi chodec a hneď za ním ďalší. Na konci námestia stál taxík. Taxikár veľmi naliehal, že ho odvezie, no Dick si ho nevšimol. Nechcel riskovať. S tými dvoma by si hádam poradil, ale ktohovie, čo ho čaká v taxíku.
O chvíľku zazrel rovno pred sebou druhý taxík. Zavolal naň, nastúpil a dal sa zaviesť k hotelu pri stanici. Zadným okienkom videl, že ich sleduje prvý taxík. Keď vystupoval, všimol si kútikom oka, že z druhého taxíka – zastal neďaleko – vystúpili dvaja chlapíci. Dick si objednal izbu, dal lístok od šatne vrátnikovi a vykĺzol postranným východom priamo na perón. Priskočil k vlaku, čo sa práve pohýnal, prudko otvoril dvere a skočil do vozňa.
Nazdával sa, že sa ocitol v škótskom rýchliku a že prvá zastávka bude včasráno kdesi v okolí Crewe. Našťastie vlak bol osobný, a tak vystúpil vo Willesdene. Rozbehol sa k zastávke električky a o hodinu bol už na nábreží.
Asi dvesto krokov od stanice je pochmúrna budova, ku ktorej sa ide cez podlubie. Dick zamieril rovno k nej. Službukonajúci policajt na vrátnici ho hneď spoznal.
„Inšpektor Sneed je hore, pán Martin, ak idete k nemu.“
„Idem práve k nemu,“ odvetil Dick a rozbehol sa hore schodmi.
Sneed sedel v kresle a nehýbal sa. Hlavný komisár sa raz vyslovil, že sa v inšpektorovi Sneedovi snúbi fantázia školáčky s telesnou iniciatívou osemdesiatnika chorobou pripútaného na posteľ.
Sedel ako zvyčajne vo veľkom kresle za veľkým písacím stolom. V kozube vykladanom kachličkami blčal oheň. Inšpektorovi Sneedovi kľuckala hlava a z úst mu ovísala vyhasnutá cigareta. Tak neskoro ho Dick zastihol v Scotland Yarde len preto, že o siedmej už nebolo v inšpektorovi síl, aby sa zviechal a pobral domov. A to sa mu stavalo priemerne päťkrát za týždeň.
Otvoril oči a pozrel na Dicka neveľmi láskavo.
„Som veľmi zaneprázdnený,“ zašomral, „poskytnem ti najviac päť minút.“
Dick si sadol z druhej strany písacieho stola a uškrnul sa.
„Požiadaj Morfea, aby ťa postavil na nohy, a počúvaj.“
A hneď začal. Takmer po prvej vete sa hlavnému inšpektorovi otvorili oči dokorán. A Dick Martin nerozprával hádam ani desať minul, a v celom New Scotland Yarde nebolo čulejšieho človeka ako tučný, plešivý lovec zlodejov.
„To si istotne vyčítal z rozprávkovej knižky,“ obvinil Dicka, keď detektív nabral dych. „Rozprávaš mi poslednú detektívku od slávneho pána Doyla.“
No Dick rozprával ďalej. Keď skončil, Sneed stlačil gombík na cengáči. Po hodnej chvíli vošiel jeho seržant.
„Seržant,“ obrátil sa k nemu Sneed, „dajte strážiť dvom chlapom dom číslo 107 na Coram Street, jednému predný a druhému zadný vchod. Od zajtrajška bude pána Martina strážiť váš najlepší tieň, bude uňho aj spávať. Rozumiete?“
Seržant si zapisoval inštrukcie do notesa.
„Zajtra ráno sa spojte s veliteľom v Sussexe a oznámte mu, že chcem urobiť prehliadku v Gallows House o jedenásť pätnásť večer. Prídem so svojimi ľuďmi, ale aj on môže doviesť dvoch-troch, aby dozrel na fair play. To je všetko, seržant.“
Seržant odišiel a Sneed so zastonaním vstal z kresla. „Hádam pôjdem. Odprevadím ťa domov.“
„Ešte to!“ ohradil sa Dick neúctivo. „Isť s tebou by znamenalo ako vystrčiť si na kabát meno a licenciu. Domov sa už dajako dostanem, netráp sa.“
„Moment. Ešte mi povedz… Vravíš, že útočník v Gallows House bol nahý?“
„Takmer nahý.“
„Stalletti,“ zadumal sa inšpektor. „Možno sa zase chytá starých trikov. Minule dostal za to tri mesiace.“
„Akých starých trikov?“ naliehal Dick.
Sneed si pripálil cigaru a pomaly, hlasne zabafkal. 
„Nanovo usporiadať ľudskú rasu,“ odpovedal.
„Takú maličkosť?“ spýtal sa Dick sarkasticky.
„Hej.“ Sneed si nevľúdne prezeral rozstrapkaný koniec cigary. „Dostal som ju od chlapíka, ktorý si mal rozmyslieť otravovať londýnsku políciu,“ vysvetľoval. „Hej, také vrtochy mal pán Stalletti. Ak, podľa jeho teórie, vychováte dvoj-trojročné dieťa divoko, tak ako si vychovávajú mláďatá zvieratá, získate čosi, čo síce nepotrebuje šaty, ani nechce hovoriť, ale je dokonalým exemplárom človeka. Bol tej mienky, že človek by mal byť vyše troch metrov vysoký. V svojej teórii sa celkove pridržiava náhľadu, že všetka životodarná energia – to je jeho výraz – ktorá vteká do mozgu a myslenia, by sa mala usmerniť na výstavbu svalstva a kostí. Tuším, naďabil si na jeden z jeho experimentov. Ak nájdem uňho hockoho, oblečeného či nahého, kto nebude vedieť vyslovil ‚pes‘, dostane doživotne.“
Dick vyšiel zo Scotland Yardu vchodom od Whitehallu, kde ho už čakala drožka z nábrežia. Vystúpil na najopustenejšom mieste na Vonkajšom okruhu, obiehajúcom Regent’s Park. Vedel, že domovník v tom čase máva voľno a že hlavný vchod bude zavretý. Šiel okľukou popri garážach. Malá ulička, do ktorej zabočil, bola opustená. Otvoril dvere z ulice a rýchlo vybehol schodmi do bytu. Zastrčil zápor na dverách a zažal svetlo. Potom si dôkladne poprezeral izby. Všetko v poriadku.
Keď večer odchádzal, stiahol v pracovni ťažké záclony. Ba aj v kuchyni stiahol roletu, aby, keď sa vráti – a vrátiť sa chcel – nikto nezbadal, že prišiel.
Prezliekol sa do poľovníckeho kabátca. Uškeril sa s odporom. Spomenul si na dopoludnie, keď našiel chudáka Lewa. Čo videl Lew v selfordskej hrobke? Akú kryptu mal otvoriť vo „veľkej diere vykopanej v zemi“?
Navaril si kávy, položil na stôl šesť zväzkov, čo prišli poštou odpoludnia, a pustil sa do štúdia. London Gazette nie je natoľko zábavné čítanie ako Moliérove komédie, no stránky popísané záznamami o bankrotoch a rozsudkoch Dicka náramne zaujali. Bolo už pol tretej, keď si usporiadal poznámky a zamkol do malého safe. Napokon prešiel do spalne a vyzliekol sa.
Zhasil svetlo, odtiahol záclony, otvoril okno a vyzrel von. Na bezoblačnom nebi plával kosák mesiaca. Ľahol si do postele a zistil, že podúva vetrík. Kolmý pás mesačného svitu na rolete menil totiž tvar zakaždým, keď sa roleta pohla vo vánku. Chvíľu si naprával hlavnicu a potom upadol do bezsenných driemot.
Spával veľmi čujne a videlo sa mu, že ani poriadne nezavrel oči a už sa zobudil. Nemohol si spomenúť, čo ho prebralo. Možno zľahka plesla roleta, no s tým zvukom sa oboznámil ešte kým nezaspal. Ležal na ľavom boku tvárou ku dverám, čo boli v jednej rovine so stenou, pri ktorej mal hlavu. Pás mesačného svitu, čo bol predtým na písacom stole, bol takmer pri posteli a ležal presne na kraji dverí. Vtom sa dvere pohli. Otvárali sa pomaly, ale otvárali sa. A potom sa v mesačnom svite zjavila príšerná ruka. Ruka, ale taká ruka, akú ešte nevidel. Veľké tučné prsty vyzerali ako chápadlo polypa, tupé na koncoch, pokožka na hánkach samá vráska, hrubý palec. Oblápali kraj dverí a pomaly ich pritískali do izby.
V okamihu sa skotúľal na druhú stranu a práve sa zošmykol na zem, keď na posteľ skočilo s príšerným hrdelným a neľudským výkrikom čosi veľké a ťažké.
Keď sa Dick zošmykol na zem, ešte stihol strčiť ruku pod hlavnicu po revolver, pričom sa holým predlaktím dotkol obrovského zápästia. Na chvíľu ho pochytila nevoľnosť. Obrátený tvarou k neviditeľnému nepriateľovi nahmatal za chrbtom roletu a prudkým trhnutím ju strhol z okna. Spálňa sa v okamihu zaliala mesačným svitom. No okrem neho nebolo v nej nikoho!
Dvere boli otvorené dokorán. Preložil si pištoľ do ľavej ruky a nahmatal vypínač od svetla v predsieni. Jediným pohľadom sa presvedčil, že dvere na chodbu sú zamknuté a zaistené zástrčkou, no kuchynské boli otvorené. Otvorené bolo aj okno v kuchynke. Nahol sa nad železne zábradlie na balkóne a hneď uvidel ovisnutý povrazový rebrík pripevnený o zábradlie. Zadíval sa do dvora a ešte zazrel postavu miznúť v tieni.
Čakal a načúval, dívajúc sa dolu na garáže v nádeji, že ešte uvidí útočníka. Napokon začul zľahka zavrčať auto, no zvuk slabol a slabol a o chvíľu celkom zanikol.
Dick vošiel do pracovne. Hodiny ukazovali štyri a obloha na východe už svetlela. Kto bol neznámy vrah? Dick bol presvedčený, že ten istý, ktorý naňho zaútočil v Gallows House.
Vytiahol povrazový rebrík. Amatérska práca, zrejme urobený doma. Priečky neohobľovane a povraz ručne pletený. Ako sa dostal na balkón, bola záhada. Najskôr priviazali asi motúz o kameň, kameň prehodili cez vyčnievajúce zábradlie, potom vytiahli motúz a za ním rebrík. Čoskoro zistil, že nebol ďaleko od pravdy. Na dvore totiž našiel špagát a oň priviazaný železný háčik S takýmito znalosťami bolo už ľahko riešiť zločin. Teda tak sa do bytu dostal vrah Lewa Pheeneyho. Zadnú časť Clargate Gardens je obrátená ku garážam, odkiaľ sú dva východy. Bolo treba preliezť iba múr a už boli na vydláždenom dvore hneď za bytmi. Odkedy prišiel vrah a v mesačnom svite sa zjavila ohyzdná ruka, neprešlo hádam ani pol hodiny.
Rozvidnelo sa a Dick sa tackal únavou. Napoly oblečený sa hodil na posteľ, zakryl sa paplónom a hneď zaspal.

Zobudil ho telefón. Prevrátil sa na posteli a zdvihol slúchadlo.
„Halo!“ zvolal úprimne prekvapený. „Váš hlas bolo naozaj to posledné na svete, čo som dúfal počuť.“
Na druhom konci sa ozval smiech.
„Spoznali ste ho? Ste veľmi šikovný. Pred polhodinou som vás bola navštíviť, ale vrátnik tvrdil, že nie ste doma.“
„Stalo sa niečo?“ vyhŕkol.
Chvíľu bolo ticho.
„Nie,“ odvetila Sybila Lansdownová. „Len som sa chcela s vami – poradiť. Taký je odborný vyraz, pravda?“
„Len príďte, vrátnika umodlikám.“
Kým neprišla, nevedela, prečo treba vrátnika umodlikať. Dick sa nemal kedy oholiť, do vane len skočil a vyskočil a keď jej otváral dvere, práve sa trápil s raňajkami.
„Totiž,“ vysvetľoval, „gazdinú som poslal preč… Dosť impozantné slovo na pomocnicu v domácnosti, no na mnohých ľudí to pôsobí.“
„Teda nech aj na mňa.“ zasmiala sa a ohrnula nos. „Čo sa tu páli?“
Tľapol si dlaňou po čele a vytrielil do kuchyne. Sybila za ním.
„Keď sa robia volské oká.“ vysvetľovala prísne. „zvyčajne sa na panvicu dáva masť. Nevyznáte sa v domácnosti, pán Martin A čo je, panebože, toto?“
Ukázala na povrazový rebrík v kúte „Požiarny rebrík,“ odpovedal pohotovo. „Patrím k poplašencom, ktorí si neľahnú spať, kým nie sú si istí, že sa v noci neupražia – bez masti, či na masti.“ doložil potmehúdsky.
Zadívala sa naňho podozrievavo.
„Nikdy by som si nebola pomyslela, že ste taký,“ odpovedala a odborne preložila vajcia z panvice na tanier. „Raňajkovať na obed je hanebne neskoro, no počkám, kým sa najete. Tuším, vstali ste len teraz. Zobudila som vás?“
„Zobudili.“ priznal sa. „Tak, slečna Lansdownová, čo vás trápi?“
„Najskôr sa naraňajkujete,“ prikázala a kým nevypil kávu, bola neoblomná, darmo ju prehováral.
„Keď ste včera večer odišli, dlho sme sa doma zhovárali. Obávam sa, že ste mamičku veľmi vyľakali. Nech vás to nemrzí, viem, že ste povedali len toľko koľko ste pokladali za potrebné. Zhovárali sme sa dlho dlho a napokon sme sa dohovorili že navštívim pána Havelocka, čo som dnes dopoludnia aj urobila. Rozpovedala som mu všetko o ceste k tomu Portugalcovi aj o kľúči. Havelocka to veľmi znepokojilo. Chce, aby som sa obrátila na políciu o pomoc. Pravdu povedať len len sa mi ho podarilo odhovoriť, aby nezatelefonoval do Scotland Yardu. Napokon som mu čosi navrhla, čo ho tuším veľmi prekvapilo.“
„Čo také?“
„Nepoviem. Prekvapím vás bez výstrahy. Máte auto?“
Prikývol
„Uvezie troch?“
„Kto je tretí?“ spýtal sa Dick podráždený, že čo na prvý pohľad vyzeralo téte-a téte, mu pokazí ktosi tretí.
„Pán Havelock Pôjdeme sa pozrieť do Selford Hall a na – Selfordské hrobky,“ doložila dramaticky. Dickovi pomaly svitol úsmev na tvári.
„Určite viete čítať myšlienky – dnes popoludní som sa ta zberal – sám.“
„Sami by ste hrobky nevideli,“ odpovedalo dievča, „a upozorňujem vás, že je to príšerné miesto. Ostatne, mamičku neveľmi teší že ta idem s vami. Pán Havelock veľmi láskavo súhlasil, že pôjde, nuž uľavilo sa mi, veď pozná aj miesto, aj jeho históriu. Máme sa uňho v úrade ohlásiť o pol tretej. Vezmete kľúč?“
„Dva kľúče,“ opravil ju. „Dal som sa na zbieranie kľúčov. Hej, vezmem.“
Chytila kabelku a vstala.
„Aké je to tajomstvo?“ spýtal sa. Vytušil, že prišla kvôli čomusi dôležitému, lebo sa tvárila pokojne, no víťazoslávne.
„Dozviete sa popoludní,“ odvetila.
Vyprevadil ju k dverám, vyzliekol si kabát, oholil sa, o jednej zašiel do banky po kľúče a o pol druhej pristavil auto na Coram Street pred domom číslo 107. Sybila ho čakala, lebo otvorila, len čo zaklopal.
„Kľúče máte?“ spýtala sa, len čo mu odvetila na pozdrav. „Mamičke sa nepáči, že idem. Znervózňuje ju všetko, čo súvisí so selfordskou rodinou.“
„Aké je to tajomstvo?“ spýtal sa znova.
„Uvidíte. Som v najtajuplnejšej nálade. Nespýtali ste sa ma, prečo nie som v knižnici. Dnes je zakladateľský deň – oslavujeme narodeniny muža, ktorý ju otvoril, takže sme ju – zavreli! Ste dobrý vodič?“
„Málokto sa mi vyrovná,“ priznal sa skromne.
„Ste teda dobrý vodič?“ zopakovala otázku.
Dick si len teraz uvedomil, že je vzrušená, možno sa z matky preniesla nervozita aj na dcéru. Ak tušila nebezpečenstvo, to hrozné odpoludnie jej malo dať za pravdu. Keby bol Dick tušil, aká hrôza číha na nich v ten teplý jarný deň, bol by narazil do najbližšieho elektrického stĺpa.
Auto zabočilo na Lincoln’s Inn Fields a zastalo pred budovou, kde mal Havelock kanceláriu. Pán Havelock zišiel k aulu. Zoširoka sa usmieval, akoby v dobrodružnej výprave nachádzal humorný prvok.
„Ako sa cíti detektív,“ spýtal sa, keď sa pohli, „keď ho na stopu zavedie amatér? Báječná teória slečny Lansdownovej vás veľmi sklamala?“
„Nepoznám jej teóriu,“ odpovedal Dick a šikovne zamanévroval medzi autobusom a taxíkom. „Vzrušenie ma ešte len čaká.“
„Dúfam, že sa ho dočkáte,“ poznamenal Havelock sucho. „Priznám sa, že by som sa na výlet nebol vybral, nech ma neviaže povinnosť vykonať raz za mesiac návštevu v Selford Halle… Advokát nikdy nepremešká príležitosť ušetriť nepotrebné výdavky. A vy, pán Martin, budete v účtovníckej knihe selfordského panstva figurovať na strane pasív!“
Zasmial sa na vlastnom žarte, ako sa smejú vlastným, čo aj najslabším vtipom ľudia, čo vtipkujú zriedka.
Auto preletelo cez Horsham, zabočilo napravo na Pulborough Road a o dve hodiny, čo opustilo hlavné mesto, zastalo pred strážnym domom. Dick zatrúbil. Z domca vyšla neupravená žena, otvorila bránu a keď auto vbehlo na dobre udržovanú cestičku, uklonila sa pánu Havelockovi.
„Všetko nám prichodí udržovať vo veľkej čistote,“ vysvetľoval Havelock, „a jednou z mojich povinností je dopraviť do domu služobníctvo, len čo sa mladý svetobežník rozhodne zostať v rodnom kraji.“
„V kaštieli je služobníctvo?“ spýtal sa Dick. Havelock pokrútil hlavou.
„Len domovník so ženou. Raz za mesiac prichádzajú z dediny ženy, poriadia izby, poutierajú prach a vyleštia, čo treba. Pravdu povediac, kaštieľ je zachovalý a nechápem, prečo ho neprenajal. Aby som nezabudol,“ doložil odrazu, „dopoludnia som dostal list od neho. Príde až v decembri, čo podľa všetkého znamená, že tohto roku vôbec nepríde.“
„A teraz je kde?“ spýtal Sa Dick a pozrel ponad plece.
Pán Havelock sa usmial.
„Nerád by som sa vyslovil presne. List mi poslal z Egypta, z Káhiry. Teraz je pravdepodobne v Damasku alebo v Jeruzaleme. Priznám sa, že si často želám, aby bol v Jerichu!“
V tej chvíli zazreli kaštieľ – tudorovská budova prísnych a nepríjemných kontúr. Dickovmu bystrému zraku sa videla ako veľká stodola z tehál, ku ktorej dodatočne pridali skrútené komíny a štíty. Auto zastalo pred krytým vchodom na širokom priestore posypanom štrkom.
„Mali by sme tu vystúpiť. Asi míľu pôjdeme po hrobline,“ povedal Havelock.
Len čo zaškrípali pneumatiky na štrku, objavil sa domovník, muž stredných rokov. Pán Havelock si s ním vymenil zopár slov o majetku. Domovník bol asi aj šafárom, lebo advokátovi oznámil, že treba opraviť plot a že nedávno vyvrátilo v búrke dub.
„Tak poďme,“ povedal napokon Havelock a s paličkou v ruke ich viedol širokým trávnikom – nedávno koseným, ako si Dick všimol – a potom ovocnou záhradou do hospodárskeho dvora, kde bolo vidieť iba zopár kurčiat a psa, a napokon bráničkou do parku. Cestičky tu nebolo. Širokým priestorom, čo obruboval a napoly obklopoval strminu, pod ktorou stál dom, viedol chodník. O chvíľu vošli do krovia a napokon do plytkej dolinky, oproti ktorej stála dlhá, tmavá línia stromov.
Keď stúpali miernym svahom ku stromom, Dicka zarazilo ticho v temnom lesíku – bol by ho spoznal podľa opisu pani Lansdownovej. Stromy s vlhkými dutinami vyzerali mŕtve, hoci ich zdobila čerstvá zeleň.
V priezračnom povetrí sa nehol ani lístok a pochmúrny dojem zosilňovalo veľké búrkové mračno, čo rýchlo stúpalo spoza strminy, rysujúc zreteľné sivé kontúry.
„Obavám sa, že bude pršať,“ ozval sa pán Havelock a pozrel na oblohu. „Hneď sme tam.“
Chodník zasa bolo vidieť. Vinul sa pomedzi stromy ustavične hore. A potom celkom neočakávane sa ocitli na čistinke, prostred ktorej sa týčilo kupolovité bralo.
„To je Selfordská skala,“ vysvetľoval pán Havelock ukazujúc na bralo palicou, „a tam je vchod ku hrobkám.“
V brale bol vytesaný podlhovastý otvor prehradený oceľovými mrežami, zhrdzavenými, ale ako Dick hneď videl, nesmierne pevnými. Pán Havelock zložil na zem lampy, čo priniesol, pozapaľoval ich a napokon vytiahol z vrecka veľký, staromódny kľúč a vsunul ho do zhrdzavenej zámky. Otočil kľúčom a zamrežované dvere sa so škripotom otvorili.
„Pôjdem prvý.“
Advokát sa zohol a vkročil na machom pokryté schody. Za ním sa pobralo dievča a sprievod uzavrel Dick. Schodíkov napočítal Dick dvanásť a potom v svetle lampy uvidel neveľké sklepenie, na konci ktorého boli zasa oceľové mreže, ale už tenšie. Advokát ich otvoril tým istým kľúčom.
Za druhými dvermi bolo v tvrdej skale vytesaných dvadsať kaplniek. Vyzerali celkom ako kláštorné cely. Ťažké dubové dvere boli na velikánskych pántoch a na všetkých boli vyrezané mená, podaktoré, kde drevo spráchnivelo, už nečitateľné.
Kaplnky boli na oboch stranách úzkej chodby a na samom konci bola dvadsiata prvá. Hneď na prvý pohľad sa líšila od ostatných – dvere mala kamenné. Líšila sa aj v inom, ako Dick zistil hneď nato. Pán Havelock sa obrátil a zdvihol lampu, aby detektív videl lepšie.
„Toto vám chcela ukázať slečna Lansdownová,“ prevravel pomaly. „Dvere so siedmimi zámkami!“
Dick sa uprene zadíval na dvere. Tam boli, jedna pod druhou. Sedem okrúhlych výčnelkov a v každom dlhý otvor pre kľúč.
Teraz už vedel. Lew Pheeney pracoval pod hrozbou smrti tu, na tomto hroznom mieste. Dvere vo fantastickom ráme boli príšerne zdobené. Na každom stĺpiku bol vytesaný kostlivec, taký ozajstný, že aj Dickom trhlo. Zaklopal na dvere hánkami. Boli masívne. Aké masívne, zistil o chvíľu.
„Kto je tam?“ spýtal sa a Havelock ukázal prstom na nápis.
SIR HUGHE SELFORD, RYTIER
zakladateľ selfordského domu
Tu čakám tíško ako myš, 
zakladateľ selfordského domu.
Buď prekliaty, kto sa vysmievaš tomu,
čo leží za siedmimi zámkami.
Bože zmiluj sa.
„Nápis pochádza z neskoršieho obdobia,“ poznamenal Havelock.
„Čo je dnu? Je pochovaný – tam?“ spýtal sa Dick pomaly.
Pán Havelock pokrútil hlavou.
„Neviem. Nebohý lord Selford dal staré dvere so siedmimi zámkami vziať dolu a namiesto nich zavesili nové –  mimochodom z ocele – urobené v Taliansku. V hrobke vraj niet ničoho, iba prázdna kamenná urna. Veď ani nič nevidno.“
„Nevidno?“ zopakovalo prekvapené dievča. „Ako možno vidieť?“
Prostred masívnych dverí bola asi pätnásť centimetrov dlhá a päť centimetrov široká vložka. Pán Havelock chytil medzi palec a ukazovák jej šikmý okraj a odtisol ju nabok. Objavil sa uzučký otvor.
„Škoda, že som nevzal elektrický lampáš,“ povedal.
„Ja mám,“ ozval sa Dick a vyliahol z vrecka lampášik. Priložil si ho k tvári a zasvietil do hrobky.
Nazeral do cely asi dva štvorcová metre veľkej. Steny zelené a vlhké, hrubo vytesaná kamenná podlaha pokrytá riadnou vrstvou prachu. Presne v prostriedku, na drapľavom kamennom oltári, stál podlhovastý kamenný sarkofág.
„Rakva? Neviem, čo je to,“ odvetil Havelock. „Lord Selford ju našiel v hrobke, aj ju tam nechal. Po mŕtvole však neholo ani pamiatky…“
Zrazu osvetlil chodbu belasý, príšerný plameň. Zablikotal a zhasol. Dievča v záchvate strachu chytilo Dicka za lakeť.
„Zablyslo sa,“ poznamenal Havelock pokojne, „Cestu do Londýna budeme mať tuším mokrú.“
Ešte ani nedokončil a zem sa zatriasla pod úderom hromu. Znova sa zablyslo a osvietilo príšerné dvere po oboch stranách chodby. Dievča sa pritlačilo k detektívovi.
„Čo sa dá robiť, zmokneme,“ povedal Dick a potľapkal chvejúce sa dievča po pleci. „O búrkach vravia kadejaké hlúposti. A sú najutešenejším úkazom, aký nám predvádza príroda. Keď som bol v Manitobe…“
Za bleskom hneď nesledoval ohlušujúci hrom.
„Udrelo,“ povedal Dick pokojne.
A potom celkom z konca chodby začuli zaštrkotať kľúč v zámke.
„To je čo?“ zvolal Dick a rozbehol sa chodbou. Preletel pod klenutím prvej katakomby a vybehol po schodoch k zamrežovanému vchodu.
Záblesk ho na chvíľu oslepil a hrom takmer ohlušil, no aj tak zazrel, čoho sa obával. Železná mreže boli zamknuté a na mokrej hline pred nimi zbadal odtlačky bosých nôh!

Sybila a Havelock pribehli hneď za ním. Havelockovi sa stratila z tváre červeň a ruka, čo mykala mreže, sa triasla.
„Aké sú to bláznovstvá?“ Hlas sa mu triasol hnevom.
Vtom sa Dickovi ocitla v ruke pištoľ. Dvakrát vystrelil na postavu, čo sa mihla medzi mokrými rododendronmi. Na chvíľu jasné slnečné svetlo vystriedal súmrak takmer hrozivý. Dážď mu šibal tvár, no keď sa zablyslo, zazrel obrovské ruky.
„Nie, nestrieľajte, prosím vás – prosím vás, nestrieľajte!“ Dievča zavzlykalo a oprelo si hlavu Dickovi o prsia. Dick spustil ruku s revolverom.
„Máte kľúč od dverí?“ spýtal sa ticho a Havelock prikývol.
Martin vzal kľúč z roztrasených prstov, pretiahol ruku pomedzi mreže a vsunul kľúč do zámky. Skrútol a dvere sa otvorili.
„Choďte popredku, hneď vás dohoním.“
Vbehol do krovia, kde bol zazrel postavu, a mal šťastie – zazrel dlhý žltý valec. Povaľoval sa v tráve a bol postriekaný krvou. Obrátil ho. Bol vyše metra dlhý a veľmi ťažký. Na nadstavci bola pripevnená hadica, asi dvojcentimetrová v priemere. Prehľadal okolité krovie a našiel ešte jeden valec s takým istým vybavením. A hneď pri ňom okrúhlu červenú nálepku; zrejme odpadla z valca. ‚Pozor! Chlórový plyn! Jed!‘ Po polonahom chlapovi nebolo ani pamiatky. Dick sa zvrtol a pobehol za Sybilou.
Blýskalo sa ustavične a takmer bez prestania bili hromy. Aj dievča, aj pán Havelock boli bledí ako stena, keď ich dohonil.
„Čo sa stalo? Na koho ste vystrelili?“ spýtal sa pán Havelock chrapľavým hlasom.
„Nervy,“ odvetil Dick nehanblivo.
K domu došli premoknutí do nitky, no Dick sa ospravedlnil, že si ešte nejde osušiť šaty do haly. Bolo ešte čo robiť a len čo sa zavreli dvere za dievčaťom, už sa vracal k Selfordským hrobkám.
V lesíku sa správal opatrnejšie. Pozeral napravo, naľavo, všímal si najmä kríky, za ktorými by sa dalo skryť. Raneného chlapa nevidel.
Otvoril zamrežované dvere, strčil kľúč do vrecka a vytiahol putá na ruky. Zacvakol ich hneď pod zámkou, takže sa dvere nedali zatvoriť. Potom, osvetľujúc si cestu lampášom, zostúpil po schodoch a napokon došiel k dverám so siedmimi zámkami. Z vrecka na vesta vytiahol oba kľúče a jedným sa usiloval otvoriť najvrchnejšiu zámku. Nepodarilo sa. Podarilo sa mu ho vsunúť a otočiť až v štvrtej zámke od vrchu. Jemne potiahol, no dvere sa ani nehli. Skúšal druhým kľúčom, napasoval do poslednej zámky. Otáčal oboma kľúčmi, poťahoval, ale dvere sa nehli.
Záhada dverí bola Dickovi Martinovi celkom jasná. Dvere by sa otvorili, keby sa zároveň otočilo v zámkach sedem kľúčov. Ale čo je za nimi? Odtiahol vložku a pozeral na kamennú urnu. Ak starého Sira Hugha pochovali v cele, bolo telo v rakve?
Bočné steny nevidel celé, no z toho, čo videl, usúdil, že v cele hrobky niet. Dlhý výstupok v masívnej skale –  videl ho prvý raz – ukrýval pravdepodobne všetko smrteľné, čo zostalo po prvom Selfordovi, no nič ho tu nepripomínalo.
Strčil kľúč do vrecka, zamkol stredne dvere a vyšiel na denné svetlo. No tu ho pochytil úžas. Ani nie štyri metre od vchodu do katakomb ležal dlhý žltý valec, čo bol pred chvíľkou vyše dvadsať metrov od zamrežovaných dverí. Beštiálny chlap bol teda nablízku. Asi ho v tej chvíli pozoroval nenávistnými očami. Hoci sa Dick vedel ovládať, prebehli mu po chrbte zimomriavky.
V čudnom návštevníkovi sa tajilo čosi hnusné. Dick zodvihol ťažký valec, prešiel zopár krokov, šmaril ho do krovia a pobral sa nazad chodníkom medzi stromami.
Len-len nepodľahol nutkaniu pustil sa do behu.
S hrôzou si uvedomil, že je na pokraji paniky, no len čo si to uvedomil, obrátil sa a vykročil, odkiaľ prišiel. Pomaly a navzdory prirodzenému inštinktu sa vrátil lesíkom na miesto, kde našiel valec, na miesto, kde sa tajil nepriateľ. Zastal na kraji čistinky a chvíľu vyčkával. Keď si takto ovládol nervy, pohol sa nazad k domu. Ani raz sa neobzrel, no nervy mal napnuté do prasknutia.
S pocitom veľmi podobným úľave došiel k otvorenému údoliu, odkiaľ mu potešil zrak hnusný selfdorský kaštieľ. Vytrvalosť a smrteľná vážnosť, s akou ranený chlap chcel pripravil o život nenávideného človeka, mocne zapôsobila na Dicka. Náhodná návšteva v krypte s dverami za siedmimi zámkami, za ktorými sa okrem prachu netajilo asi nič, ho priviedla do smrteľného nebezpečenstva. Aj Sybilu Lansdownovú? Pri tejto myšlienke mu stislo srdce. Všetko bolo taká neskutočné, také neuveriteľné.
Väčšmi by obyčajného človeka nepoplietli škriatkovia a víly, keby sa z ničoho nič ocitol v ich svete, ako Richarda Martina zmiatli obavy, čo za posledné dni nasledovali jeden za druhým. Vedel, čo je zločin, a aspoň si myslel, že vie. V zločinoch čítal ako z otvorenej knižky. Mladosť prežil medzi ľuďmi, čo obchádzali a porušovali zákon. Naučili ho svoje triky a Dick sa stal odborníkom v zlodejských praktikách. Vedel, ako rozmýšľajú, a trúfal si napísať obstojnú učebnicu kriminálnej psychológie.
No teraz sa ocitol mimo sveta reálneho zločinu. Len raz zažil čosi podobné – keď vyšetroval sériu hrozných nešťastí, čo otriasli do hĺbky duše obyvateľmi Toronta. Tam po prvý raz natrafil na zločinca amatéra, s ktorým si nevedel rady. Keby nebol mal veľké šťastie a nech sa zločinec sám neprezradí, nikdy by ho nebol odhalil. Zločinci nerozmýšľajú ktovie na akej úrovni. Názory majú banálne, rozhľad úzky, obmedzený. Priemerný zločinec žije biedne, z ruky do úst, bez pomoci keď pácha zločin, aj keď sa skrýva.
Zločin je ohyzdné slovo, rozmýšľal Dick cestou ku kaštieľu. Okrem pokusov o vraždu by vlastne neznámeho útočníka nemohol doteraz obviniť z ničoho. Iba ak z vraždy Lewa Pheeneyho! Chudák Pheeney. Patril do reálneho sveta. Čo asi prežíval, keď v tú temnú noc otváral príšerné dvere!
Dick premokol do nitky, no uvedomil si to až za volantom, keď ho preľaknuté dievča upozornilo, aký mokrý má kabát.

„Soli ste hľadať nášho zámočníka?“ spýtal sa Havelock. Staré veselé maniere sa mu znova vrátili.
„Hej,“ odvetil Dick a naštartoval. „No nenašiel som ho. Stopy áno, ale jeho nie.“
„Bol ranený?“ vyhŕkla Sybila.
„Ak bol, tak iba ľahko,“ odpovedal Dick opatrne.
„Škoda, že ste tú beštiu nezabili,“ skočil mu do reči Havelock podráždene. „Bŕŕr!“
Od domovníka si požičal kabát a driemal až do Londýna. Pri Leatherheade ich zachytila búrka, no zahĺbení do úvah si ju ani nevšimli. Pán Havelock vystúpil pred domom v St. John’s Wood. Sybila sa ospravedlňovala starému pánovi – cítila sa vinná, že ho zatiahla do nepríjemného dobrodružstva.
„Nič to. Náš priateľ premokol ešte väčšmi,“ odpovedal Havelock dobromyseľne. „Čo sme videli ma ktovieako neznepokojuje. Trápi ma, čo som nevidel.“
„A čo ste nevideli?“ spýtalo sa dievča.
Havelock kývol hlavou.
„Náš priateľ zistil oveľa viac, ako nám prezradil, a ktovie, či bol objav prijemný. Ostatne, pozhovárame sa zajtra.“
Pobral sa do domu a Dick otočil auto a zamieril ku Coram Street.
„Dnu vás nevpustím, pán Martin,“ povedala Sybila, keď vystúpila z auta. „Pôjdete rovno domov, vykúpete sa v horúcej vode a prezlečiete do suchých šiat. Sľubujete?“
Nič by nebol prisľúbil s ľahším srdcom. Duša mu dychtila po pare horúcej vody.
Len čo sa vykúpal a prezliekol, zavolal Sneeda.
„Prepáč, že ťa budím,“ ospravedlňoval sa natešene, „neprišiel by si sa ku mne navečerať? Vyrozprával by som ti tri kapitoly.“
Sneed nespokojne mrmlal, no napokon prisľúbil, ale tak nejasne a s toľkými výhradami, že Dicka prekvapilo, keď sa ozval cengáč a pred dvermi stál mohutný Sneed. Unavene vošiel do pracovne a rozvalil sa v prvej pohodlnej pohovke.
„Dnes večer ideme na prehliadku,“ oznámil Dickovi. „O desiatej.“
„Veliteľovi v Susexe si oznámil, že o štvrť na dvanásť,“ začudoval sa Dick.
Inšpektor Sneed si vzdychol.
„Chcem to mať za sebou, kým neprihrmia miestni sherlockovia. A dakto by mohol brnknúť Stallettimu. Človek nikdy nevie. Never nikomu, Dick, detektív si to nemôže dovoliť. Dúfam, že si nikomu nič neutrúsil.“
Dick váhal.
„Čo-to som povedal pánovi Havelockovi a prirodzene, hodne slečne Lansdownovej.“
Sneed zaúpel.
„Havelockovi prosím, ale tej slečne – panebože! Žene nikdy nedôveruj, syn môj. To je prvý článok viery policajtov. Ak prídu k nej hostia, všetko im vyklebetí. Poznám ženy.“
„Ty si nepovedal nikomu?“ spýtal sa Dick.
Inšpektor Sneed sa povýšene usmial.
„Nikomu, iba šéfovi a manželke,“ odvetil. „Manželka, to je inšie. Ostatne, bolia ju zuby a vtedy nerada otvára ústa. Keď ženu bolia zuby, neprezradí nič. Maj to na mysli, keď budeš písať knihu.“
Inšpektor bol presvedčený, že každý policajný dôstojník si tajne pripravuje memoáre. Bola to ilúzia, ktorá mala korene v seriáli článkov, čo nedávno uverejňovali akési nedeľňajšie noviny.
„Tak čo mi to chceš vyrozprávať?“
Počúval s privretými očami. Martin mu rozprával, čo zažil pri Selfordskych hrobkách. Keď spomenul neznámeho, čo zamkol zamrežované dvere, Sneed otvoril oči a vystrel sa.
„Ešte ktosi mal kľúč,“ ozval sa zbytočne. „A dnu nebolo nič, vravíš?“
„Aspoň som nič nevidel. Iba kamennú urnu,“ odpovedal Dick.
„Hm!“ Sneed si rýchlo prešiel dlaňou po veľkej tvári. „Sedem kľúčov, sedem zámok. Dva máš ty a päť ktosi iný. Zožeň tých päť, alebo ešte lepšie, vyhoď dvere do povetria.“
Dick vyliahol z úst dlhú cigaretovú špicu a vyfúkol oblak dymu k povale.
„To by bolo ťažko odôvodniť. Pohral som sa trochu s tými zámkami a ubezpečujem ťa, že by dvere neotvoril najlepší vlamač na svete. Ani Pheeney ich neotvoril.“
Sneedovi trhlo hlavou.
„Pheeney! Panebože! Celkom som naňho zabudol! Nože mi ukáž ten kľúč.“
Dick vytiahol kľúč z vrecka a podal ho mohutnému chlapovi. Sneed ho prevracal na dlani.
„Taký som ešte nevidel,“ priznal sa. „Urobili ho v Taliansku, vravíš? Naháča si nevidel?“
„Ba videl. Je rýchly a hladký ako úhor – chudák!“ Inšpektor Sneed sa ostro zadíval na Dicka.
„Máš na mysli čo ja, však? Jeden zo Stallettiho pokusných králikov?“
Zamyslel sa a dlho mlčal.
„Plyn tam už mali. A prirodzene, vedeli že prídete. A potom ich asi prekvapilo, že prišiel aj Havelock. Len sa mi tak zdá, neviem prečo.“
Sťažka vstal.
„No večer uvidíme. Príď autom, ale revolver nechaj doma. Nevie sa, že prídeš, a čertovsky by som bol nerád, keby sa strhla neoficiálna streľba.“

Večer o pol desiatej Dick Martin zastavil auto na kraji cesty asi míľu pred Gallows House. Stlmil svetlá a čakal policajné auto. Začul ho oveľa skôr, ako sa objavilo jasné svetlo reflektorov. Naštartoval a počkal, kým nepreletelo popri ňom. Policajné auto spomalilo a zabočilo na cestičku. Dickovo auto hneď za ním. V svetle reflektorov si všimol, že jama pri živom plote je už zahrabaná.
Kde sa cestička stáčala k domu, prvé auto takmer vbehlo do živého plota a len-len sa nezošmyklo do hlbokej priekopy.
Gallows House tonul v tme, ako keď bol Dick pri ňom prvý raz. Keď dohonil Sneeda, inšpektor už klopal na dvere a piati policajti sa rozbehli za dom.
Odpoveď na zaklopanie sa ozvala hneď. Vetráčik nad dverami osvetlel, dvere sa prudko otvorili a v nich sa objavil Stalletti, bledožltý a zlovestný ako vždy. Stál tam, podivný a zlovestný, a špinavými rukami si hladil dlhú čiernu bradu. Sneed mu stručne vysvetlil, načo prišiel.
„Ale áno, poznám vás,“ odpovedal Stalletti, vôbec neznepokojený šíkom policajtov. „Ste Sneed. A priateľ za vami je gentleman, čo sa mu voľaktorý večer minul benzín. Aká nedbanlivosť! Vstúpte, priatelia, do stánku vedy!“
Ustúpil a výstredným gestom ich pozval dnu. Piati muži vošli do predsiene.
„Akiste chcete vidieť hosťovskú.“ Stalletti roztvoril dvere do izby, kde nedávno zaviedol Dicka.
„Chcel by som sa pozrieť do pracovne,“ namietol Sneed a keď sa Stalletti pobral do zadnej časti domu, doložil: „Nie do zadnej, ale na poschodí.“
Stalletti mykol plecom, zaváhal, znova pokrčil plecami a vykročil ku schodom bez koberca. Vyšli k dverám do malej miestnosti a odtiaľ užšími schodmi na široká chodbu s troma dverami. Dick a Sneed vstúpili do miestnosti na ľavej strane. Izba bola zariadená biedne – v kúte stará nízka posteľ na kolieskach, obtlčené a ušpinené umývadlo s jednou nohou zlomenou a opravenou a hlboké staré kreslo. To bol všetok nábytok.
Ďalšia izba bola zrejme Stallettiho pracovňa a spálňa. Bola prepchatá nábytkom a v neporiadku, aký sa nedá opísať. V kúte pri okne stála vysoká súprava oceľových zásuviek. Stalletti vyliahol jednu a výstredne sa usmial.
„Chcete vidieť, čo je v zásuvkách?“ spýtal sa výsmešne.
Sneed neodpovedal. Pozrel pod posteľ, otvoril písomný stôl, prikázal majiteľovi domu odomknúť príborník a napokon sa pobral do tretej miestnosti, tiež spálne s dvoma posteľami – ak kopu starých handier v kútoch možno pomenovať posteľami.
„Á, sklamali ste sa, milý Sneed,“ preriekol Stalletti, keď schádzali dolu schodmi. „Nazdávali ste sa, že nájdete daktoré z tých vašich detičiek? Možno ste si povedali: ‚Starý Stalletti sa znova dal na staré chodníčky a zasa chce vypestovať veľkých, mocných ľudí z detičiek, ktoré by inakšie vyrástli normálne a fajčili cigarety a učili sa algebru.‘ Ja-jaj!“
„Dnes priveľa rozprávate, Stalletti.“
„A nemal by som?“ spýtal sa bradáč veselo. „Zriedkavo bývam v spoločnosti. Uvedomte si, priateľ milý, že niekedy neprehovorím slovíčka celé týždne, ba ani nepočujem ľudský hlas. Žijem skromne. Nepotrebujem kuchára, lebo jedávam potravu surovú, čo je pri mäsožravcoch prirodzené. Počúvam vrčievať tie vaše autá. Vysedávajú v nich ľudkovia s plochými prsami a fajčia cigarety. Aj zlomyseľné žieňatká, čo vymýšľajú kadejaké intrigy. Som čoraz radšej, že som tichý mäsožravec. To je laboratórium.“
Otvoril dvere v zadnej časti domu a ukázal na dlhú miestnosť, podľa všetkého pristavenú. Boli v nej iba dve okná na streche Na velikánskom stole sa povaľovali papiere a knihy vo všetkých svetových rečiach Na dvoch dlhých policiach na jednej strane miestnosti stáli poháre a fľaše, každá inakšia – vo fľaši na sódovú vodu, zapchatej vatou, sa dopoly červenala akási tekutina. Lavica plná kadejakých inštrumentov, váh a mikroskopov každej veľkosti. V miestnosti stál ešte starý poplátaný operačný stôl, skriňa s plytkými zásuvkami na chirurgické nástroje stovky skúmaviek a na upratanom mieste na operačnom stole ležal zdochnutý potkan, vystretý a s nohami pripnutými o stôl.
„Hľa, akú zábavu máva chudák vedec!“ prehovoril Stalletti. „Nie, nie, priateľ môj,“ zaprotestoval, keď sa Sneed zohol nad stôl, „náš potkan nežije. Pre vaše hlúpe zákony živé zvieratká už nepitvám Neviete si predstaviť, aké sú tu radovánky! Obšťastnilo by vás týždenné štúdium chemických reakcií?“
„Kto je ešte v dome Stalletti?“ spýtal sa Sneed. Profesor Stalletti sa usmial.
„Bývam sám, veď ste videli. Sem nechodí nikto.“
„V ten večer začul pán Martin výkrik.“
„Fantázia,“ odvetil Stalletti chladne.
„Na cestičke zaútočil naňho polonahý chlap. Aj to bola fantázia?“
„Typicky prípad,“ odvetil doktor a bez žmurknutia vydržal inšpektorov pohľad.
„Hore sa spáva, máte postele pre štyroch.“
Žltú tvár zvráskavel široký úsmev.
„Nestrácam nádej, že ma prídu pozrieť priatelia, no, bohužiaľ, nechodia. Bývam sám. Zostaňte tu týždeň, mesiac, a sami uvidíte. Nech ma pozoruje dakto z tých vašich náramne chytráckych detektívov. Ľahko sa dokáže, že bývam sám.“
„V poriadku,“ ozval sa Sneed po chvíli, obrátil sa a vyšiel z domu.
Profesor stál vo dverách a pozoroval auto, kým nezmizlo, potom zamkol a zaprel ťažké dvere na zástrčku a pomaly vyšiel hore schodmi do pracovne. Vytiahol zásuvku na písacom stole, vybral z nej dlhý korbáč a švihol ním v povetrí. Potom prešiel k oceľovej skrini so zásuvkami, vytiahol jednu, jedinú, ktorá sa dala vytiahnuť, stlačil jeden z gombíkov na falošných zásuvkách a skriňa sa otvorila ako dvere.
„Choď spať, je neskoro,“ rozkázal Stalletti.
Povedal to po grécky. Tvor, čo čupel v tmavom kúte, sa vyšuchol von a na svetle prižmúril oči. Bol o hlavu vyšší ako bradáč a okrem roztrhaných nohavíc nemal nič na sebe.
„Choď do izby. Prinesiem ti mlieko a mäso.“
Stalletti plesol korbáčom a vysoký chlap s tupou tvárou vybehol dvermi a potom chodbou do izby s jednou posteľou. Profesor zavrel dvere a zamkol ich, potom zišiel dolu schodmi a dverami na konci laboratória vyšiel von za dom. Ako kráčal, švihal korbáčom a pohmkával si pesničku. Prešiel sosnovým lesíkom a napokon zastal pod košatým dubom a zapískal. Z haluze nad Stallettim skočilo čosi pred neho a zastalo skrčené s rukami na zemi.
„Do izby – jesť – spať,“ rozkázal doktor postave na zemi a plesol korbáčom. Čudný tvor, učupený na zemi, sa rozbehol a zmizol za dvermi do laboratória. Stalletti šiel pomaly za ním.
O chvíľu vyšiel hore schodmi s dvoma velikánskymi pohármi mlieka a s dvoma taniermi mäsa na tácni. Tvory nakŕmil, zamkol ich do skrýše, vrátil sa do pracovne, prestal myslieť na otrokov a detektívov a zahĺbil sa do štúdia.

V to ráno čítal pán Havelock list už tretí raz. Dvakrát sa radil s vedúcim kancelárie a keď vošiel Dick Martin, práve ho čítal tretí raz. „Dúfam, že som vás nevytiahol z postele príliš zavčasu, pán Martin. Ospravedlňujem sa, že vás zaťahujem do záležitosti, ktorá sa pre vás skončila, keď ste sa vrátili z cesty. Dnes som dostal list. Rád by som vám ho prečítal.“
Písmo v liste bolo Dickovi už dôverne známe. Adresa odosielateľa bola z akéhosi hotela v Káhire.
‚Milý Havelock,
kábelogram o Codym som dostal. Odpovedám Vám hneď, aby ste vedeli, že Codyho poznám, ba som si s ním písal, takže nechápem, prečo zapiera, že ma pozná. Iba ak pre prirodzenú diskrétnosť, aby mu cudzí nenazreli do kšeftov. Cody ani písal veľmi dávno, požiadal ma o pôžičku. Poriadnu sumu – 18 000 libier. Takú čiastku som nechcel poskytnúť neznámemu. Ocitol sa vo veľmi zlom položení a chcel zmiznúť z Anglicka, kde ho ktosi ohrozoval na živote. Už som na všetko zabudol, no neskôr som sa presvedčil, že neklamal. Pošlite mi 25 000 libier vo francúzskych bankovkách. Balík pošlite doporučene, ako zvyčajne, do Hotela de Paris v Damasku. Mienim pokračovať v ceste do Bagdadu a odtiaľ do južného Ruska, kde by sa dal kúpiť za babku veľký majetok.‘

Na spodku bol podpis ‚Pierce‘.
„Keď pýta peniaze, zakaždým mu ich pošlete?“
„Zakaždým,“ odvetil Havelock prekvapene.
„A pošlete mu aj túto veľkú sumu?“
Havelock si zahryzol do pery.
„Neviem. Veľmi ma to znepokojuje. Vedúci kancelárie – a na jeho úsudok sa dá celkom spoľahnúť – mi radí, aby som lorda kábelogramom požiadal, aby si našiel iného zastupiteľa. Zodpovednosť je priveľká, a po tom, čo sme zažili včera, mám sto chutí umyť si nad všetkými ruky. Stratíme, prirodzene, veľa, pretože správa selfordských majetkov nám ročne vynáša päťtisíc libier.“
Dicka suma ohromila.
„Je to nesmierne bohatý majetok,“ poznamenal.
„Je,“ súhlasil Havelock. „A nanešťastie pre mňa je zo dňa na deň cennejší. Onedlho ho nezvládnem?“
„Hotové peniaze lord Selford nenechal?“ spýtal sa Dick a upriamil sa na otázku, ktorú chcel položiť po odpovedi.
Havelock pokrútil hlavou.
„Nie, iba hotovosť v banke, veľkú sumu, asi päťdesiattisíc libier. No v Yorkshire a Northumberlande je viacero nálezísk uhlia, veľmi bohatých, ako sa ukázalo neskoršie, a v Austrálii a v južnej Afrike zopár veľkých majetkov, aj tie nesmierne získali na cene. Máte na mysli dvere so siedmimi zámkami?“ usmial sa. „Verte mi, niet tam ničoho, aspoň ako ja viem, a preštudoval som všetky dokumenty, súkromné aj verejné, čo zanechal lord Selford. O cele viem toľko, čo vy. Záhada by sa vyjasnila za dvadsaťštyri hodín, keby mi lord dovolil násilím otvoriť dvere. No o to som ho nikdy nepožiadal. Načo?“ Havelock sa usmial. „Počul som o vás všeličo, pán Martin. Vraj viete otvoriť akúkoľvek zámku odborne ako vlamač.“
„Nie akúkoľvek,“ odpovedal Dick pohotovo, „napríklad ani jednu z tých siedmich. Poznám svoje nedostatky. Napríklad,“ ukázal na safe v rohu miestnosti, „tamto ten trezor by som otvoril celkom poľahky. Nevravím, že špendlíkom, no doma mám zopár nástrojov, ktoré by cenu vášho nedobytného safe znížili na cenu papierovej škatule. No mám inštinkt, ktorý mi povie, keď nemám šancu. A pri tých siedmich zámkach nemám šancu. Lord Selford má príbuzných?“ spýtal sa náhle.
Havelock prikývol.
„Jedného. Slečnu Sybilu Lansdownovú, a prirodzene jej matku, hoci podľa zákona, ak by lord Selford zomrel bez potomka, by bola dedičkou slečna Lansdownová.“
Vzal list a prebehol očami po popísanej strane.
„Mám sto chuti poslať vás do Damašku s tými peniazmi,“ začal, no Dick pokrútil hlavou.
„Nie, pán Havelock,“ odmietol rozhodne. „Mladého pána som už naháňal, mám toho dosť na celý život. Čo sa túla po svete, poslali ste mu veľa peňazí?“
„Najviac ak päťstotisíc libier,“ odpovedal Havelock pokojne. „Zväčša na nákup majetkov, no kúpnopredajné zmluvy som nevidel. Zo dvakrát som sa mu ponosoval, no lord Selford ma zakaždým ubezpečil, že zmluvy sú v dobrých rukách.“
„Ešte jednu otázku a pôjdem,“ preriekol Dick po chvíľke rozmýšľania. „Je možné, žeby listy boli nepravé?“
„Absolútne vylúčené,“ odvelil Havelock. „Poznám písmo tak – vlastne lepšie – ako svoje vlastné. Ubezpečujem vás, že pred dvoma rokmi napísal jeden list – mám ho v kartotéke – u mňa v kancelárii.“
„Nevydáva sa zaňho ktosi iný?“
„Určite nie. Lord Selford má chudú tvár, ryšavé vlasy, trochu šušle. A najbezpečnejšie ho spoznáte podľa okrúhlej červenej škvrnky, materského znamienka na líci, hneď pod uchom. Uvažoval som o všetkých možnostiach. Možno sa zaňho ktosi aj vydáva, možno ho dakde držia kvôli výkupnému a možno sa dostal do rúk bezohľadným vydieračom. Veď som ho nevidel dva roky a som vážne znepokojený. No čo si počať? Ak si zmyslel túlať sa po svete, nemám právo mu v tom brániť. Koniec koncov jeho koníček nie je natoľko odsúdeniahodný, že by som mal vyzvať na pomoc zákon, aby ho pricvikol a držal v Anglicku. Naozaj nemienite ísť do toho Damašku?“
„Naozaj,“ odpovedal Dick bez rozmýšľania. „Nič sa mi nežiada menej!“
Sybile Lansdownovej zasiahli do života znepokojivé faktory tak, že u len horko-ťažko vedela sústrediť aj na najvzácnejšie výtlačky a nudné knižky, ktoré sa jej ešte len nedávno videli veľmi zaujímavé.
Knižnica jej pomáhala rozširovať si vedomosti. Zameriavala sa na literatúru týkajúcu sa histórie starých šľachtických rodín. O Selfordovcoch jej bolo málo. Iba jediná kniha, v ktorej autor, akýsi kňaz, pochmúrnymi farbami opísal hriechy Sira Hugha. No keď pisateľ zabŕdol do podrobností, Sybila ju chvatne zatvorila.
„Sme tuším krásna rodina,“ povedala si a odložila knižku nazad na policu.
Knihy, čo by jej pomohla vyznať sa v citoch, ktoré prechovávala voči pánu Martinovi, v knižnici nebolo. Raz sa jej videlo, že sa jej veľmi páči, no druhý raz si bola istá, že jej ide na nervy. Ľutovala, že bola v Selfordských hrobkách. Nebolo by bývalo prečo oprieť si mu hlavu o prsia a chvieť sa mu v náruči pred príšernými rezbami a blýskavicou.
Ženy chodievali do knižnice zriedka a Sybilu aj trochu prekvapilo, keď raz popoludní vošla do miestnosti dáma. Nízka, plná, s tvárou bez nežnosti, oblečená v drahých šatách, hoci hlas usvedčoval elegantný zjav zo lží, lebo bol chrapľavý a prenikavý.
„Slečna Lansdownová?“ spýtala sa.
Sybila vstala zo stoličky.
„Áno, som Lansdownová. Chcete knihu?“ spýtala sa, nazdávajúc sa, že návštevníčka prišla kvôli dajakému abonentovi.
„Nie, knihy nečítam,“ zaznela čudná odpoveď „Hŕba hlúpostí a nezmyslov, čo vŕtajú ľuďom v hlavách, to sú knižky! Keby nebol toľko čítal, bol by múdrejší. Nie že by nebol gentlemanom rodom aj výchovou,“ doložila chvatné, „milšieho muža som ešte nepoznala. Verte mi, slečna, že by ten človek nevedel ublížiť ani v myšlienkach. Možno sa pomýlil – no ktože je neomylný? No nie je taký, žeby priložil ruku k niečomu, čo nie je priame a čestné.“
Užasnutá Sybila počúvala záhadný chválospev, upriamený ktovie na koho.
„Hádam váš – váš…“
„Môj manžel,“ doložila dáma dôstojne. „Som manželka Bertrama Codyho.“
Sybila preletela v mysli zoznam abonentov, no na meno sa nerozpamätala.
„Manželka doktora Codyho,“ vysvetľovala dáma. „Môžem si sadnúť?“
Sybila sa ospravedlnila, doniesla stoličku a pretavila ju za návštevnícku.
„Môj manžel veľmi dobre poznal vášho otecka, slečna. Vlastne roky a roky sa priatelili. Dnes ráno mi povedal – totiž môj manžel: ‚Keď už ideš do mesta, Elizabeth, mohla by si sa zastaviť v Bellinghamovej knižnici,‘ a dal mi adresu. Napísal mi ju na papierik.“
Strčila ruku do drahej kabelky a vytiahla navštívenku.
„Napísal to vlastnou rukou.“
Sybila pozrela na čarbanicu, no nezmúdrela.
„Manžel mi vraví, ‚Choď k slečne Lansdownovej, či by neprišla k nám na čaj, že by som jej povedal čosi veľmi zaujímavé o otcovi, čo ešte nevie‘.“
Sybilu priviedli slová do rozpakov, ale ju aj zaujali. Kto bola čudná žena a aké postavenie v spoločnosti mal jej manžel, iba hádala z epiteta, ktorým hrdá manželka ozdobila manželovo meno. Pani Codyová pokračovala, akoby jej čítala myšlienky.
„Nie je lekár. Mnohí sa nazdávajú, že je lekár, no nie je, je filozofický doktor.“
„Á, doktor filozofie?“
„A práv,“ prikývla dáma dôrazne. „Získal to s Amerike. Ide o to, slečna, že máte veľa nepriateľov.“ Pani Codyová stíšila hlas na ostrý šepot. „Manžel vraví: ‚Choď k tej mladej dáme, ale aby nikomu ani nemukla, čo som ti povedal, lebo mi to príde draho‘ – príde draho,“ zopakovala pomaly a významne. „‚Vezmi si Rolls-Royce, možno ju presvedčíš, aby prišla na čaj. O hodinku sa vráti a nikto sa nedozvie, kde bola‘.“
„A prečo by sa nikto nemal dozvedieť, kde som bola?“ spýtala sa Sybila, tajne rozveselená, ale aj v obave, že v slovách neznámej je čosi vážnejšie.
„Pretože máte nepriateľov. A nepasú len po vás, slečna,“ doložila slávnostným hlasom, ktorý na Sybilu, hoci aj rozveselenú, zabral. „Pasú aj po tom Kanaďanovi, po tom policajtovi.“
„Po pánu Martinovi?“ vyhŕkla Sybila.
Pani Codyová znova prikývla.
„Po tom detektívovi. Raz sa ho už pokúsili dostať, no sotva sa vám priznal. No nabudúce ho odpília, akože sa volám Elizabeth.“
Sybila sa na chvíľu nerozhodne zadívala na telefón na stole.
„A čo má s tým spoločné môj otec?“ spýtala sa.
Pani Codyová našpúlila pery, akože by jej to mohla povedať, keby chcela.
„Manžel vám všetko porozpráva, slečna.“
Sybila si prezrela ženu kritickejšie. Už dávno sa nezoznámila so všednejšou ženou. Reklamu o bohatstve jej robila záľaha šperkov. Pri každom pohybe hlavy sa jej v popoludňajšom slnku zatrblietali a zaligotali veľké diamantové náušnice. Prsty jej takmer nebolo vidno pod prsteňmi – nemala rukavice – a na bujných prsiach sa jej skvela velikánska diamantová brošňa. „Ako je to ďaleko?“ spýtala sa Sybila.
„Ani nie hodinu. V Sussexe.“ Vysvetlila, ako sa ta ide a kde je dom. „Keby ste stihli na čaj…“
„To by šlo,“ odpovedalo dievča zamyslene, „dnes končím skôr.“
Pani Codyová pozrela na diamantové hodinky. „Počkám. Môj Rolls-Royce,“ zatrilkovala na francúzsky spôsob, „bude na námestí. Určite si ho nepomýlite. Je čierny s červenými pásikmi.“
„Len, prosím, nečakajte. Ešte zostanem pol hodiny.“
„Rada počkám. No hádam bude lepšie, keď vás počkám v aute.“
Sybila zatelefonovala domov, no neohlásil sa nikto. Pani Lansdownová, ako si Sybila spomenula, odišla na partiu bridžu, jedinú svoju zábavu. Zavolala aj Dickovi Martinovi, no ani toho nebolo doma. O štvrtej došla na námestie a poobzerala sa. Utešená limuzína nebola ďaleko a hneď sa pomaly pohla k chodníku, kde stálo dievča. Šofér, asi tridsaťročný mladý mul okrúhlej tváre, bol v jednoduchej livreji. Pani Codyová otvorila dvierka a Sybilu ovanula ťažká vôňa. Automaticky otočila kľučku a otvorila okno.
„Dúfam, že ste mamičke zatelefonovali, moja milá,“ preriekla pani Codyová a bokom pozrela na dievča. „Zatelefonovala, ale nebola doma.“
„Tak ste dúfam nechali aspoň odkaz u sluhu.“ Sybila sa zasmiala.
„Taký luxus si nemôžeme dovoliť, pani Codyová,“ odpovedala Sibyla. „O domácnosť sa stará mamička a ja.“ Pani Codyová si vzdychla.
„No dúfam, že ste dakomu oznámili, kde idete, drahá. To treba vždy urobiť, človek nevie, čo sa môže prihodiť.“
„Nie, neoznámila som nikomu nič. Chcela som zatelefonovať – istému priateľovi, ale ani ten nebol doma.“ Na tvrdej tvári sa mihol tieň úsmevu.
„Opatrnosti nie je nikdy dosť,“ poúčala dáma Sybilu.
„Nesadli by ste si, slečna… slečna… do kútika? Bude vám pohodlnejšie.“
A nenápadnejšie, no Sybila si to nevšimla.

O chvíľu už uháňali na juhozápad. Pani Coddyová nebola ktovieaká zábavná spoločníčka, no dievča malo o čom rozmýšľať a vôbec sa nehnevala, že vyobliekaná dáma mlčí. Ani nie o hodinu vbehlo auto ťažkou železnou bránou na dlhú alej a o chvíľu zastalo pred domom strednej veľkosti.
Tučného a usmievavého muža, čo im vyšiel naproti, videla Sybila prvý raz.
„Á! Tak to je dcéra môjho priateľa!“ privítal ju takmer veselo. „Malá Sybilka! Nepamätáte si ma, prirodzene?“ Sybila sa usmiala.
„Obávam sa, že nie, pán doktor,“ odpovedala.
„Akože by aj, drahá moja, akože by aj.“ Správal sa otcovsky, no pani Codyová – poznala manžela najlepšie a vedela mu vycítiť v hlase aj najjemnejšie odtienky – vrhla naňho studený a smutný pohľad. Mala svoje skúsenosti.
Možno Cody manželkin pohľad aj zbadal, no správal sa aj ďalej otcovsky. Chytil dievča pod pazuchu, hoci sa vzpierala, a zaviedol ju do elegantnej knižnice, kde obskakoval okolo nej ako sliepka okolo kuriatka. Musela si sadnúť na najpohodlnejšiu pohovku a oprieť sa o vankúš.
„A hneď čaj, moja milá. Cesta vás istotne unavila.“
„Aj mňa,“ skočila mu dôrazne do reči pani Codyová, „Rada by som sa s tebou pozhovárať, Cody.“
„Prirodzene, drahá. Sedí sa vám naozaj pohodlne, slečna Lansdownová?“
„Naozaj,“ odvetila Sybila a ledva potlačila úsmev, keď pani Codyová vybehla s červenou tvárou z knižnice a tresla dvermi.
V hale si šofér pripaľoval cigaretu. Pozrel na domácu pani.
„Kto je to, tetička?“
Pani Codyová pokrčila bujnými plecami,
„Dievča, čo ti o ňom rozprával starý,“ odpovedala stručne. „Priveľa sa vypytuješ, ponosoval sa na teba.“
„Hneď som si myslel, že je to ona.“ Ponosu ignoroval. „Čudujem sa, že si ich nechala samých!“
„Nič to, že sa čuduješ,“ odvrkla ostro. „Daj auto do garáže a potom príď ku mne.“
„Času dosť,“ odpovedal poslušný synovec chladne. „Starý čo zamýšľa?“
„Odkiaľ to mám vedieť?“ vyrútila sa naňho.
No synovec sa vôbec nezháčil.
„Kľúč má?“
„Pravdaže nemá, chumaj!“ zahrmela. „A nestoj tu a nevypytuj sa tak hlúpo! A nestrkaj nos, do čoho ťa nič! Čo ty vieš o kľúčoch?“
Synovec sa zamyslene zadíval na tetu.
„Ste vy čudný párik. No do toho ma nič. Dievča naozaj vyzerá dobre, idem si do kuchyne vypiť čaj. Starý dal kuchárke a pani Hartleyovej voľno a slúžka je chorá. Čudné, že dnes tu niet nikoho!“
Pri dverách sa obrátil.
„Všetkých ste poslali preč.“ Zamračil sa. „Čo sa bude robiť, teta?“
„Aká som ti ja ‚teta‘! ja som ti ‚milostivá pani‘, ty vtáčik väzenský! Už som ti to povedala!“ Triasla sa zúrivosťou. Poznal ju veľmi dobre a uvedomil si, že ju už nesmie prorokovať. Sedem rokov – s príjemnou prestávkou – žil s lichotivou myšlienkou, že je rozmaznávaným lokajom v domácnosti pani Codyovej. Plat mal dobrý. Poznal trochu súkromné záležitosti vdovy, s ktorou sa dr. Cody tak neočakávane oženil, a keďže mal dobrý byt, krásne vreckové a pomoc v garáži, ochotne zostával slepým ku kadečomu čudnému, čo sa odohrávalo v Codyho domácnosti.
Vykročil k tete s ovisnutou cigaretou v kútiku.
„O koľkej zaveziem dievča do mesta?“
„Prespí u nás, netráp sa.“
Pozrel na zem, na povalu, napravo, naľavo, len nie na tetu.
„A ona vie, že prespí tu?“
„Do toho ťa nič.“
„Myslím, že hej,“ odvrkol zaťato. „Neviem, kto je, čo je, a ak je tu dajaká nečistá hra, nechcem byť v nej. Prichystám auto a o hodinu ju odveziem.“
Žena neodpovedala. Rýchlo prešla halou a vybehla hore schodmi. Počkal, kým mu nezmizla z očí. Potom sa pobral do kuchyne vypiť si čaju a porozmýšľať o čudnom živote vo Weald House a o divnom osude, ktorý pred dvanástimi rokmi z obyčajnej slúžky spravil bohatú dámu.
Čaj do knižnice priniesla pani Codyová. Položila ho na stôl a odišla. Sybile sa tu vôbec nevidelo zvláštne, nazdala sa, že jej hostiteľ sa chce s ňou pozhováral medzi štyrmi očami. Trikrát sa pokúsila skrútnuť rozhovor na otca a tajomstvu, ktoré jej pán Cody mienil odhaliť, no hostiteľ zakaždým zaviedol rozhovor na inú koľaj. No keď si brala čaj, spýtala sa ho z mosta do prosta, čo jej to chce prezradiť.
„Nuž, mladá dáma,“ zakašlal pán Cody, „história je tu dlhá a pochybujem, či sa dá za krátky čas, aký mám k dispozícii, vyrozprávať celá. Zišla mi na um skvelá myšlienka – zatelefonujem vašej mamičke, či by tiež neprišla a nestrávila večer u nás.“
Dievča pozrelo naňho prekvapene.
„Obávam sa, že to nepôjde. Večer ideme s maminkou do divadla.“
Sybila bola pravdovravné dievča, no aj pravdovravným ľuďom je dovolené vymyslieť si výhovorku, ak sa chcú vyhnúť nepríjemnostiam.
„Môžem jej zatelefonovať?“
Vedela, že sa matka ešte nevrátila domov, a tak pristala. Pán Cody vyšiel a vrátil sa o päť minút. Na tvári sa mu rozlieval široký úsmev.
„Znamenite, znamenite!“ šúchal si ruky. „Vaša drahá mamička prisľúbila, že večer príde. Pošlem po ňu auto. Vraj lístky do divadla vymení na inokedy.“
Sybila počúvala užasnutá a do duše naplnenej zábavnou mrzutosťou sa jej zakrádala chladná hrozba. Chlap klamal. Divadlo si vymyslela len tak naponáhlo a matka určite nebola doma. Hrozí jej nebezpečenstvo! Zazrela ho, ako by jej pred očami bolo bledo červené svetlo. Hrozí jej strašné nebezpečenstvo, treba získať čas.
„Som veľmi rada,“ odpovedala naoko pokojne. „Mate veľmi pekný dom, pán Cody“ doložila ľahkým konverzačným tónom.
„Hej, hotový poklad,“ súhlasil spokojný sám so sebou. „Chcete si ho prezrieť? Má báječnú históriu. Pôvodne veno, dar istého vášho príbuzného – lorda Selforda. V prenájme ho mám už oddávna…“
„Pána Havelocka teda poznáte!“ zvolala prekvapene.
„Uhm!“ prešiel si prstami po brade. „No dobre poznať ho nepoznám. Mal som s ním do činenia, totiž, kúpil som od neho istý majetok v Austrálii. No dom mi prenajal iný, a veľmi pochybujem, že by pán Havelock vedel, že som si ho prenajal ja. Vy ho poznáte dobre?“
„Nie ktovieako,“ odpovedala.
Mozog jej neprestaval horúčkovite pracovať. Čo robiť? Keby sa jej podarilo dostal do záhrady! Hneď pri domčeku pri bráne bola hlavná cesta a celkom blízko dedina. Na ceste by si už našla dajakú výhovorku, aby ju zaviedli do dediny a medzi dedinčanmi by bola v bezpečí.
„Chcete si prezrieť izby?“
„Nie. Radšej by som si prezrela záhradu. Tuším pri domčeku pri bráne som videla záhon s narcismi!“
Vstala a kolená sa jej roztriasli.
„Uhm!“ poznamenal pán Cody. „Hej, utešený záhon, no v záhrade je dosť mokro.“
„Rada by som sa pozrela do záhrady,“ nástojila Sybila.
„Prosím. Chvíľku však počkajte, ešte si vypijem čaju.“ Krútil sa okolo tácni a kanvice. „Ostatne ešte ste nedopili a čaj už vychladol. Mám vám ešte naliať?“
„Nie, nie, stačí, ďakujem.“
Aký bola blázon! Odísť s neznámou ženou – a varovali ju pred ňou všetky inštinkty – do cudzieho domu! A nikto nevie, kde je!
Vzala si šálku, siliac sa, aby sa jej nechvela ruka, a trochu odpila. V ústach jej vyschlo a v hrdle vyprahlo vedomím, v akom je položení. Bola vďačná za čaj. Nedobrý čaj, ako si všimla, akýsi slaný, s kovovou príchuťou. Pokúsila sa usmiať a položila šálku.
„Ďakujem, stačí.“
Možno čudnú chuť v ústach, čo zostala po čaji, zapríčinilo chvíľkové napätie.
V rohu stál vešiak. Pán Cody k nemu pomaly vykročil po čiapku. Keď sa obrátil, Sybila sa už držala stola, bledá ako smrť, so zakalenými očami. Chcela prehovoriť, no z úst jej vyšli iba nesúvislé zvuky. Ešte ju stačil zachytiť do náručia.
Napoly ju odniesol, napoly odvliekol na diván, vsunul jej vankúš pod hlavu, vyšiel z knižnice a zamkol dvere.

Okrúhlolíci šofér stál v otvorených dverách a fajčil.
„Kde je pani Codyová?“ spýtal sa Cody ostro a začervenal sa pri pohľade na bezočivo ľahostajného chlapa.
„Hore.“
„Choď ju zavolať dolu.“
„Choďte si sám,“ odvetil šofér a neotočil si ani len hlavu.
Codymu sčervenala tvár do purpurova. Potýčka nebola prvá. Horko-ťažko sa ovládol a povedal miernejšie:
„Tom, nezbehol by si do dediny? Potrebujem známky.“
„Zbehnem neskoršie,“ odvetil Tom tvrdohlavo. „Dievča je kde?“
„Dievča? Aké dievča?“ spýtal sa Cody celkom prekvapený.
„Dievča, čo som ho priviezol na čaj. A nevravte, že práve odišla, lebo tu stojím dobrých desať minút a keď som bol v hale, počul som vás zhovárať sa…“
Cody sa zhlboka nadýchol.
„Odpočíva. Mladá dáma sa necíti dobre. Ošetril som…“
„Jaj, čušte už!“ skočil mu do reči Tom opovržlivo. „Nie ste lekár, ste právnik – a veru podaktorých čo som videl, by bolo treba ošetriť! Kedy pôjde domov? Auto je prichystané.“
„Dnes možno nepôjde domov, Tom,“ pán Cody bol stelesnená krotkosť. „Zariadil som, že dnes zostane u nás.“
Tom sa nahnevane poškrabal na líci.
„O tom nevedela. Keď vystupovala z auta, spýtala sa ma, ako sa dá prísť rýchlo nazad do Londýna, lebo vraj má ísť k priateľke na návštevu.“
Bol to číry výmysel a tak Tom náhodou oklamal pána Codyho dvakrát za pol hodinu.
„Necíti sa dobre, vravím ti,“ odpovedal zostra. „Ostatne, tvoje miesto je v kuchyni. Znášal som ťa doteraz len natoľko, nakoľko sa mi chcelo, Cawler. Nenamýšľaj si, že si domáci pán, keď som si vzal za manželku tvoju tetu. Lebo ak si to namýšľaš, si na veľkom omyle. Tej tvojej bezočivosti mám už po krk. Môžeš ísť!“
Tom prikývol.
„Viem, že môžem ísť,“ odvrkol Tom. „Prečo? Lebo mi nikto nezabráni, keď sa mi zachce ísť. Odišiel by som hneď a zaraz, ak by sa mi zachcelo – lenže sa mi nechce! Prácu mám dobrú a nemienim prísť o ňu. Neviem, aké špinavosti stvárate…“
Pán Cody vybuchol.
„Ty… ty hnusník!“ vyprskol. „Opovažuješ sa obviňovať vlastnú tetu…“
„Tetu si veľmi vážim.“ Tom Cawler stále hľadel do zeme. „Vďačím jej za veľa. Zlodejskú krv mám z jej rodiny a neviem si predstaviť, že by ste tak rýchlo z ničoho nič bohatli, nech v tom nemá prsty ona.“ Na chvíľu sa zadíval na Codyho a potom znova sklopil oči.
„Hej, bola mi dobrou tetou, Cody! Už som vám rozprával o bratovi Johnym? Boli sme dvojčatá. Nedávno sa mi o ňom snívalo Vidím ho jasne, akoby mi aj teraz stál pred očami. Bol som iba sedemročný, keď odišiel…“
„Keď umrel,“ opravil ho Cody neočakávane krotko.
„Hej – keď umrel. Sedávali sme pod stromom v Selforde – vychovali ma na selfordskom majetku – a spievali ‚Chúďa Jenny plače‘. Sedemroční.“
Tom strmo zdvihol oči – blčali ako oheň – a pán Cody sa schúlil pod pálčivým pohľadom.
„Dobrá, láskavá teta! Pamätám, ako bila malého Johnyho, keď nevládal stáť. Šťastie, že je žena. Raz jej to povedzte. Keby bola muž, bola by si svoje zlízla už dávno. Idem po auto. Keď sa vrátim, nech ma mladá dáma už čaká.“ V hlase mu zaznela hrozba, neomylná hrozba.
Tom sa pobral preč bez ďalšieho slova. Ruky mal vo vreckách a z úst mu visela cigareta. Pán Cody sa zvrtol, vybehol hore po schodoch, vrazil do izby, kde sedela jeho polovička, a pribuchol dvere za sebou. Zlostné hlasy sa ozývali hodnú chvíľu. Onedlho vyšla z izby pani Codyová, zišla dolu schodmi, odomkla knižnicu a vošla.
Sybila Lansdownová sedela na diváne a oboma rukami si držala hlavu. Codyová ju mlčky chytila za lakeť a pomohla jej vyjsť z knižnice a potom hore schodmi. Na poschodí boli dve úzke schodištia, jedno viedlo k izbám služobníctva a druhé k skromnej komôrke. Codyová sotila dievča do komôrky.
Sybilu premáhali mrákoty. Ani nevedela, ako sa ocitla v izbietke. Keď prišla k sebe, hlavu jej kálala strašná bolesť. Ležala na železnej postieľke, v prostriedku preliačenej. Už sa stmievala a pod zrkadlom horela vosková sviečočka.
Sadla si a usilovala sa rozpamätať, čo sa stalo, pekne po poriadku. Hlava sa jej krútila. Pri posteli stál stolík a na ňom pohár vody a dve tabletky. Nebola by sa ich dotkla, nech nie je pri nich fľaštička s aspirínmi. Nejasne si uvedomovala, že ich má užiť, aby zneutralizovala drogu, čo bola v čaji. Zabudnúc na nebezpečenstvo, prehltla obe tabletky a do kvapky na dúšok vypila vodu z pohára. Ležala na posteli, stonala, rukami si zakrývajúc oči, a vedome sa usilovala, pokiaľ jej to dovoľovala pulzujúca krv v mozgu, nemyslieť na nič, kým sa neutíši bolesť v hlave.
Trvalo hodinu, kým bolesť utíchla a Sybila sa opovážila zdvihnúť hlavu. Chytal ju závrat a izbietka sa krútila a krútila. No o chvíľu sa upokojila, spamätala a rozpamätala na všetko.
V komôrke bolo iba jedno okienko, aj to v šikmom krove. Bola na ňom visiaca zámka a hrubé drôtené mreže. Pokúsila sa otvoriť dvere, hoci nedúfala, že sa pokus podarí. Vrátila sa k posteli, sadla si a usilovala pokojne a v snahe, aby ju nepremohla hrôza, znova zvážiť svoje položenie.
Ako len mohla bláznivá odísť s cudzou ženou! K márnemu záveru sa vracala celkom prirodzene. Veľmi si dôverovala, a prikázania dokonalosti sa veľmi ťažko pridŕžajú aj tí najdokonalejší. Slabá výhovorka, povedala si. Na takú priehľadnú zámienku by nebolo naletelo ani jedno-jediné londýnske dieťa. Na matku sa neopovážila ani pomyslieť.
Znova sa pokúsila otvoriť dvere. Bolo zamknuté a asi zaistené aj zástrčkou, lebo sa ani nehli. Boli veľmi staré a na spodku medzi dvermi a podlahou zívala asi štvorcentimetrová škára.
Znova sa vrátila k posteli. Sadla si a snažila sa usporiadal si myšlienky. Kľúč! Nezadržali ju pre to želiezko? Bola v pomykove. Len aby sa celkom nezmiatla. Uvažovala tak chladne, ako jej dovoľovali okolnosti: prečo, prečo nie, jej tragické položenie je v akomsi súvise s kľúčom.
Pritiahla stoličku, stala si na ňu a chytila okienko v krove. Odolalo všetkému úsiliu. A keby okno aj otvorila, celkom istotne by si neporadila s troma železnými mrežami.
Vtom na chodbe začula kroky, pevné a ťažké. Zišla zo stoličky a obrátila sa k dverám. Chvíľu trvalo, kým sa otvorili. Ako správne predpokladala, boli zvonka aj zástrčky. Napokon sa otočil kľúč v zámke a vošiel Cody.
Na tvári sa mu rozlieval široký a vľúdny úsmev.
„Drahá moja slečna, obávam sa, že ste si hodne vytrpeli. Záchvaty mávate často?“
„Neviem, aké záchvaty máte na mysli, pán doktor,“ odvetila pokojne.
„Veľmi smutné, veľmi smutné,“ mumlal a skormútene krútil hlavou. „Už som sa bál, že zomriete. Máte v rodine bláznov?“
Bezočivá otázka jej vyrazila dych.
„Nevravím, že máte,“ pokračoval, „len poznamenávam, že sa správate trochu čudne. Veď si pamätáte, ako ste kričali, keď vás pochytil záchvat. Nie? Ani som sa nenazdal, že budete. Veľmi poľutovaniahodné.“
„Pán Cody,“ usilovala sa hovoriť pokojne, hoci si to vyžadovalo veľké úsilie, „chcem ísť domov k matke.“
Hľadel na ňu hodnú chvíľu.
„Chcete,“ uvažoval „chcete. No báť sa nemusíte, drahá moja slečna. Matke sme už oznámili, čo sa stalo a už je na ceste sem.“
V kúte bol stolík. Pritiahol ho do prostriedku izbietky a položil naň čiernu aktovku, čo bol priniesol pod pazuchou. Z tašky vytiahol poskladaný papier, pozvoľna ho vystrel, vytiahol z vrecka plnivé pero, odkrútil vrchnáčik a nastokol z druhej strany.
„Vaše položenie,“ začal svojím starým rečníckym manierom, „vaše položenie je trochu neregulárne. Zvyčajne neprijímam mladé dámy, ktoré dostávajú hysterické záchvaty, a priznám sa, že ste ma naplašili – manželka mi leží celá bez seba. Povedala mi a mala pravdu: ‚Ocitol si sa vo veľmi nebezpečnom položení, Bertram. Ak si mladá dáma zmyslí, že si jej podal uspávací prášok a že ju tu držíš proti jej vôli – hoci obaja vieme, že záchvat vyvolali pri – hm – prirodzené príčiny, zádrapčivý svet prijme naše vysvetlenie asi kriticky‘.“
Sybila mlčala. Ak pani Codyová aj čosi povedala, takú reč istotne nevystrúhala.
„Tak mi prišlo na um,“ pokračoval pán Cody, „že by bolo veľmi dobre, keby ste z vlastnej vôle podpísali vyhlásenie, že som sa ja, Bertram Cody, doktor filozofie a práv, správal voči vám nanajvýš láskavo a slušne a že som vás sem zatvoril len preto, aby som vám zabránil vážne si ublížiť.“
Pozrela na papier na stolíku.
„Ťažko mi doznať, že som nenormálna,“ poznamenala s poloúsmevom.
„To od vás nežiadam,“ odpovedal pán Cody chvatne. „Na listine niet ani zmienky a vašom duševnom stave. Je to vlastne iba vysvedčenie o mojej bezúhonnosti, mne veľmi cenné. Číry vrtoch – som totiž vrtošivý človek.“ Zoširoka sa usmial, zdvihol pero zo stola a podával jej ho.
„Môžem si to prečítať?“ spýtala sa Sybila.
„Načo?“ odvetil takmer vyčítavo. „Podpíšte a hneď vás dám odviezť k mamičke.“
„Povedali ste, že mamička je na ceste sem,“ skočila mu do reči podozrievavo.
„Pôjdem jej naproti do pol cesty,“ pokračoval Cody pokojne. „Telefonoval som jej, aby zostúpila v Mitre Inn, v Dorkingu.“
Znova jej podával pero, no Sybila váhala. Dokument bol husto naklepaný na štvrťhárku. Zakrýval ho rukou celý, vidieť bolo iba miesto na podpis. Strašne sa jej žiadalo odísť a v strachu sa chytila každej nádeje na slobodu. Už sa dotýkala perom papiera, keď medzi Codovými prstami zazrela riadok, ktorý jej pristavil ruku.
‚Ak menovaná Sybila Ellen Lansdownová zomrie skôr ako menovaný Albert Cody.‘

„Aká je to listina?“ spýtala sa.
„Podpíšte!“ prikázal ostro a spôsoby sa mu zmenili náhle ako tropická obloha.
„Nepodpíšem dokument, ktorý neprečítam,“ odvetila a zložila pero.
Úsmev sa stratil z tvrdej a hrozivej tvári.
„Podpíšte, lebo prisahámbohu…“
Horko-ťažko sa ovládol. Znova sa usiloval vyzerať bodro.
„Drahá moja slečna,“ začal hlasom, v ktorom sa čudne miešal hnev s nežnosťou, „načo si trápiť utešenú travičku štylizáciou súkromného dokumentu? Prisahám, že sa ním chcem iba ospravedlniť pred akoukoľvek…“
„Nepodpíšem,“ zopakovala.
„Teda nepodpíšete?“
Poskladal papier a strčil ho do vrecka. Cúvla keď zamieril k nej. Zrazu sa rozbehla k dverám a chcela ich otvoriť. Zdrapil ju okolo pása a šmaril na posteľ.
„Počkáte tu, mlada moja dáma, kým si to nerozmyslíte. A počkáte bez jedla. A keby bolo po mojom tak aj bez spánku. Mali ste životnú šancu, vy chudera, a nechytili ste rozum do hrsti! Zostanete tu, kým si to nerozmyslíte!“
Vyšiel na chodbu, tresnúc dvermi. Počula, ako zatíska zástrčky. Opustila ju všetka nádej.
Chvíľu bola priam ochromená a na útek ani nepomyslela. Napokon sa ovládla a znova nadobudla trochu rozvahy, hoci len-len nespadla, keď roztrasená stála na stoličke a skúšala okienko v krove.
Keď zistila, že okienkom neunikne, rozmýšľala, ako zabrániť votrelcovi vniknúť do komôrky. Pokúšala sa pritiahnuť k dverám posteľ, no posteľ bola ťažká. Napokon dotiahla k dverám rozheganý stojan na umývadlo, vtisla mu kraj pod kľučku a sadla si.
Hodiny sa vliekli a v dome bolo ticho. Napokon, premožená únavou, ľahla si na posteľ a hoci sa zo všetkých síl usilovala nezaspať, onedlho upadla do tuhého spánku.
Zobudila sa. Srdce jej divo bilo. Sadla si. V chodbe čosi zašuchotalo. Tichý, kradmý šuchot, ktorý jej strážny zmysel zachytil aj v najhlbšom spánku. Čo to bolo? Načúvala, no dlho nič nenarušilo nočnú tíš. Potom kdesi dolu buchlo, akoby čosi ťažké spadlo na zem. Načúvala s rukou na srdci, snažiac sa utíšil cválajúci pulz.
„Ou-u-u!“
Striaslo ju a takmer zamdlela hrôzou. Čosi zaskučalo, zaskučalo ako hrôzou zachvátené zviera, a potom ešte raz – hlbšie, z hrdla, príšerne!
Načúvala pri dverách s napätými zmyslami. Ozval sa slabučký hlboký vzlykot a zavládlo ticho. Prešla chvíľa, prešla štvrťhodina a znova začula zvuk, aký ju zobudil – šuchot bosých nôh na tvrdej, hladkej dlážke. Keď doktor Cody odchádzal od nej, všimla si, že na dlážke na chodbe je voskované plátno. Bosé nohy sa šinuli po ňom. A šinuli sa čoraz bližšie a bližšie. Napokon zastali. Ktosi stlačil kľučku a odtisol zástrčky. Sybilu zmrazila hrôza. Nemohla sa pohnúť, len stále vytriešťala oči na dvere a čakala obludu, čo sa v nich objaví.
Kľučka sa znovu pohla, no dvere nepovolili. Nech bol pred dvermi ktokoľvek, kľúč nemal. Znova zavládlo ticho. No nie nadlho. V škáre medzi dverami a podlahou zazrela obrovský znetvorený palec. A potom tri hrubé prstiská. Zakrvavené. Ruka zdrapila spodok dverí a usilovala sa ich zdvihnúť. Vtom sa fascinovaná Sybila spamätala. Zvrieskla, zvrtla sa a v úžasnej hrôze skočila na stoličku pod okienkom. Pozrela hore a uvidela tvár hľadiacu dolu na ňu oknom – tvár Cawlerovu, šoférovu.

Bola to viac ako náhoda, čo toho odpoludnia zaviedla Dicka do knižnice. Pocítil, že deň bez pohľadu na dráždivé dievča je dňom strateným. A aj mu zišlo na um, a nie bez hrdosti, že je abonentom, a teda oprávneným vstúpiť do vážnej ustanovizne a žiadať, ak sa mu zachce, aj tú najnepochopiteľnejšiu knihu o biofyzike.
„Slečna Lansdownová už odišla,“ oznámila mu jedna z úradníčok. „Odišla s akousi dámou.“
„S matkou?“ spýtal sa Dick.
„Nie,“ odvetilo dievča a pokrútilo hlavou, „nie s pani Lansdownovou. Tú poznám veľmi dobre. Dáma prišla v Rollse. Nikdy predtým som ju nevidela.“
Na tom nebolo nič zvláštne. Dick na Sybilu myslieval často, no ktovieako ju nepoznal, a už naskrze nie jej známych. Bol sklamaný. Zamýšľal pod najchatrnejšou zámienkou pozvať ju v to odpoludnie na čaj. Čakal takmer do siedmej a potom zašiel na Coram Street. Zámienka na návštevu bola ešte chatrnejšia, a keď mu pani Lansdownová s úsmevom povedala, že kým nebola doma, Sybila telefonovala, že nepríde na večeru, pokladal ten deň za jeden z nešťastných.
„Má priateľku a často s ňou večeriava – a po večeri pravdepodobne pôjdu do divadla. Nenavečerali by ste sa so mnou, pán Martin? Hoci sa obávam, že som za Sybilu dosť nezaujímavá náhrada!“
Pozvanie prijal s radosťou. Dúfal, že sa Sybily predsa len dočká Na návšteve bol dlhšie, ako pripúšťala slušnosť, no dievča sa nevrátilo ani do jedenástej, keď sa lúčil. Dovtedy vôbec nespomenul, čo mu povedala úradníčka v knižnici.
„Tá jej priateľka je bohatá?“ spýtal sa.
Pani Lansdownová sa začudovala.
„Nie, veď je zamestnaná. Je pokladničkou v drogérii.“ Všimla si, že sa zamračil.
„Prečo?“ spýtala sa.
„Tá dáma prišla po Sybilu v aute, v Rollse,“ odpovedal, „a úradníčka ju videla prvý raz v živote.“
Pani Lansdownová sa usmiala.
„Na tom nie je nič zvláštne, Jane Alletiová nie je síce bohatá, ale má niekoľkých veľmi bohatých príbuzných. Asi po Sybilu prišla jej teta.“
Ponevieral sa pred domom ešte štvrťhodinu, vyfajčil tri cigarety a napokon celkom znechutený sa vrátil domov. Nepokoj, čo ho pochytil, pripisoval vlastným nedostatkom. Nepredstavujem si Sybilu v nebezpečenstve, uvažoval, a teda skutočná príčina, prečo sa hnevám, je čisto osobná a sebecká.
V ten večer sa mu byt videl akýsi čudný. Prešiel všetkými izbami, hoci najväčšiu pozornosť venoval balkóniku pri kuchyni. Pred každé dvere postavil poplašné zariadenie – drobný triangel a k nemu priviazaný zvonček. Triangel pripevnil k dverám, takže akýkoľvek pokus vniknúť do bytu by ho zobudil.
Spánok akosi neprichádzal. Dick vzal knihu a pustil sa do čítania. Bola už jedna keď zadriemal. Už ho pomaly premáhal spánok, keď zacengal telefón. Dick rozsvietil, sadol si a vzal aparát z nočného stolíka.
„Haló!“
„Medzimesto,“ odpovedal mužský hlas.
V slúchadle cvaklo a zatíchlo.
„Vražda – vraždia ma – panebože! Už sú tu – chlapci – vražda!!“
Po chrbte mu prebehli zimomriavky,
„Kto je tam?“ vyhŕkol.
Ticho
„Kto je tam? Odkiaľ telefonujete?“
Nik neodpovedal. Napokon sa ozval hlboký ston, potom nadávka a výkrik zakončený chrapľavým vzlykom. „Nechajte ma, nechajte ma! Pomoc!“
Nasledoval praskot a potom všetko stíchlo. Dick rýchlo zakrútil kľukou na telefóne. Ústredňa sa ozvala hneď. „Odkiaľ ma volali?“
„Odkiaľsi zo Sussexu,“ odpovedal muž z ústredne. „Mám zistiť odkiaľ?“
„Hej – a rýchlo! Tu je Martin zo Scotland Yardu. Buďte taký láskavý, zavolajte mi.“
„Hneď,“ znela odpoveď.
Dick vyskočil z postele a horúčkovite rýchlo sa poobliekal. Hlas nespoznal, no inštinkt mu vravel, že mu netelefonovali nijakí šibali. Určite si vypočul scénu pravej vraždy. Sneeda sa neopovážil zavolať, ak by mu medzitým volali z ústredne.
Keď sa ozval telefón, práve si šnuroval topánky. „Volali vás zo South Wealdu, Sussex…“
Dick zaklial. Z Codyho domu! A telefonoval Cody. Už sa rozpamätal na hlas.
„Spojte sa so South Wealdom, s najbližšou policajnou stanicou, a požiadajte ich v mojom mene, aby okamžite zašli do Weald Housu, do domu pána Codyho, že sa tam čosi stalo. Budete taký láskavý?“
Úradník v centrále odpovedal kladne.
„A teraz ma spojte s Brixtonom 9007,“ doložil Dick. Treba zavolať Sneedovi. Len či sa ten letargický chlap zobudí! Prekvapilo ho, že ho s ním spojili takmer okamžite.
„Hrám bridž s par fičúrmi z riaditeľstva,“ začal Sneed. „Oberám ich ako deti.“
„Počúvaj, Sneed.“ skočil mu do reči Dick „U Codyho sa čosi stalo. Pred chvíľou mi telefonoval.“
Dick ho stručne oboznámil s hrozným dôkazom z Weald Housu.
„Nevyzerá to pekne,“ odvetil Sneed zamyslene. „Mám tu auto…“
„Moje je rýchlejšie. Prídem po teba. Kde budeš?“
„Budem pod železničným mostom na Brixton Road. Hádam vezmem ešte dvoch chlapcov – inšpektora Elberta a seržanta Staynesa. Sú u mňa.“
Dobrá správa. Cítil, že bez pomoci, a čo najvýdatnejšej, by si neporadil.
„O desať minút som tam.“
Dick schytil plášť a pobehol k dverám. Strmo ich otvoril a ustúpil v úžase. Na prahu stála bledá žena.
„Pani Lansdownová!“ vydýchol a srdce mu stislo. 
„Sybila nebola u Jane Allenovej,“ oznámila mu tíško. 
„Ešte sa nevrátila?“
Pani Lansdownová zavrtela hlavou.
„Mech sa páči ďalej,“ pozval ju Dick a zaviedol ju do jedálne „Povedzte mi…“
Čo vypočul, dalo sa očakávať. Čakala až do dvanástej, potom sa znepokojila, zašla k Jane Allenovej. Dievča už spalo. So Sybilou nebola a ani sa nemali stretnúť. 
„Nezašla k iným priateľkám?“
„Zavolala som ešte dve ku ktorým chodieva, ale nebola ani o tých.“ odvetila pani Lansdownová „Pošťastilo sa mi spojiť s jej kolegyňou z knižnice, a tá mi opísala dámu, čo prišla po Sybilu – výstredne oblečenú v stredných rokoch, ovešanú šperkami, no podľa reči jednoduchú ženu.“
Codyová! Zbledol a pani Lansdownová ho chytila za lakeť.
„Stalo sa niečo?“ spýtala sa chrapľavo.
„Neviem. Zostali by ste tu? Práve to idem zistiť.“
„Môžem ísť s vami?“
„Nie, nie,“ pokrútil hlavou. „O dobrú hodinu vám zatelefonujem. Pokúste sa čítať. Mám knižky, ktoré vás budú zaujímať.“
Zavrtela hlavou.
„Pôjdem domov, ak by sa Sybila vrátila. Nečakajte, dolu mám taxík.“
Na protesty nebolo času. Vybehol z domu pred ňou. Ešte nedošla k taxíku a Dick už odomkýnal garáž.
Ako bol sľúbil, zastal o chvíľu pred železničným mostom v Brixtone. Sneed a jeho dvaja spoločníci už čakali.
„Dnu sa. Čosi vám poviem,“ preriekol Dick. „Pousilujte sa pochopiť súvis. Máte chladnejšie hlavy ako ja.“ Auto uháňalo na juh a Dick im rozprával o zmiznutej Sybile.
„Určite to bola Codyová,“ doložil napokon. „Zoznámil som sa s ňou nedávno. Podľa všetkého pekný kvietok. Ako však ublíži dievčaťu?“
Dick Martin nevedel odpovedať.
„Sussexskí detektívi tam budú pred nami…“ pokračoval, no Sneed sa posmešne uškrnul.
„Nepoznáš náš policajný systém. Nebol by si si taký istý. Na najbližšej policajnej stanici do South Wealdu niet pravdepodobne telefónu. A keby aj bol, tamojší policajt sotva poslúchne telefonickú výzvu, kým si neoverí, kto telefonoval. Nie som si istý, či zo seba nerobíme bláznov.“
„Aj na to som už myslel,“ odpovedal Dick, „no proti takej možnosti vraví kadečo. Nie, ten chlap v telefóne nehral divadlo.“
Štvrťhodinu mlčali.
„Tu dakde by mal byť Stallettiho dom,“ preriekol Sneed ospanlivo.
„Naľavo.“ odvelil Dick stručne.
Preleteli popri temravej bráne. Z hradskej dom nebolo vidno, sídlo doktora Stallettiho naznačovali iba vysoké stromy týčiace sa proti mesačnej oblohe.
„Čudná táto selfordská záležitosť,“ prevravel Sneed zadumane. „Kde sa jej dotkneš, všade sú nepríjemnosti. Ktovie, čo zasa vyviedol.“
„Kto čo vyviedol? Selford?“ spýtal sa Dick a zrazu sa celkom prebral.
Brucháč prikývol.
„Prečo sa vyhýba Anglicku? Čo behá po svete ako pokrstený túlavý žid? Derie podrážky, a otcovské kreslo zapadá prachom. Nevidel si ho predsa, či hej?“
„Nie,“ odvetil Dick stručne. „Fotografiu som videl, ale jeho nie.“
Sneed sa zahniezdil a pozrel v tme na spoločníka.
„Fotografiu?“ spýtal sa pomaly.
„Hej,“ odpovedal Dick. „Bol v Kapskom Meste práve v deň, keď prišiel nový guvernér. Vyšiel na balkón pozrieť si sprievod a akýsi novinár sfotografoval aj divákov na balkóne. Nebol by som to vedel, nech mi hotelový vrátnik neukáže noviny a lorda Selforda na obrázku. Potom som zašiel do redakcie novín, vypýtal som si negatív a dal som si obrázok zväčšiť.“
„Aký je?“ spýtal sa Sneed zvedavo.
„Onedlho ti poviem,“ zaznela neuspokojivá odpoveď a o chvíľku už uháňali vedľajšou cestou cez dedinku South Weald.
Sneed navrhol, aby sa pristavili pri domčeku, kde býval miestny strážca zákona. V domčeku bola aj izbietka, kam občas zatvorili narušiteľov zákona. Zaklopali. Otvorilo sa okno na poschodí.
„Nie, pane, manžel nie je doma,“ odpovedala pani manželka. „S horárom sira Johna šiel do Chapleyjskeho lesa, hľadajú pytliakov.“
„Telefón máte?“
Mali. Nakázal jej, čo má povedať manželovi, keď sa nad ránom vráti z postriežky.
Dick naštartoval.
„Tu sme,“ ozval sa po chvíli a zastal pred bránou do Weald Honsu.
Zatrúbil, no v domčeku pri bráne sa nerozsvietilo, ani sa nikto neozval. Nikto v ňom totiž nebýval, ako sa Dick dozvedel neskoršie. Vystúpil, chcel otvoriť bránu. Zapretá bola záchytkou. Otvoril jedno krídlo, potom druhé, nasadol do auta a pomaly sa pustil cestičkou.
Obrysy domu zbadali až z pätnástich metrov. Všade tma, ani náznak života. Zacengal a čakal. Znova stlačil cengáč a potom zabúchal na ťažké dvere. Stratili takto tri minúty. Sneed kázal seržantovi hodiť štrku hore do okna.
„Podľa všetkého niet hore nikoho. Počkáme ešte päť minút a potom vylomíme okno.“
Okná, ako sa zistilo, chránili pevné okenice, no bokom pri krytom vchode boli dve úzke tably matného skla.
„Tadiaľ sa nepretisneš,“ podotkol Sneed. Mal tuším na mysli svoju postavu.
„Nie?“ ozval sa Dick tvrdo.
Dick sa vrátil k autu a priniesol skrutkovač. Kým ho tučný inšpektor s obdivom pozoroval, uvoľnil tablu a vytiahol ju. Len toho sa bál, že za tablou bude obločnica alebo mreže, no pán Cody pokladal asi úzke okno za dostatočnú ochranu.
S pomocou dvoch detektívov sa bokom pretláčal otvorom, ktorým dovtedy neprešla nijaká ľudská bytosť. Najväčšiu anatomickú prekážku mu kládla hlava, no napokon sa do haly predsa len dostal, iba čo si akomak natrhol ucho.
V predsieni bola tma ako v rohu. Nebolo počuť nič, iba slávnostný tikot hodín odkiaľsi zo schodišťa. Zrazu Dick Martin zavetril. Mal mimoriadne vyvinutý ňuch. Zacítil čosi, čo ho priam zmrazilo. Zasvietil lampášom na vchodové dvere, odtiahol retiazku, odtisol zástrčky a vpustil spoločníkov.
„Dakoho zavraždili,“ oznámil im stručne. „Cítite krv?“
„Krv?“ strhol sa Sneed. „Panebože, nie! A vy?“
Martin prikývol. Rukou hľadal na stene vypínač. Po chvíli nahmatal lepenku s piatimi vypínačmi. Otočil všetky. Jedna lampa sa rozžala v hale a jedna na schodišti, no tú nevideli. Ostatnými vypínačmi rozsvietil svetlá s miestnosti, kde boli. Ukázal na dvere. Vtom ho Sneed zdrapil za lakeť.
„Pozri!“ zamumlal.
Dick pozrel hore na schodište. Najskôr nechápal, no pomaly si uvedomil, že sa díva na postavu pohodenú pri stene a podľa všetkého nahnutú cez neviditeľné zábradlie – na vytapetované steny hádzali zreteľný tieň vyrezávané stĺpiky a široké priečky. Svetlo bolo nízko a osvetľovalo nehybnú postavu zreteľne a neskreslene.
Dick vytiahol z vrecka automaticky revolver a vybehol po schodoch až na odpočívadlo k tieňu. Na chvíľu zastal, obzrel sa ponad plece a povedal:
„Poď hore, Sneed.“
Inšpektor poslúchol, vyšiel na prvé odpočívadlo a obrátil sa. Dolu naňho hľadeli nevidomé oči na nevidomej tvári – na tvári tučnej ženy, napoly opretej, napoly ležiacej na zábradlí, s rukami zovretými a s pohľadom nepredstaviteľnej hrôzy.

„Mŕtva,“ poznamenal Sneed zbytočne, keď vykročili na schody k hornému odpočívadlu.
Po násilí nebolo známky, a až zhora videli, prečo bolo telo vystreté. Žena kľačala na nízkom stolci celkom pri zábradlí a keď ju zastihla smrť, náhodou si udržala rovnováhu. Vážne zložili telo na zem a inšpektor usmerňoval krátku prehliadku.
„Zomrela strachom,“ vysvetlil stručne. „Takého človeka som videl pred desiatimi rokmi. Zazrela čosi hrozné!“
„V ruke nemá nič?“ spýtal sa zrazu Dick a nasilu otvoril zaťaté prsty.
Na parkety čosi spadlo a zacvendžalo. Dick skríkol prekvapením.
Na podlahe sa váľal kľúč! Taký, aké uložil v banke.
Mlčky pozreli na seba.
„Kde je Cody?“ spýtal sa Sneed.
Zadíval sa na stenu – vyzeral telefonické vedenie.
„Hľadáš telefón?“ spýtal sa Dick, akoby mu čítal myšlienky. „V knižnici. Všimol som si to na nedávnej návšteve. Doparoma! Pozri!“
Na tmavosivom behúni, hrubom a prepychovom, zazrel Dick, čo nemohli vidieť zdola, proti svetlu: červený odtlačok bosej nohy! Kľakol si a dotkol sa ho prstom.
„Krv. Čuch ma teda neklamal. Ktovie, ako sa vzala na tých nohách?“
Aj nižšie našli odtlačok, vlastne na každom druhom schodíku. A čím nižšie schádzali, tým boli odtlačky zreteľnejšie.
„Bral naraz dva schody – tu tri,“ pokýval Dick hlavou. „Stopa bude asi v hale.“
Vo vestibule bola podlaha leštená a na nej tri-štyri perzské koberce tmavej farby. Stopa sa stratila. Museli sa dobre popozerať, kým ju našli.
„Tu je,“ povedal Dick, „aj tu. Páchateľ prišiel z izby. Chodil hore dolu bez cieľa – odtlačky sú na každom koberci.“
Chytil kľučku na dverách, no dvere sa nehli.
„Patentná zámka,“ vysvetlil Sneed. „Keď zavriete dvere, automaticky sa zamknú. Čo je v izbe naproti?“
Oproti zamknutej izby bola ďalšia. Nezamknutá a svietilo sa v nej. Dick spozornel, Potom si však spomenul, že v izbe rozsvietil sám – vypínačom z auly. Bola to jedáleň, utešene zariadená, ale nikde živej duše. Okenice zavreté, nikde nič nezvyčajné. Vrátili sa k zamknutým dverám.
Sochorom, čo strčil medzi prah a dvere, si neporadil. Priniesol si teda z auta zdvihák, zaprel ho o dlhý stôl, čo stál v hale, a zámka praskla.
Dvere sa otvorili a Dick zočil knižnicu, kde ho bol prijal Cody. Pozrel na písací stôl. Červená lampička stále svietila, no telefón bol prevrátený. Pokročil do miestnosti. Sneed za mím, a vtom svetlo zhaslo, nielen v knižnici, ale aj v hale.
„Zhasol niekto?“
„Nie, pane,“ odvelil detektív za dvermi.
Dick vytiahol z vrecka lampáš a nedočkavo podišiel k písaciemu stolu. Obišiel veľkú pohovku a uvidel schúlenú postavu ležať pri stole. Jediný pohľad mu potvrdil najhoršie obavy.
Bertram Cody ležal na chrbte s rozloženými nohami. Nebol naňho prijemný pohľad, pretože ho vrah zabil mohutným a skrvaveným kutáčom, čo sa povaľoval pri obeti. V ruke ešte zvieral slúchadlo a zrejme ho osudový úder zasiahol práve keď telefonoval.
Vrah povyťahoval všetky zásuvky na stole, povyberal z nich všetko, lebo nikde nezostal ani zdrap papiera.
Sneed vytiahol z vrecka biele bavlnené rukavice, natiahol si ich, opatrne zdvihol kutáč a položil ho na písací stôl. Svojím mužom čosi potichu prikázal a chlapi sa hneď zvrtli a vyšli z knižnice.
„Kázal som im zavolať fotografa zo Scotland Yardu a tunajšiu políciu,“ vysvetlil Sneed. „Na kutáči sú určite odtlačky. Veľmi sa nám zídu.“
Na druhom konci miestnosti boli dvere, odchýlené, ako Dick zistil. Viedli do neveľkej miestnosti, kde sa asi raňajkovávalo, pretože na malom príborníku bol varič a elektrický ohrievač, jedno okno bolo otvorené.
„Telefonoval teda Cody,“ preriekol Dick a zamyslene si zahryzol do pery, „a Sybilu priviedla Codyová. Sneed, to dievča musíme nájsť!“
Mučil ho strach. Starší kolega netušil, aký orkán pochybnosti sa tají za Dickovým pokojným správaním.
„Nech to bol ktokoľvek, nie je ďaleko,“ odpovedal Sneed. „Svetla nezhasli pre nič-za nič.“
V tej chvíli vošiel seržant, čo bol telefonovať do Scotland Yardu.
„Prerezali vedenie, práve keď som telefonoval,“ oznámil nadriadenému. Zavládlo ticho.
„Ste si istý?“
„Stopercentne istý, pane,“ zopakoval detektív. „Práve ma spojili s Yardom, aj som už hovoril s pánom Elmerom, keď sa aparát odmlčal.“
Našťastie dvaja z troch príslušníkov Scotland Yardu mali pri sebe lampáše. Seržant sa šiel pozrieť na rozvodnú skrinku. Ani jedna poistka nebola vypálená.
„Pozriem nahor,“ povedal Dick. „Ty zostaň tu, Sneed.“
Vyšiel hore schodmi, popri príšernej postave na schodišti. Nazrel do každej izby, no nikde ani stopy po neporiadku, či známky, že dievča je v dome. A potom zasvietil na tmavý koberec s tmavými odtlačkami. Pustil sa po nich. Bosý chlap chodil po chodbe hore-dolu. Bol ranený, lebo aj kde odtlačky nebolo vidieť, našiel sem-tam kvapôčky krvi, ba aj škvrnu na bielej stene, podľa ktorej sa dalo celkom dobre určiť, kde bol ranený.
O chvíľu zočil chumáč dotrhaných handričiek – bezpochyby obväz. Zrazu sa mu rozjasnilo v hlave Vrahom je polonahý divoch, ktorý ho napadol v Gallows House a ktorého ranil v selfordskom parku. Keď vraždil Codyho, obväz sa mu pohol a rana začala krvácať.
Šiel po stope až k úzkym schodíkom vedúcim do podkrovia. Na podkrovie sa dalo vyjsť dvoma schodišťami, a boli tam tri izby. V prvej bolo haraburdie a v druhej zinková nádrž na vodu. Na objav natrafil v tretej izbe. Vylomené dvere viseli na pánte a zámka bola rozdrúzganá. Svetelný kužeľ sa systematicky kĺzal po izbe. Pri posteli sa kužeľ pristavil a Dickovi zamrelo srdce. Na podlahe, jemu celkom pri nohách, ležala skrvavená vreckovka.
Zdvihol ju roztrasenou rukou a uvidel vyšívané iniciálky „S. L.“ Sybiline!

Zavolal Sneeda a potom si spoločne prezreli izbietku.
„Krvavé škvrny na dverách, videl si ich? Dolu na spodku,“ preriekol Sneed a posvietil si na ne celkom zblízka. „Odtlačky prstov, celkom zreteľné!“ Vsunul ruku pod dvere a chcel ich zdvihnúť z pántov. „Pozrite, aké prstiská! Patria pánovi, čo ťa navštívil, Martin!“
Dick prikývol.
„Iných známok násilia nevidieť. Na podlahe niet krvi,“ pomrmlával Sneed a potom pozrel hore na okienko v krove. „Nože vyskoč, si ľahší.“
Pod štvorcovým otvorom bola stolička. Dick si zastal na ňu, chytil sa kraja okienka a vytiahol sa hore Ocitol sa na streche, na rovnej, asi meter širokej rímse. Z jednej strany bežala ochranná strieška a z druhej stúpala strecha strmo k hrebeňu. Dick posvietil pred seba a na konci striešky uvidel dve žlté výčnelky. „Rebrík,“ povedal a pohol sa k nemu.
Ľahko zistil, prečo si ho nevšimol pri prvej povrchnej prehliadke domu: na tom mieste sa múr skrúcal v pravom uhle a rebrík bol pristavený, nie ktovieako bezpečne, práve za rohom.
„Ktosi jej pomohol,“ oznámil spoločníkovi, keď sa vrátil k okienku.
„Zo služobníctva nikto, lebo v dome niet živej duše.“
„Pomôž mi hore,“ poprosil inšpektor.
Dickovi sa videlo nemožné vytiahnuť okienkom mohutného chlapa, no inšpektor bol mocný ako vôl, a Dick s úľavou zistil, že inšpektorovi treba pomáhať veľmi jednoducho – vychvaľovať ho, aký je svižný.

„A čo priateľ Cawler?“ pripomenul Sneed, fučiac ako lokomotíva.
Díval sa dolu na ťažkopádnu strechu.
„Aj tu sú krvavé stopy,“ doložil náhle, „aj tu na rebríku. Aj pach je zreteľný.“
Dick Martin zmeravel hrôzou.
„Podržím rebrík, zíď dolu, možno dačo zistíš,“ povedal Sneed, oprel sa o striešku a schytil výčnelky. Dick zostupoval na tmavú zem. Občas sa zastavil a nohou opatrne nahmatal priečku.
Ocitol sa v zeleninovej záhrade. Nemalo zmyslu hľadať stopy na štrkovom chodníku, čo viedol rovno popri zeleninových záhonoch do neveľkej ovocnej záhrady. 
„Podrž rebrík.“ zavolal Sneed, „aj ja zídem.“
Hoci Dick stŕpol, no predsa nevedel potlačiť úsmev nad toľkou odvahou mohutného chlapa. Mocne chytil rebrík a Sneed zišiel dolu nezvyčajne svižne. Narýchlo prehliadli zem.
„K domu nemohli ísť, lebo je v ceste živý plot. Východ je len jeden – ovocnou záhradou.“ inšpektor Sneed sa bezradne poškrabal no hlave. „Hádam nespravíme zle, ak pôjdeme po chodníku ďalej.“
Prešli popri prvom zeleninovom záhone.
„Tuším by nebolo zle…“ začal Sneed.
Bác! Bác!
Z temravy pred nimi vyleteli dva uzučké plamienky a nad hlavou im nahnevane zapískali guľky.
„Zhasnúť a na zem,“ zasyčal inšpektor a už aj ležali na kraji chodníka.
A potom spredu zarapotalo zúrivé staccato. Zdalo sa, že guľky pištia nepretržite. Praskotali a šuchotali, keď leteli lístím a narážali do tvrdého dreva. A vtom streľba prestala, ako začala. Obaja napäto načúvali. Ticho. No o chvíľu doletel Dickovi do ušú slabučký šuchot, akoby sa neznámemu útočníkovi otieral kabát o krovie. Zdvihol pištoľu, namieril, odkiaľ prichádzal šuchot, a dvakrát vystrelil. Nič. Neozval sa výkrik, ani šelest zrýchleného pohybu.
„Čo tam majú?“ zašepkal Sneed. Sťažka odfukoval. „Regiment strelcov, či čo?“
„Jedného s dvoma automatickými pištoľami,“ odpovedal Dick rovnakým tónom. „Nerátal som ich, ale dvadsať ich istotne spísklo.“
Chvíľu mlčali.
„Hádam vstaneme.“
„Nie,“ odpovedal mladší kolega.
Dick sa už plazil na rukách a kolenách. Bol to bolestivý výkon. Krk ho bolel, ostrý štrk sa mu zarezával do kolien a hánky mu krvácali. Nie je ľahko liezť a mať v ruke veľkú automatickú pištoľu. Plazil sa až na koniec chodníka posypaného štrkom, až k vyšliapanému chodníku medzi stromami.
Dlho načúval a potom vstal.
„V poriadku,“ povedal.
Len čo to vyslovil, neznámy mu vystrelil takmer pred tvárou.

Guľka mu tak blízko preletela popri ľavom oku, že ho náraz vzduchu na chvíľu takmer oslepil. Bezprostredný výstrel ho omráčil. Zatackal sa a klesol na kolená. Pred ním sa ktosi rozbehol. Dick sa zviechal, vyrazil za útočníkom, no hneď sa strmhlav zrútil na zem – potkol sa a drôt, ktorý vrah natiahol nad zemou. Takto sa útočník zabezpečil na viacerých miestach. V tú noc bola smrť pri Dickovi Martinovi veľmi blízko.
„Ušiel?“
Dick prikývol.
„Hej,“ odpovedal stručne. „Popri ovocnej záhrade vedie cestička, asi sto metrov dlhá. Ešte pred prvou návštevou u Codyho som si poriadne preštudoval dom. Zaujímala ma najmä záhrada, ak by boli ťažkosti, a pre istotu som si ešte skôr, ako sme odišli z Londýna, preštudoval plán majetku.“
Do domu sa vracal zmätený a podráždený. Kde je Sybila Lansdownová? Povedal si už desaťkrát, že dievčaťu nehrozí bezprostredné nebezpečenstvo, lebo by o tom vedel. No prečo by mal vedieť, nebol by vedel povedať, ibaže dôveroval svojmu inštinktu. Keď došli do domu, všetky svetlá už svietili. Seržant im oznámil, že chyba bola vo vonkajšom transformátore v oceľovej škatuli na konci trávnika. Dvierka našiel otvorené.
„Tam prerušili spojenie,“ vysvetľoval. „S telefónom si poradili ľahšie, prerezali drôt hneď pri dome.“
Pri dobrom svetle si dom prehliadli dôkladne. Keď si prezerali spálňu pani Codyovej, došla miestna polícia. Dôstojník zo Scotland Yardu zachytil telefónom iba zopár slov, no aj tie postačili – hneď sa spojili so sussexskou políciou. Z Chichesteru zaraz vyrazila skupina detektívov.
Sneed počkal, kým sa detektívi nerozišli po dome, a potom pokračoval v prerušenej práci. Zväzkom kľúčov sa snažil otvoriť kazetu, výrobok indického majstra.
„Bola pod posteľou,“ poznamenal lakonicky. „Čudné, jední si skrývajú veci pod posteľ a druhí pod hlavnicu. Tento tuším pasuje.“
Otočil kľúčom a otvoril kazetu. Bolo v nej plno papierov – listov, starých účtov, veľmi starých koncertných programov, v pamäti chudery nebohej pani Codyovej pravdepodobne spätých s romantikou, ktorú prežila.
„Vezmi zvrchu, ja si prezriem zvyšok.“
Dick uvoľnil stužku, ktorou boli papiere previazané, a dal sa do čítania. Medzi listami našiel zo dva napísané detskou rukou a jeden lístoček podpísaný „Váš milujúci synovec John Cawler“.
„Nazdal som sa, že mala len jedného synovca – Toma.“
„Nevieš si predstaviť, koľko majú ľudia synovcov,“ poznamenal Sneed ľahostajne.
„Tu je však reč o Johnovi. Bol to jeho brat?“
Sneed zdvihol oči.
„Rád by som vedel, kde trčí ten mizerný šofér. Vydal som rozkaz, aby ho zatkli. Je nezvestný od včera večera. Možno je zapletený do vraždy.“
„Celkom vylúčené,“ odpovedal Dick okamžite. „Poznám Cawlera, nie je taký. Nič cenné a prenosné by som mu síce nezveril, ale obyčajný zlodej nemusí byť vrahom.“
Sneed zahundral na polovičný súhlas a čítal ďalej. Celkom na spodku bol lístok napísaný vypísaným písmom.
‚Drahá pani Cawlerová,
práve som sa vrátil od Stallettiho. Vraj Jeho lordstvo je veľmi choré. Rád by som bol, keby ste mi oznámili, čo je nové, z dôvodov, ktoré dobre poznáte a ktoré nemusím spomínať.
Váš
H. Bertram‘

„Podpísal sa Bertram – a písmo je Codyho,“ podotkol Sneed zarazený. „Bertram? Meno mi je akosi známe.“
Dick hľadel ponad list do prázdna.
„Teda všetci sa poznali,“ preriekol pomaly. „Cody, Codyová, Stalletti a nebohý lord Selford. Cody klamal, keď mi povedal, že Selfordovcov nepozná.“
„To si aj tak vedel,“ namietol Sneed.
Dick prezeral list za listom, no nenatrafil na nič zvláštne, iba ak na kópiu sobášneho listu. Ležala v kazete na samom spodku.
„Hm. Zobrali sa asi osem mesiacov po smrti lorda Selforda, na základe zvláštneho povolenia. Svedkom bol Stalletti a William Brown. Kto dočerta je William Brown?“
„Zriedkavé meno,“ poučil ho Sneed.
Prehliadka sa skončila. Vrátili sa do knižnice. Sneed chytil mladého muža za lakeť a zaviedol ho do tichého kútika.
„Čo ďalej?“ spýtal sa.
„Neviem,“ priznal sa Dick bezradne.
Vopchal ruku do vrecka a vytiahol kľúč.
„Štvrtý.“ Zahľadel sa naň skúmavo. „Ešte treba nájsť tri a ktosi za nočnú prácičku odvisne!“
„Kam pôjdeme odtiaľto?“ spýtal sa Sneed ešte raz.
Dick pozrel na hodinky. Ručička ukazovala štvrť na tri.
„Do selfordského kaštieľa,“ odvetil stručne. „Práve mi zišlo na um, že šľachtické sídlo je odtiaľto iba tri míle.“
Vyšli z domu a pobrali sa k autu.
„A čo myslíš, že tam nájdeš?“
„Ešte neviem.“ odpovedal Dick, nasadol do auta a naštartoval. „No čosi už nájdem!“
Auto sa pohlo, ale nie hladko. Knísalo sa z boka na bok a mykalo, takže ho Dick zastavil a vystúpil.
„Pôjdeme tuším pekne-rúče na vlastných veľkých nohách,“ podotkol a posvietil lampášom na kolesá.
Pneumatiky boli rozpárané na viacerých miestach a celkom spľasnuté.

Hrôzu, čo schvátila Sybillu, keď zazrela v okienku okrúhlu tvár Cawlerovu, nezabudne, kým bude žiť. Na chodbe vrčal a búchal na dvere beštiálny chlap a nad ňou, za mrežami a sklom, nakláňal sa možno ďalší nepriateľ. Tvár zmizla. Dvere ošklivo zaškrípali a na hrdzavom pánte sa ohlo železo. Vtom sa rám s okienkom zdvihol a v otvore ovisla ruka. Nezaváhala ani na okamih. Vyskočila na stoličku a chytila sa ruky. A ruka ju ťahala hore do okienka.
„Zachyťte sa na chvíľku o strechu – vydýchnem si,“ zalapal dych Tom Cawler a Sybila počúvla.
Ponad plece videla, ako sa dvere vydúvajú. Napokon sa neznámy vrhol na ne celou váhou obrovského tela a dvere zatrešťali.
„Hore sa!“ zvolal šofér, nahol sa, chytil ju pod pazuchy a pomohol jej vydriapať sa na rovnú striešku.
Cawler sa úzkostlivo poobzeral. Hodil okom na dvere, celé sa chveli. Zdrapil dievča za lakeť a viedol ju pozdĺž strechy. Svietil si pod nohy iba sviecou v lampáši, no rebrík zbadala hneď. Nebolo treba vravieť, čo robiť. Chytila sa žltých výčnelkov a potom, ako kedysi v detstve, sa skĺzla na zem. Hneď za ňou Cawler.
Prestrašene pozrel hore na striešku. Mesiac sa v tej chvíli skryl za oblak, no Tom aj tak rozoznal obrovskú siluetu hore pri rebríku. Už ho nebolo kedy strhnúť. Schytil dievča za ruku a rozbehol sa po chodníku, potom odrazu odbočil a napokon pomedzi stromy utekali až k plytkej priekope. Pomohol jej prejsť cez ňu.
Cawler už dávno odhodil lampáš. Mohli sa spoľahnúť už len na vrtošivý mesiac. Za priekopou zastal.
„Buďte ticho,“ zašepkal.
Nepočula nič, no Tom si nebol istý.
„Keby som sa len mohol dostať k autu,“ zašomral. „Poďte!“
Prešli obilím a napokon došli k bráne. Bola otvorená. Vyšli na cestu. Pred nimi sa týčil vysoký starý múr.
„Selfordský park,“ vysvetlil Cawler a dievča sa preľaklo.
Selfordský park! Netušila, že je pri takom príšernom mieste. Striaslo ju.
„Neďaleko v múre je diera. Tam vám bude najlepšie. Ak nám natrafí na stopu, už sa ho nestrasieme.“
„Kto je ten človek?“ spýtala sa. „Čo sa stalo? Počula som krik.“
„Aj ja,“ odvetil Cawler ticho. „Nazdal som sa, že to vy. Preto som pristavil rebrík a vyšiel na strechu. Nebol som tam prvý raz a okienko v krove poznám ako vlastné topánky.“
Nedoložil že je od prírody zvedavý a podozrievavý, že v istých záležitostiach má o Codyho úprimnosti svoj názor a že veľmi rád a na vlastnú päsť strká do všeličoho nos. A tak sa stalo, že jeho teória o Codym ako elegantnom zlodejovi – pán Cawler zakaždým teoretizoval vo veľkom – bola od pravdy vzdialená na míle. Viackrát tajne navštívil zakázané izby, no nikdy sa mu nepotvrdili prirodzené predsudky voči Codymu, jeho pánovi.
„Čosi sa robí…“ preriekol, keď už kráčali po hradskej. „Už som ho videl predtým – toho naháča. Ostatne, nie je celkom nahý. Nosí staré nohavice, nahý je len od pása.“
„Kto je to?“ zašepkala v hrúze.
„Neviem. Obor – tuším akomak nenormálny. Videl som ho iba raz, aj to z diaľky, a dobre som nevypustil dušu od strachu, šípim čosi – no to by vás nezaujímalo. Tu je tá diera.“
Dieru vidieť nebolo, ani cez deň, lebo ju zakrývala zdanlivo nepreniknuteľná húština rododendronov. No pán Cawler sa tu vyznal. Zdvihol konár, podplazil sa a prešiel do parku, Sybila za ním.
Túto časť parku nepoznala. Brodili sa zvlnenou trávou a Tom jej vysvetlil, že idú do Shepherds‘ Meadows a že tu udržoval starý lord Selford svoje slávne kriedové kopce.
Tom rozprával bez prestania. Prekvapilo ju, keď sa dozvedela, že pani Codyová mu je teta.
„Starala sa o mňa, keď som bol malý, aj o brata Johnyho. Johny zomrel tuším sedemročný.“
„Bývate u nej od detstva?“ spýtalo sa dievča, rado, že príde na iné myšlienky.
Zasmial sa opovržlivo.
„U tej? Ešte to! Ušiel som, len čo som trochu podrástol.“
„Nebola k vám láskavá?“
„To slovo nepoznala,“ zaznela neúprosná odpoveď. „Láskavá? Akurát! Ak som šiel spať najedený, zdalo sa mi, že som chorý! Tĺkla ma, aby si udržovala dobrú postavu, ako vy cvičíte s činkami, Johnyho nenávidela väčšmi ako mňa. Boli sme dvojčatá. Mal šťastie, že umrel.“
Počúvala užasnutá.
„A predsa ste sa k nej vrátili?“
Cawler zmĺkol. O chvíľu sa zasmial.
„Mala šťastie, ja nešťastie,“ vysvetlil. „Ak mám byť úprimný, slečna, vo väznici som bol už šestnásť ráz, zväčša pre krádeže.“
„Krádeže?“
„Hej,“ odpovedal celkom pokojne: „Som rodený zlodej. Zväčša som kradol autá. Neuverili by ste, koľko som ich ukradol. No pri poslednom ma sudca upozornil.“ doložil Tom vážnejším hlasom, „že mi nabudúce v Old Bailey prišijú nenapraviteľný, to je taký, čo zakaždým urobí rovnaký priestupok. A tým dávajú dvanásť rokov. Tak som to nechal. Navštívil som drahú tetičku, či by mi nepomohla. Nechápem, prečo ma vzala. Hádam sa nazdávala, že ako príbuzný pristanem na hocakú špinavú prácu, akú si kedy zmysli – zo dvakrát som aj pristal.“ Zastal a kývol jej, aby bola ticho. Zrazu si ľahol na zem a zahľadel sa na dosť rovnú lúku, ktorou prišli. Okolie jej bolo neznáme. Zľava sa týčil vysoký biely útes. Na jeho úpätí sa ligotala voda.
„Kameňolom,“ vysvetlil Tom. „Hore pod vrcholcom je cesta, ale veľmi nebezpečná, niet ani zábradlia, ani oplotenia, nič. Viacerí sa už odtiaľ zrútili a zabili.“
Znova zastal a obrátil sa. Čosi spozoroval.
„Choďte ďalej,“ zašepkal, „držte sa doľava. Je tam zopár stromov. A čím ďalej od kameňolomu.“
„Koho to vidíte?“ spýtala sa a kolená sa jej rozochveli. „Neviem,“ úmyselne jej nechcel povedať. „Choďte ďalej, vravím vám, a správajte sa ticho.“
Zhrozila sa pomyslenia, že pôjde sama no Cawler tak naliehal, že neodporovala. Zabočila k lesíku, čo sa rysoval oproti oblohe.
Cawler čakal. Ležal na bruchu a pozoroval postavu, čo bezcieľne blúdila hore-dolu, no aj tak sa neúprosne blížila ta, kde ležal. Strach, ako sa strach zvyčajne chápe, Cawler nemal. Do nastávajúceho stretnutia ho obrňoval chytrácky dôvtip, aký majú Londýnčania z nižších vrstiev, a istá bezohľadnosť v bitke. V ruke zvieral dlhý oceľový skrutkovač, jediné, čo si vzal. Keď sa ťarbavá postava vynorila pred ním, vyskočil a vrhol sa na ňu.
Sybila šla naslepo dopredu. Do ušú jej doliehalo zúrivé zvieracie zavýjanie, dychčanie a poryvy zápasu.
V temrave narazila na strom a zvalila sa zadychčaná na zem. Zviechala sa s nadľudským úsilím a utekala ďalej, predierajúc sa hustým lesíkom. Ustavične sa zapletala do nepreniknuteľnej húštiny, ktorá ju nie a nie pustiť ďalej.
Vyšla na čistinku a rozbehla sa po rovnej lúke. A potom hore vŕškom. Nepočula nič. Nevedela, kadiaľ beží, kde ju vedie bludný chodník, a keď došla k ďalšiemu lesíku, zdalo sa jej, že okľukou sa vrátila na miesto, kde už bola. A potom celkom neočakávane sa ocitla na čistinke. V mesačnom svite uvidela biele bralo a v ňom čierny otvor. Takmer zamdlela. Bola pred vchodom do Selfordských hrobiek. Zamrežované dvere boli otvorené dokorán!
Srdce jej bolestivo bilo. Vynaložila posledné sily, aby nezamdlela. Zaťala zuby a na podlamujúcich sa kolenách vykročila k mrežiam. Kľúč bol vo dverách. Prestrašene nazrela dolu do čiernej hĺbky. Váhala. Vtom sa jej za chrbtom ozval – hlboký, vzlykavý nárek, pri ktorom jej krv mrzla v žilách.
Beštiálny chlap ju prenasleduje. Zatackala sa k hrobke, schytila oboma rukami mreže na otvorených dverách a napokon náhle rozhodnutá, napoly šialená hrôzou, vbehla do tmavého otvoru, pribuchla dvere, prepchala ruku pomedzi mreže, otočila kľúč v zámke a vytiahla ho.
Načúvala. V hrobke bolo ticho. Pomaly liezla po schodoch obrastených machom a došla k prvej katakombe. Stála dolu pri schodoch a načúvala. Po chvíli sa ozval mäkký šuchot nôh a nárek. Cúvla k zamrežovaným dverám, čo oddeľovali predsieň od hrobiek. A potom na horné dvere padol tieň. Uprela oči na schody. Nedalo jej dýchať. Čo ak vylomí zámku? A ona sama – dolu, s mŕtvymi, v tme.
Prepchala ruku mrežami a vtom ju užasnutú a zdesenú pojala ďalšia hrôza – ruku tej znezrady zdrapila veľká, studená, slizká ruka, čo sa vynorila z temravej krypty. Skríkla a zvrtla sa k novej hrôze.

Nezočila nič, no bojovala ako tigrica. Prepchala aj druhú ruku a schytila do nej divo pomotajú bradu.
„Pst!“ zasyčal hlboký záhrobný hlas. „Neublížim vám ak mi poviete, načo ste prišli.“
Teda ľudská bytosť, rozhodne ľudskejšia ako príšera, čo ju prenasleduje.
„Som Sybila – Lansdownová,“ vydýchla. „Prišla som, pred tým… hrozným…“
„Aha!“ Stisk na zápästí povolil. „Otvorím vám dvere. Počkajte, prosím. Nehýbte sa, kým nezažnem lampu.“ Mreže sa otvorili a Sybila sa nimi takmer prevalila. Plamienok zablikal a sklo zacvendžalo. Zažal petrolejovú lampu. Hádzala tajuplné svetlo na príšernú scénu. Zvedavo pozrela na neznámeho. Chorobne žltá tvár, dlhá čierna brada – ženskou intuíciou vybadala, že odfarbená – ušpinený frak, samá škvrna a fľak, takže pôvodná farba sa dala iba tušiť, čierna čiapočka na temeni – to všetko mu dodávalo čudno zlovestný vzhľad.
Pred dverami so siedmimi zámkami stál kožený cestovný váčik, otvorený, s kadejakými nástrojmi. Zazdalo sa jej, že z druhej zámky trčal vrták.
„Čoho ste sa naľakali, maličká?“ Upieral na ňu čierne oči. Akoby ju hypnotizoval, lebo nemohla od nich odtrhnúť zrak.
„Akéhosi chlapa!“ zakoktala.
Zapálil si cigaretu veľmi pomaly, vlastne akosi obradne, a vyfúkol dym do klenutej povaly.
„O tretej ráno?“ Zdvihol obočie. „Akoby sa mladá dáma, čo sa potĺka nocou, nenaľakala neznámeho človeka! Sadnite si – dolu na zem. Ste vyššia ako ja. Ženy vyššie ako ja ma ovládajú a to neznášam.“
Vytiahol zo zámky vrták, položil ho do brašne a brašnu zavrel, veľmi pozorne a pomaly.
„Prišli ste ma špehovať, čo? Počul som vás zavrieť dvere a kradnúť sa dolu schodmi. Čo si o tom myslieť? Čo spraviť s mladou dámou, čo ma špehuje? Akiste si uvedomujete, že by bolo po mojej povesti a ak vám poviem, že som starožitník, ktorý sa zaujíma o zvláštne a staré záhady, v duchu ma vysmejete a neuveríte mi ani slova, ani tí, čo vás sem poslali. Ako sa voláte?“ Navlhčila si pery, lebo by nebola vyriekla ani slova. Neznámemu sa zúžili oči.
„Sybila Lansdownová?“ zopakoval takmer ostro. „Práve ona, prirodzene – taká náhoda!“
Len neanglicky konštruované vety prezrádzali, že bradáč nie je rodený Angličan, lebo výslovnosť mal bezchybnú.
Poslúchla a sadla si na kamenné dlaždice. Ani nezaváhala, ani nič nenamietla. Zdalo sa jej prirodzené, že ho poslúchla a vôbec mu neodporuje.
„Všetko je neuveriteľne bizarné,“ preriekol a na chvíľu sa zahľadel na dvere so siedmimi zámkami. Dlhými špinavými prstami si pohladkal lebku.
„Vás už nemožno zmeniť… Ani tú nie, lebo je stará podľa neoblomného meradla. Stará, stará, stará, škoda!“ Skormútene pokrútil hlavou a znova sa zahľadel tmavými očami na Sybilu. „Keby ste boli osem-deväťročná, bolo by to jednoduché. Ale vy ste už – koľkoročná?“
„Dvadsaťdva,“ odvetila a bradáč netrpezlivo mľasol perami.
„Nedá sa nič robiť, iba ak…“ Oči mu blúdili po úzkych dverách, za ktorými odpočívali v celách mŕtvi a zabudnutí Selfordovci. Dievča chytil za srdce ľadovými prstami strach. „Ste žena, a mne sú ženy toto!“ Luskol prstami. „Na experimenty chabý materiál. Nereagujú normálne – dakedy umierajú a dlhoročné pokusy vyjdú nazmar.“
Zamyslene našpúlil zaslinené ústa, prešiel popri nej k ťažkým dubovým dverám a nazrel dnu cez zhrdzavené mreže.
„Všetko je neuveriteľne bizarne a znepokojivé… Ten váš prenasledovateľ vyzerá čudne?“
Nemo prikývla.
„Aj tak by to šlo, prirodzene,“ podotkol sám sebe. „No nešikovné – teda neprirodzené. Nešikovnosti ich nemožno odučiť, pretože obratnosť si vyžaduje delikátne mentálne prispôsobenie. Mohol by rušeň navliecť niť do ihly? Nie! O čo ľahšie by šijací stroj potiahol vlak?“
Zašmátral vo vrecku na veste – nedosahovala ani po nohavice – a keď nenašiel čo hľadal, vopchal ruku do náprsného vrecka na kabáte.
„Á! Tu sú!“
V ruke držal zelenú ampulku a keď ňou potriasol, zahrkotali v nej tabletky, ako tušila. Vytiahol zubami štoplík a vysypal si na dlaň dve červené pilulky.
„Prehltnite!“ rozkázal.
Poslušne vystrela ruku.
„Neuveriteľne bizarné a poľutovaniahodné,“ zamrmlal Stalletti, podišiel k druhým dverám a strčil kľúč do zámky. „Keby sa všetky dvere v tomto úbohom príbytku otvárali tak ľahko, akému nešťastiu a trápeniam by sme sa vyhli!“
Ostro sa na ňu zahľadel.
„Nespravili ste, čo som vám kázal.“
Dve červené pilulky sa jej blyšťali na dlani ako zlovestné oči.
Zdvihla ruku k ústam. No celá jej bytosť sa podvedome vzoprela moci neznámeho človeka. Ruka síce poslúchla, no biele zúbky zachytili tabletky a nepustili ďalej. Stalletti sa spokojne obrátil k tretej hrobke a práve bradáčov pohyb na chvíľu vyslobodil dievča z duševnej tyranie. Tabletky vypadli na dlaň.
Dubové dvere zavŕzgali, zastonali a otvorili sa. Stalletti sa vrátil, zdvihol lampu, nedbanlivo pozrel na dievča a zmizol za dverami. Hypnotizujúca moc sa stratila. Skočila na rovné nohy, prebehla chodbou, pribuchla dvere za sebou a vybehla pred bralo. Na chvíľu strach pred starcom vystriedala hrôza pred netvorom, čo číhal kdesi nablízku. Nepozerala ani napravo ani naľavo, ale iba letela dolu chodníkom, ktorý sa jej videl takým známym, akoby bola chodievala po ňom ad malička.
Kde je Cawler? Zišiel jej na um, ale len na okamih. Dobre si pamätala, že za dolinkou bude ešte jedná lúka, za ňou múrik okolo hospodárskeho domu a napokon kaštieľ. Bude v ňom domovník, možno aj iné služobníctvo. Zišla jej na um minulá návšteva v plytkom údolí. Vtedy bol s ňou Dick Martin. Pri pomyslení naňho sa strhla. Čo by dala, keby jej bol pokojný muž po boku teraz!
Bola ešte tma, no na východe sa obloha už sfarbila brieždením. Len aby sa čím skôr rozvidnelo, modlila sa Sybila. Ešte jedna hodina napätia a zblázni sa.
Keď vošla na dvor, zarinčala reťaz a v ústrety sa jej rozštekal pes. Nečakané stretnutie ju nielen že ešte väčšmi nenastrašilo, ale naopak, prinieslo jej úľavu. Dievča zastalo, zapískalo a zavolalo na psa. Nebolo psa, ktorého by sa bála Sybila Lansdownová. Bez strachu vykročila k rozbrechanému psisku a o chvíľku sa jej veľký poľovnícky pes otieral okolo nôh a preťahoval pod hladkajúcou rukou.
Keď ho odvažovala z reťaze, nahmatala na zemi asi dvojmetrový motúz, akiste na sušenie bielizne. Pretiahla ho poza obojok, uviazala a ďalej už šla pomalšie a za posledných dvanásť hodín šťastnejšia.
K selfordskému kaštieľu prichádzala od boku, takže najskôr musela zabočiť doprava a až potom vykročiť k prednému vchodu. Priečelie kaštieľa narušoval iba krytý vchod a dlhé, úzke a nepekné okná. Prestavali ho za panovania kráľovny Anny a architektovi sa akýmsi nešťastným úskokom fantázie podarilo spojiť v ňom všetko ohyzdné, čo sa v tej dobe postavilo. Pod oknami sa tiahol úzky kvetinový záhon a zarovno s priečelím bežal široký kamenný chodník. Sybila sa pustila po kamennom chodníku. Neusilovala sa tlmiť kroky. Zrazu pes zavrčal a motúz sa tuho napäl. Zastala, poobzerala sa, ale nezbadala nič podozrivé. Možno líška vyskočila z krikov, ktorými bol posiaty park, pomyslela si. No pes sa díval rovno pred seba.
Okná boli pusté, bez života, no po niekoľkých krokoch zbadala svetielko. K tretiemu oknu od vchodu sa priblížila na prstoch. Pozrela do miestnosti obloženej od povale po zem. Na veľkom dubovom stole, hlavnom, ba jedinom kuse nábytku, horela sviečka. Sprvoti nebolo vidno nič, no vtom sa čosi pohlo pri širokom, otvorenom krbe a Sybila len-len potlačila výkrik, čo sa jej dral na pery.
Z tieňa, čo vrhal kozub, vystúpil chlap. Vysoký, s levou hrivou, dlhou žltou bradou a vlasmi, čo mu vo vlnách padali na plecia. Oblečené mal iba plátenné nohavice, ktoré mu nedosahovali ani do holých kolien. Pod svetlou pokožkou sa mu vlnili svaly a na rukách mu vyčnievali ako hrubé povrazy. Dievča sa dívalo, ale pre čo, prečo nie, nebálo sa. Čudný tvor, nevedomý, že ho pozorujú, kradmo vyšiel z tieňa, chytil sviecu do ruky a sfúkol ju. V tej chvíli uvidela tupú tvár a široké vytreštené oči, ktoré sa nevidome dívali do prázdna. Stískajúc psovi pysk, aby ju neprezradil, zvrtla sa a pobrala cestou, odkiaľ prišla. O chvíľu došla na dvor. Zobudiť správcu, a či zájsť do najbližšej dediny aj so psom, aby ju chránil?
Motúz v ruke sa znovu napäl. Psisko divo zavrčalo a skočilo dopredu. Sybila nevidela nič. No o chvíľku začula kroky od cestičky. Konečne ju hlasivky poslúchli.
„Kto je tam?“ spýtala sa chrapľavo. „Nepribližujte sa.“
„Chvalabohu!“ zaznelo z temravy a Sybila takmer zamdlela, lebo človek, čo sa vynoril z tmy, bol Dick Martin.
Kapitánovi Sneedovi sa videlo, že jeho bývalý podriadený nemá čo dievča objímať, keďže neboli snúbenci. Pán Sneed bol totiž horlivým prívržencom zásad slušnosti a hoci v živote už zo dvadsaťkrát vystupoval v úlohe záchrancu, ani raz nepokladal za potrebné oslobodenú objímať, či stískať, ako sa vyslovil ľudovo, ba ani podržať ju za ruku.
„Mlčte,“ pokračoval Dick. „Najskôr vám zoženieme niečo na jedenie. Chúďa. Akiste umierate hladom!“
„Počkajte!“
Chytil dlhú železnú retiazku od zvonca, no Sybila ho zadržala.
„Niekto je dnu,“ vyhŕkla takmer nezrozumiteľne. „Akýsi čudák. Videla som ho oknom.“
Nesúvisle opísala neznámeho. Neprezradil, že ho to zaujíma.
„Asi tulák,“ podotkol, keď skončila. „Ani jedno okno nebolo otvorené?“
Pokrútila hlavou. Sklamalo ju, že si správu vypočul tak pokojne.
„Nevidela som.“
„Možno domovníkov priateľ,“ doložil Dick a potiahol zvonec.
Znútra zaznel slabý, dutý cengot.
„Zobudil by aj hluchého.“
Ruku mul ešte stále ovinutú okolo dievčaťa. Chvela sa na pokraji mdloby. Zdvihol ruku, že ešte zacengá, keď v kameňom dláždenej hale zašuchotali nohy a ozvalo sa:
„Kto je tam?“
„Martin a slečna Lansdownová,“ odvetil Dick, lebo spoznal domovníkov hlas.
Zarinčali reťaze, zaštrkotal kľúč a dvere sa otvorili. Domovník bol v košeli a nohaviciach. Zrejme práve vstal z postele. Zamrkal ako sova a spýtal sa, koľko je hodín.
„Nech sa páči ďalej, pán Martin. Stalo sa niečo?“
„Spi v dome aj dajaký váš priateľ?“ spýtal sa Dick, len čo sa ocitli za dierami.
„Priateľ?“ zopakoval domovník začudovane. „Nie, iba manželka. A manželku ťažko nazvať priateľom,“ doložil nevedome humorne.
„Mal som na mysli muža.“
„Nie, pane,“ odpovedal domovník. „Počkajte chvíľu, rozsvietim.“
V selfordskom kaštieli boli ešte starodávne acetylénové lampy. Domovník skrútol horák, odfúkol smradľavý plyn a až potom pripálil. Hala sa osvietila jasným svetlom.
Detektív chcel najskôr vidieť izbu, v ktorej Sybila zbadala neznámeho. Aj tu zapálili svetlo, ale po bradatom obrovi nebolo ani pamiatky, a keďže sa z izby dalo vyjsť iba dvermi a dvere boli zamknuté a zabezpečené zástrčkou zvonka, Dick sa sprvoti domnieval, že vzrušenému dievčaťu vyčarila čudného chlapa fantázia. No po prehliadke kozubu si názor zmenil. Keď sa totiž oprel o tehlovú rímsu kozuba, zočil starú palicu na prechádzku s vyligotanou rúčkou.
„Vaša?“
Domovník zavrtel hlavou.
„Nie. Večer tu ešte nebola. Ešte prv, ako som šiel spať, som tu zametal.“
„Predpokladám, že v kaštieli je plno tajných chodieb,“ podotkol Dick ironicky. Ako detektív patrične opovrhoval výmyslami romantických románopiscov.
Domovník ho prekvapil kladnou odpoveďou.
„Podľa toho, čo som počul, je v dome jezuitská izba. Nikdy som v nej nebol, ale stará domovníčka mi vravela, že je, hoci sa nazdám, že ani ona ju nevidela.“
Dick si prehliadol steny. Preklepal každý kúsok, ale nikde nezaznelo duto. Posvietil lampou hore do komína. Komín bol úzky, so železnými stupkami, po ktorých sa za starých čias štverali kominári, keď si konali svoje povinnosti. Pozorne si prezrel stenu pri ohnisku. Nebolo na nej stopy po škrabnutí a podľa všetkého tadiaľ votrelec neunikol. Priniesol palicu k svetlu a dôkladne si ju obzrel Bola na nej zem, čerstvá a vlhká.
„Tak čo povieš?“ spýtal sa Sneed.
Dick gánil na ohnisko.
„Nech sa prepadnem, ak viem, čo povedať.“
Rád by bol s dievčaťom sám a vypočul si, ako sa zachránila. Prestal sa vypytovať a zaviedol ju do izby, kde boli pri prvej návšteve. Posadil ju pred kozub, v ktorom domovník zakúril.
Noc nebola chladná, no Sybilu drvila zimnica. Bola oveľa zmorenejšia, ako sa nazdával. Počkal, kým domovník doniesol z kuchyne pariacu sa kanvicu kávy a hrianky, a až potom sa začal vypytovať na nočné dobrodružstvo. Pila a jedla hltavo. Nejedla od predobedia predošlého dňa.
Detektívi sedeli pri nej na pohovke, ktorú pritiahli k ohnisku, jeden z jednej, druhý z druhej strany, a až do konca počúvali mlčky. Prerušili ju len raz – Dick sa jej spýtal na červené tablety. Odhodila ich na úteku.
„Nič to. Ampulku nájdeme, keď zatkneme Stallettiho,“ skočil mu do reči Sneed netrpezlivo. „Pokračujte, slečna Lansdownová.“
Napokon dorozprávala.
„Ako blúznenie šialenca,“ doložila smutne. „Neviem, prečo ma pán Cody nechcel pustiť. Stalo sa mu niečo?“ vyhŕkla.
Dick neodpovedal.
„Počula som krik – príšerný!“ Striaslo ju. „To pán Cody?“
„Možno,“ vyhol sa Dick odpovedi. „Vravíte, že Cawler je ešte v parku? Sledovali vás – počuli ste, že sa bijú?“ Prikývla. Prešiel k oknu a odtiahol záclony. Svitalo. Pri dennom svetle sa budú stopovať ľahšie. Vtom cez okno uvidel dve jasné svetla. Po cestičke sa blížilo auto. „Poslal si po políciu?“ spýtal sa Sneed ponad plece. „Nie.“ odvetil Dick prekvapene. „V staromódnom kaštieli niet telefónu, aj keby som bol chcel. Kára vrčí akosi povedome.“
Vyšli pred krytý vchod. Pán Havelock vyskočil z auta, až keď sa prach usadil.
„Všetko v poriadku?“ spýtal sa úzkostlivo. „Slečna Lansdownová je tu?“
„Áno. Ako ste na to prišli?“
„Nič sa jej nestalo?“ nástojil advokát.
„Vôbec nič. Nech sa páči ďalej.“ Dick bol v pomykove, keď vysoký muž vošiel za ním do haly.
„Prečo ste prišli?“
Namiesto odpovede siahol Havelock do vrecka na veste, vytiahol poskladaný papier a podal ho detektívovi. Bol to list s vypuklou korunkou Ritz-Carltonu, napísaný už dobre známym písmom.
‚Drahý Havelock,
v liste Vám nemôžem vysvetliť všetko, čo by som chcel. Len Vás prosím, aby ste hneď odišli do kaštieľa. Niekde nablízku je moja sesternica Sybila Lansdownová a je v smrteľnom nebezpečenstve. Všetci sú s ňou spätí – aj Vy. Preboha Vás prosím, dopravte dievča do kaštieľa a nech je tam, kým neprídem. Skôr ako zajtra vo včasných hodinách nebudem asi môcť prísť. Znova Vás veľmi prosím, aby ste nepustili slečnu Lansdownovú a jej priateľov zo selfordského parku, kým nedôjdem.
Selford‘

„Zobudili ma o jednej po polnoci. Toľko vyzváňali, že som vstal a šiel pozrieť, kto vycengúva. List v schránke ma počkal, ale posol nie. Sprvoti som sa nazdal, že dajaká čertovina, no keď som si ľahol, zatelefonoval mi Selford, či som dostal list. Keď som povedal, že áno, prosil ma, aby som mu vyhovel, a hneď zložil slúchadlo. Nestihol som ani odpovedať.“
Dick si prezrel list. Písmo bolo rovnaké ako v ostatných listoch, ktoré videl.
„A potom,“ pokračoval Havelock, „som mal ešte toľko rozumu, že som zatelefonoval pani Lansdownovej. A tak som sa dozvedel, že jej dcéra zmizla.“
„Zatelefonovali ste aj do Scotland Yardu?“
„Nie,“ priznal sa Havelock nahnevane. „Hádam som mal, no keď som sa dozvedel, že mladú dámu hľadá náš znamenitý priateľ pán Martin, predpokladal som, že urobil všetky opatrenia. Teda je tu?“
Dick otvoril dvere a voviedol neočakávaného hosťa. Už sa rozvidnelo. Dievčaťu sa uľavilo, keď uvidela známu tvár. Dodalo jej to novej odvahy. Úžasné dobrodružstvo ju ochromilo na duši, aj na tele. Bola zmorená a nedokázala plne pochopiť, čo sa v noci stalo. Dick sa rozhodol prehľadať park – bez Sneeda. Pobral sa cez dvor ku hrobkám. O desať minút bol pred zamrežovanými dverami. Boli zamknuté. No aj tak by ktoviečo nezistil, pretože Stalletti istotne zmizol. Zostávalo mu jediné: pustiť sa cestou, ktorou Sybila prišla a ktorú mu celkom dobre opísala.
Za štvrťhodinu došiel na miesto, kde podľa opisu si Tom Cawler počkal na útočníka. Pozorne si prezeral zem. Povrchný pozorovateľ by nebol zistil nič, no Dickovi sa o chvíľu podarilo nájsť, čo hľadal – vytrhnutý chlp vlasov, odtlačok gumeného opätku a odtlačok v tráve, kde ležalo telo. Obchádzal miesto v kruhoch v nádeji, že nájde stopu po tele, ktoré odvliekli. Nikde nič. Ak obor Toma Cawlera zabil, a Dick nepochyboval, že ho zabil, čo urobil s mŕtvolou? Prehľadať skupinky stromov, ktorými bol park posiaty, neprichádzalo do úvahy. Dick sa pobral nazad do kaštieľa.
Keď vošiel do izby, advokát a Sneed sa potichu zhovárali.
„Pána Havelocka veľmi znepokojuje neznámy, ktorého videla mladá dáma.“ vysvetľoval Sneed. „Nazdáva sa, že je ešte v kaštieli. Ja som inej mienky.“
„Kde je tá jezuitská izba?“ spýtal sa Dick, čo Havelocka, hoci aj prestrašeného, rozveselilo.
„Jezuitská izba je výmysel! Počul som o nej pred rokom a doviedol som istého architekta pomerať kaštieľ. Ubezpečil ma, že v ňom niet tajnej miestnosti, čo dokazujú aj planý. Vo väčšine tudorovských kaštieľov sú tajné izby, no pokiaľ vieme, v selfordskom okrem smradľavého systému osvetlenia niet nič záhadného!“
„Čo podniknete?“ spýtal sa Havelock po krátkej pomlke.
„Ja sa vrátim do Londýna. Prirodzene, slečna Lansdownová pôjde k matke,“ odpovedal Dick.
Starší pán vážne pokrútil hlavou.
„Dúfam, že slečna Lansdownová pristane a zostane. Možno – čo by bolo prirodzené – bude mať námietky, no v Selfordovom liste je viac, ako sa opovažujem rozumieť.“
„Totiž, aby do dvadsiatich štyroch hodín neodišla zo selfordského kaštieľa?“
Havelock prikývol.
„To upozornenie beriem veľmi vážne Možno kdesi v pozadí číha hrozne nebezpečenstvo. Navrhujem – aj keď si možno pomyslíte, že som prestrašený starec – navrhujem, aby sme tu zostali do zajtrajška a aby pán Sneed priviedol zo desiatich policajtov, čo by v noci strážili v parku.“
Dick sa uprene zahľadel na advokáta.
„To myslite vážne?“ spýtal sa.
„Vážne,“ odvetil Havelock. „Aj pán Sneed je takej mienky. V selfordskej rodine sa totiž odohralo zopár udalostí, o ktorých by ste hádam mali vedieť. Nechcel by som byť melodramatický a naznačovať, že nad selfordským kaštieľom visí kliatba, zostáva faktom, že okrem nebohého lorda Selforda piati predchádzajúci držitelia titulu zomreli násilnou smrťou a zakaždým smrť predchádzali udalosti takmer také zvláštne, aké sa odohrali v týchto dňoch.“
Dick sa usmial
„Lenže my nie sme členovia selfordskej rodiny,“ namietol.
„Nazdávam sa, že v týchto chvíľach sa môžeme za nich pokladať, lebo sa stotožňujeme so záujmami rodiny Selfordovcov,“ odvelil chvatne Havelock. „Vidí sa mi veľmi zlovestné, že Selford nebol v Anglicku toľké roky. Nikdy som si to neuvedomil tak jasné ako práve teraz. Bol som blázon, že som mu dovolil a – obávam sa, že aj podporoval, tie jeho potulky. Všeličo sa mu mohlo prihodiť.“
Dick ani najmenším myknutím na tvári neprezradil, že pozná tajomstvo neprítomného lorda Selforda.
„No slečne Lansdownovej tu nedovolím zostať…“ začal.
„Aj na to som myslel. Poprosíme jej matku, aby k nej prišla. V kaštieli je nábytku dosť a z dediny by som dopravil služobníctvo. Domovník pozná na okolí každého.“
Dick pozrel na Sneeda. Tučný detektív súhlasil.
„Zájdem do dediny zatelefonovať. Ostatne, dnes by som radšej spal tu ako v meste. Som za.“
Nebolo čudné, že aj Sybila pristala, ale nie že by ju bol ovplyvnil Selfordov list. Po hroznej noci nastala bolestivá reakcia. Bola krajne vyčerpaná a len horko-ťažko zaháňala spánok.
Sneed odtiahol priateľa nabok.
„Bude nám to vhod. Aspoň si pospím a okrem toho sme blízko Codyho domu. Obávam sa, že tam bude roboty na celý deň.“
Dickom trhlo. V strachu o dievča takmer zabudol na hroznú vraždu. Napokon sa dohodli, že Havelock pôjde autom do Londýna a privezie pani Lansdownovú.
Keď Havelock odišiel, Dick zbehol do dediny zatelefonovať pani Lansdownovej, že dcéra je v bezpečí. Chcela sa vybrať k Sybile hneď, no Dick ju poprosil, aby počkala Havelocka.

Pred vytúženým odpočinkom prichodilo Sneedovi urobiť ešte všeličo. Po chvatných raňajkách odišiel na sussexské policajné veliteľstvo a potom s veliteľom išiel do Gallows Hill so zatykačom na Stallettiho. No vtáčik už uletel. V dome našli iba akéhosi čudáka. Staral sa Stallettimu o záhradu. Ani o doktorovi, ani o ostatných obyvateľoch domu nevedel im povedať nič. Býval asi štvrť míle od Stallettiho domu. Vraj ho doktor zobudil včasráno, dal mu kľúče a prikázal, aby šiel do Gallows House a bol tam, kým sa nevráti.
Prehľadali dom, no nenašli nič nové. V doktorovej posteli sa nespalo a nedotknuté boli aj postele v malej izbietke.
„Obvinenie sa aj tak veľmi ťažko dokáže,“ poznamenal sussexský veliteľ, keď vychádzali k domu. „Ak sa oňho nenájdu tie tabletky, sotva ho možno obviniť, že slečne Lansdownovej podal nebezpečnú drogu. Ba aj potom by ste museli dokázať, že boli nebezpečné. Možno boli iba na uspanie. Vravíte, že mladá dáma sa stretla s ním za veľmi čudných okolností a okrem toho ešte veľmi nervózna?“
„Stretla sa s ním, aby som bol presný,“ odvetil Sneed sarkasticky, „o druhej ráno v podzemnej hrobke, čo, pripúšťam, sú okolnosti, za akých by akákoľvek mladá dáma bola akomak nervózna.“
„V Selfordskej hrobke? To ste mi nepovedali,“ nahneval sa Sussexčan, Medzi Scotland Yardom a vidieckou políciou: i isté nezhody, no bolo by nebezpečné pripísať ich žiarlivosti a nepravdivé vysvetľovať ako opodstatnené.
Až doobeda bol Sneed vo Weald Honse na porade S dôstojníkom, ktorého zavolal zo Scotland Yardu, aby si vzal na starosť vraždu pána Codyho.
„Nie, na žene niet stôp po násilí. Zomrela hrôzou – taká je aspoň lekárova mienka,“ odpovedal dôstojník zo Scotland Yardu. „Codyho zabili. Prehľadal som ovocnú záhradu. Je tam plno nábojov z automatickej pištole. Odkiaľ sa vzali?“
Sneed mu porozprával, akou spŕškou ich zasypal neznámy páchateľ, keď ho prenasledovali.
„Doteraz sme našli osemnásť,“ poznamenal dôstojník. „A čo ten rebrík pri dome?“
Sneed mu aj to stručne vysvetlil.
„Hm!“ zahmkal dôstojník. „S Codym nebolo čosi v poriadku. Je v registri.“
„Nepoužívajte tie amerikanizmy,“ zašomral Sneed nevrlo. Dôstojník sa uškrnul. Dva roky pracoval na newyorskom policajnom riaditeľstve a doplnil si odborný slovník.
„Je v archíve. Pred dvadsiatimi piatimi rokmi, pod menom Bertram, od kohosi podvodom vymámil peniaze. Patril k prvým v Anglicku, čo vyučovali diaľkovo a od istého nešťastníka vylákal tisíc libier, že ho naučí hypnotizovať. Bol v tom aj Stalletti, no Stalletti sa vykrútil…“
„Stalletti?“ Sneed otvoril ústa. „Ten Talian, doktor?“
„Hej,“ potvrdil inšpektor Wilson. „Ak si pamätáte, zavreli sme ho, že pitval bez povolenia. Ale to bolo o niekoľko rokov neskoršie. Šikovný diabol, ten Stalletti.“
„‚Šikovný‘ ho nevystihuje,“ poznamenal Sneed zachmúrene. „Ale to je novina, že sa poznali.“
„Poznali! Stalletti chodieval sem dvakrát týždenne. Zhováral som sa so služobníctvom – dal im večer voľno až do dneška do desiatej. Chystala sa špinavosť a Cody nechcel mať svedkov.“
Sneed mu chytil ruku a slávnostne ju potriasol. „Máte detektívny talent,“ preriekol, „a zistil som to ešte skôr, ako som včera večer vstúpil do domu.“
„Aby som nezabudol,“ doložil, „bol tu Martin. Prišiel si po auto. Odviezli mu ho do Horshamu založiť nové pneumatiky. Aby ste ho vraj počkali.“
Sneed sa pobral k domčeku pri bráne. Nečakal dlho. O chvíľu Dick doletel na nových pneumatikách.
„Sadaj, idem do kaštieľa. Pred hodinou prišla pani Lansdownová. Stallettiho si chytil?“
„Nie. Vtáčik lieta náramne rýchlo – a nie je chumaj.“
„Vedel som, že ťa nepočká.“
„Vieš, že s Codym boli priatelia?“ spýtal sa Sneed. Zamrzelo ho, že informácia nevzbudila prekvapenie, aké očakával. Martin to vedel – ba vedel viac.
„Hej. Starí aj odsúdení kompáni – iba to nie na jednom súde. Dal by som neviemčo, keby som mal Stallettiho kľúč!“
„Stallettiho čo?“
„Kľúč,“ odpovedal Dick. Obišiel sedliacky voz a len-len nenarazil do protiidúceho auta. „Má piaty kľúč, lord Selford pravdepodobne šiesty a X, veľká neznáma v našej rovnici, má siedmy. O lordovi Selfordovi nie som si celkom istý,“ pokračoval a Sneed počúval ohúrený, „no nech do Kapského Mesta prídem o päť dní skôr, vedel by som naisto.“
„Aj Selford je v tom?“ spýtal sa Sneed.
„Až po krk,“ zaznela odpoveď, „no nie natoľko ako Stalletti. Prepáč mi to tajnostkárstvo. Som totiž rodený autor detektívok a pred nudným policajným vyšetrovaním rád unikám do ríše romantiky.“
„Kde je Cawler?“
„Bohovie!“ odvetil Dick veselo. „Sprvoti som jeho pokladal za vraha, no asi som sa mýlil. Nenávidel tetu – mimochodom pani Codyovú – no sotva tak, aby spáchal úmyselnú vraždu. A k Sybile Lansdownovej sa správal báječne.“
Sneed sa uškrnul.
„Čo sa ti strašne ráta, Dick.“
„Strašnejšie, ako si myslíš,“ priznal sa Dick nehaneblivo.
Keď došli do kaštieľa, pani Lansdownová nebolo vidieť. Havelock im oznámil, že je hore v izbe, pri dcére. „A polícia príde?“ spýtal sa napokon.
„V noci bude v kuchyni tucet tvrdých chlapcov,“ odpovedal Sneed bodro.
Pán Havelock zložil knihu, čo bol čítal, vstal a bolestivo sa povystieral.
„Od tých starostí priam choriem, priznávam sa vám otvorene, pán inšpektor. Náš priateľ pán Martin sa nazdáva, že zveličujem, no ubezpečujem vás, že zajtra o takomto čase mi už bude oveľa ľahšie na duši.“ Chodil hore-dolu po izbe, ruky za chrbtom a vysoké čelo zachmúrené.
„Lord Selford nie je v Londýne,“ oznámil bez úvodu. „Aspoň nie v Ritz-Carltone. Nevideli ho, ani nevedia, kde je.“
„A bol vôbec niekedy v tom hoteli?“ spýtal sa Dick rýchlo.
„Nie – práve to je čudné. Dnes som sa tam zastavil, povedali mi, že nikdy. Pamätáte, že mám od neho zopár listov na papieri z Ritz-Carltonu“
Dick prikývol.
„A nikdy tam nebol. To by som vám aj ja bol povedal,“ odvetil Dick. „Aj tam ste mu posielali peniaze?“
„Áno,“ odpovedal advokát bez rozmýšľania „Asi pred dvoma rokmi mi zatelefonoval – hneď som ho spoznal po hlase – že ide do Škótska na rybačku a aby som mu poslal v amerických dolároch – znační, sumu – do hotela.“
„Koľko?“
„Dvestotisíc dolárov,“ odpovedal Havelock. „Po vôli mi to nebolo.“
„Žiadali ste ho, aby prišiel k vám?“
„Nežiadal, prosil som ho! Vlastne,“ priznal sa, „som mu pohrozil, že sa vzdám poručníctva, ak nepríde, alebo ak mne nedovolí zájsť k nemu. Odvtedy som aj trochu nervózny.“
„A on čo na to?“
Havelock pokrčil širokými plecami.
„Zasmial sa. Vlastne čudne, slabo sa zachichotal, Pamätám si ten smiech ešte z čias, keď bol chlapec. Nedá sa napodobiť a je mi dôkazom, že pochybnosti, ktoré som v duši prechovával, boli neopodstatnené.“
„Peniaze ste mu poslali?“
„Čo som mal robiť?“ odvetil pán Havelock zúfalo. „Koniec koncov som na majetku iba služobník a lordovi bolo tak naponáhlo, že som nemohol odkladať, hoc práve vtedy mi zišlo na um, že by som kohosi mal poslať za ním, aby ho ‚zobrali‘ – tak vravia policajti, či nie?“ 
Dick sa zamyslel.
„Povedzte mi ešte jedno. Keď vám telefonoval dnes v noci, povedal vám, odkiaľ telefonuje?“
„To som vedel,“ odvetil Havelock. „Z pošty. Dievča v u strední oznamuje, keď sa telefonuje z pošty. Čudné, že iba pred niekoľkými dňami mi oznámili, že je v Damašku. Prezreli sme si cestovné poriadky a zistili sme, že ak letel do Konstantinopolu a odtiaľ šiel orientálnym expresom, mohol dôjsť do Londýna pol hodinu predtým, ako mi zatelefonoval.“
V tej chvíli vošla do izby pani Lansdownová. Rozhovor prerušili. Sybilina matka bola vyčerpaná, no z unavených očú jej žiarilo šťastie, prezrádzajúce, ako sa jej uľavilo po prehroznej noci plnej napätia a úzkosti.
„Nechápem, čo sa robí,“ prehovorila, „no vďakabohu moja malá je v bezpečí. Šoféra ste našli?“
„Cawlera? Nie, odkedy odišla od neho Sybila, nikto ho nevidel.“
„Hádam sa mu nič nestalo!“ znervóznela pani Lansdownová.
„Neviem, hádam nie,“ odpovedal Dick a povzbudivo sa usmial. „Cawler sa vie postarať o seba a nepochybujem, že ak sa bil, nedal sa.“
Neskoršie popoludní sa dozvedeli ďalšiu správu o Stallettim. Onedlho potom, čo zobudil čudáka v domčeku, objavil sa v dedine, kde ho videl strážnik. Stalletti ja vozieval v malom aute. V tom istom aute ho videl strážnik uháňať smerom k Londýnu.
‚Uháňať‘ nie je práve najvýstižnejšie slovo, lebo Stallettiho auto len horko-ťažko vytiahlo šesťdesiatku a dakedy z ničoho nič zastalo a nie a nie ďalej. Stalletti vraj vyzeral divo, nervózne a zhováral sa sám so sebou. Keď ho strážnik na bicykli dohonil, práve roztáčal kľukou auto. Akoby bol opitý, lebo bol tiež nenormálne vzrušený a strážnika na bicykli takmer ani nezbadal.
„Čo do značnej miery potvrdzuje moju teóriu,“ poznamenal Dick. „Stalletti je diabol, ale prefíkaný diabol. Vie, že sa blíži koniec a že v jeho prípade ako aj v prípade Codyho, ide o saove qui peor.“
Dick si trochu zdriemol a predvečerom si veľmi dôkladne prehliadol dom, najmä spálne, kde mali spať. Na poschodie viedlo široké vyrezávané schodište z obdobia kráľovny Elizabethy. Končilo sa širokým podlhovastým odpočívadlom, z ktorého viedli dve chodby, a z tých sa vchádzalo do spální. Na oboch chodbách bolo po štvoro mocných dverí. Chodby osvetľovali dlhé okná do dvore, tvoriace krídla budovy. Na jednej vhodne bol uzavretý apartmán, súkromný apartmán nebohého lorda Selforda, kde aj zomrel. V druhom krídle bývalo služobníctvo. Hore apartmánov nebolo, no spálne boli nezvyčajne vysoké, takmer po samú strechu. Oproti schodišťu bol takzvaný „parádny apartmán“, kedysi hlavná spálňa. Parádny apartmán určili Sybile a jej matke.

Kým sa dámy prechádzali po parku, Dick pochodil po všetkých izbách. Veľmi dôkladne si prezrel najmä okná a steny. Zaobstaral si meter a s inšpektorom, čo prišiel z Londýna, zmeral izbu znútra aj zvonka a porovnal číslice s číslicami, ktoré zistil v apartmánoch susediacich s parádnou komnatou. Rozdiel bol nepatrný a vylučoval možnosť tajnej chodby medzi stenami. Steny, ako sa na obdobie Elizabethy patrí, boli hrubé a zrejme pevné.
Parádna komnata bola veľká, utešene zariadená, so starodávnou posteľnú medzi štyrmi stĺpikmi u na pódiu. Steny povešané gobelínmi, zopár kusov staromódneho nábytku. Keby na podlahe neboli trstinové rohožky, parádna komnata by mohla predstavovať spálňu z obdobia Elizabethy.
Odtiahol dlhé zamatové záclony. V oknách boli husté mreže. Zavolal na domovníka.
„Áno, pane, mreže sú iba v týchto oknách. Dal ich osadiť nebohý lord Selford, keď sa nám sem vlámali. Ako vidíte, krytý vchod je hneď pod nimi a z neho ľahko vojsť do parádnej izby.“
Dick otvoril ťažké okná a pozorne si prehliadol mreže. Osadené boli pevne a tak blízko pri sebe, že by sa pomedzi ne nepretiahlo ani dieťa. Práve zatváral okná, keď vošiel Sneed.
„Dámy budú spať tu?“ spýtal sa a pochvalne kývol hlavou, keď zbadal mreže. „Tu budú v bezpečí. Čo chodby dám na noc jedného chlapa, do haly druhého a v parku budú dvaja. Osobne sa neobávam, že by sme mali v noci trápenie, iba ak by nám ho priniesol pán lord. O koľkej má prísť?“
„Ráno medzi šiestou a siedmou,“ odpovedal Dick a kapitán Sneed spokojne zavrčal.
Ešte jednu časť domu sa Dickovi veľmi žiadalo vidieť. Tam ho zaviedol domovník. Ako sa dozvedel, do polovice šírky hlavnej budovy boli pivnice. Vchádzalo sa do nich cez kuchyňu – aj tá bola pod zemou. V jednej časti boli sudy s vínom. Svetla v pivniciach nebolo, museli si svietiť. V mnohých pivniciach z alžbetínskej doby sú klenby, no v týchto neboli. Povalu držali hrubé dubové hrady podopreté ťažkými drevenými podperami čiernymi vekom.
Podzemie selfordskéhu kaštieľa bolo, okrem pivnice, kde boli vínové sudy, a troch veľkých pivových sudov, dovezených pred niekoľkými dňami, celkom prázdne. Poklopal za radom na všetky a potom naschvál poslal domovníka hore. Dick mal čuch abnormálny. A teraz mu do nosa neudrel pach piva.
Poobzeral sa a v tmavom kúte zazrel otvárač na debny, celkom nový. Vybehol hore schodmi, zatvoril a na zástrčku zaprel dvere, vrátil sa k sudom a na jednom otváračom vylomil vrch. Pach zosilnel. Vopchal dnu ruku a prešiel prstami po ligotavých bielych vločkách. Uškrnul sa. Založil veko a pobral sa hore schodmi.
Prehliadka v mnohom uspokojila Dicka. Vošiel do haly, prešiel za budovu, nasadol do auta a zašiel k bráne so strážnym domčekom. Potom sa vrátil, ale peši, no nie cestičkou, ale lesíkom, čo lemoval východnú stranu majetku.
Hodina rozuzlenia sa prihlásila. Cítil v ovzduší napätie. Noc vyrieši, tak či onak, záhadu dlhej neprítomnosti lorda Selforda.
Popoludní sa mu naskytla príležitosť pozhovárať sa so Sybilou. Prechádzali sa po širokom trávniku pred kaštieľom.
„Áno, spala som,“ odpovedala s úsmevom. „Pán Martin,“ dodala nečakane, „narobila som vám strašne veľa starostí.“
„Veľa?“ Úprimne sa začudoval. „Nemyslím, že viac ako ostatní,“ pokračoval nepresvedčivo. „Veľmi som sa o vás bál, ale to je prirodzené.“
Zamĺkli.
„A tak sa bojíte aj o – ostatných?“ spýtala sa, no nepozrela naňho.
„To je inšie – Sybila,“ odvetil trochu zachrípnutým hlasom. „Tu som osobne zainteresovaný. Vaša bezpečnosť mi je dôležitejšia ako všetko iné na svete.“
Vrhla naňho rýchly pohľad.
„A už som v bezpečí?“
Dick mlčal.
„Prečo budeme nocovať v kaštieli?“
„Pán Havelock nazdáva…“ začal.
„Pán Havelock sa bojí,“ odvetila pokojne. „Je presvedčený, že najbližšou obeťou bude on, nech sú tí hrozní ľudia ktokoľvek.“
„Koho sa bojí?“
„Stallettiho,“ pokrčila plecami.
Pozrel na ňu ohromený.
„Prečo si to myslíte? Povedal vám to Havelock?“ Prikývla.
„Ženám chlapi prezradia, čo chlapom nepovedia nikdy,“ podotkla. „Viete, že sa nazdáva, že lord Selford je celkom pod vplyvom Stallettiho? Ba čo viac, nazdáva sa – no to vám povie sám. Viete, prečo budeme nocovať v kaštieli?“
„Kvôli listu, čo dostal od lorda Selforda,“ odvetil Dick.
„Preto, že kaštieľ je pevnosť – a toho hrozného človeka udrží v šachu iba pevnosť. Prečo aj mňa pozval, neviem. No pán Havelock veľmi nástojil. Lordovi Selfordovi na mne sotva záleží.“
„Ste mu sesternica,“ poznamenal Dick významne a Sybila sa zahľadela naňho.
„A čo to znamená?“
„To znamená,“ odpovedal pomaly, „a zišlo mi to na nm nedávno, že ak lord Selford zomrie, budete dedičkou podľa zákona.“
Nevedela prehovoriť od prekvapenia.
„Naozaj? Pán Havelock mi naznačil, že sa Selford asi oženil. A ja som veľmi vzdialená príbuzná.“
Prikývol.
„Jediná príbuzná. Teraz už hádam chápete, preto sa vám vyhrážali. Pán Cody chcel, aby ste mu podpísali akúsi listinu. Bezpochyby to bola alebo darovacia zmluva, alebo testament. Cody bol v Selfordovom prípade zamočený po uši.“
„Ale kde je lord Selford?“
„Neviem,“ priznal sa otvorene. „Iba tuším a – bojím sa.“
Naširoko otvorila oči.
„Hádam si nemyslíte, že – zomrel?“ vyhŕkla.
„Možno. Nie som si istý. Bolo by tuším lepšie, keby zomrel.“
Prichádzal k ním pán Havelock. Na tvári sa mu zračila ustarostenosť a čelo brázdila chmára bezradnosti. „O koľkej to má prísť?“ spýtal sa Dick.
Advokát pokrútil hlavou.
„Budem šťastlivec, ak vôbec príde,“ odpovedal. „Ktovieako sa nateraz neúfam, sužuje ma zlá predtucha. Čo nám prinesie ráno? Dal by som neviemčo, keby som bol o deň starší. O Stallettim nepočuť nič?“
„Nie,“ odvetil Dick. „No polícia ho hľadá. Sotva sa mu podarí uniknúť.“
V tej chvíli vyšiel z kaštieľa domovník a oznámil im, že obed je už hotový. Pobrali sa do knižnice, lebo tam bolo prestreté.
Obed – aj domovník, aj jeho žena sa zaň ospravedlňovali – bol veľmi jednoduchý. Studené jedlo čudne kontrastovalo so znamenitým vínom z pivnice. Po obede Dick zaviedol dievča do ružového sadu za kaštieľom a pani Lansdownová ich dlho pozorovala, keď sa zahĺbení do vážneho rozhovoru prechádzali po štrkovom chodníku.
Po chvíli Sybila prišla po matku a po um sa obe pridali k Dickovi, kráčajúcemu po chodníku s rukami za chrbtom a so sklonenou hlavou.
Keď sa Dick vrátil na trávnik pred kaštieľom, kde sa pán Havelock radil so Sneedom, ako rozmiestniť detektívov zo Scotland Yardu, už sa stmievalo. Vo vzdialenom domci sa rozsvietilo okienko. Dick pozrel na oblohu. O chvíľu sa celkom zotmie, a potom…
„Kto sa ide prejsť ku hrobkám?“ spýtal sa.
Pán Havelock neprijal návrh nadšene.
„Už je tma,“ namietol nervózne. „A dámy nemôžeme nechať v kaštieli samotné.“
„Zostanú s nimi detektívi,“ doložil Dick. „Aj tak už šli spať. Pani Lansdownová nás prosí, aby sme ich ospravedlnili.“
„Hádam sa im nič nestane,“ podotkol pán Havelock a pozrel na zamrežované okná. „Priznávam sa, že čím ďalej, tým väčšmi pochybujem, či je múdre zostať na noc na tomto nešťastnom mieste. Tuším…“ zaváhal a zasmial sa. „Práve som chcel zbabelo navrhnúť, že pôjdem domov. Čo by sa vám sotva páčilo, lebo som tu jediný, ktorý je povinný zostať. Pravdu povediac,“ doložil úprimne, „som nervózny – strašne nervózny! Zdá sa mi, že za každým kríkom číha hrozný tieň, za každým stromom príšerný tvor.“
„Nepôjdeme až k hrobkám,“ upokojoval ho Dick, „iba po údolie. Rád by som sa vás na čo-to spýtať. Totiž nepoznám ktovieako okolie a vy by ste mi mohli pomôcť.“
Traja muži vošli na hospodársky dvor. Dick potľapkal psa na reťazi, ktorý tak dobre poslúžil Sybile Lansdownovej. Potom došli k takzvanému údoliu.
Obloha bola jasná, slnko zapadlo, no ešte bolo vidieť ďaleko. A na prechádzke sa pán Havelock dozvedel, prečo takou záhadnou smrťou zomrel Lew Pheeney.
„Úžasné!“ vyjachtal ohromený. „O zámke nebude v novinách nič – prirodzene, o zámke v Selfordskej hrobke!“
„Informácie, ktoré nevyjdú najavo na súdnych vyšetrovaniach, zaplnia knižnicu, kde pracuje slečna Lansdownová,“ zamietal sa do rozhovoru Sneed. „Raz sa dozvieme všetko.“
Dlho kráčali mlčky. Havelock zrejme rozmýšľal o novine.
„Škoda, že som sa to nedozvedel skôr,“ prehovoril napokon. „Možno by som vám bol veľmi pomohol. Teda nepovedal, kto ho zavolal otvoriť zámku?“
Dick zavrtel hlavou.
„Nie, no tušíme, kto.“„Stalletti?“ vyhŕkol Havelock.
„Akiste. Kto iný?“
Zastali na mieste, kde Tom Cawler zápasil s obrom. Dick sa pomaly obracal, kým neobsiahol zrakom celé okolie.
„Čo je to tam?“ Ukázal na bielu jazvu trčiacu nad trávnatým hrebeňom.
„Selfordské kameňolomy,“ odvetil advokát. „No už sa v nich neláme, nie je z nich nijaký osoh. Cestu nad nimi sme museli uzavrieť.“
Dick sa na chvíľu zamyslel.
„K hrobkám sa vám teda nechce?“ spýtal sa, potláčajúc úsmev.
„Eštezačo!“ zvolal pán Havelock energicky. „Ponevierať sa nočnou hodinou okolo takého príšerného miesta! To je to posledné, čo by som si na tomto svete zaželal. Vrátime sa?“
Vrátili sa ku kaštieľu. Dvaja detektívi, ktorí strážili pred kaštieľom, im zahlásili, že pani Lansdownová otvorila okno a kázala sa zobudiť ráno o šiestej.
„Poďme dnu,“ navrhol Havelock, „aby sme ich nezobudili.“
Vošli do jedálne a Havelock prikázal priniesť fľašu vzácneho šampanského. Ruka, ktorou dvíhal pohár k ústam, sa chvela. Priznal sa, že sa na ňom už prejavuje napätie.
„Tak, či onak, dnes som so selfordským majetkom skoncoval! A keď sa ten nešťastný mladík ukáže – o čom veľmi pochybujem – s ton najväčšou úľavou mu odovzdám poručnícke poverenie.“
„Kde spíte?“ spýtal sa Dick.
„V krídle, v izbe oproti chodbe. Izba patrila k apartmánu nebohého lorda Selforda a je najpohodlnejšia, hoci tuším nie najbezpečnejšia, dosť ďaleko od ostatných. Bolo by dobre, keby aj na chodbe bol detektív.“
„To som už zariadil,“ odpovedal Sneed a položil pohár na stôl. „To je vínko!“ Mľasol s pôžitkom. „Lepšie som ešte neochutnal.“
„Vypili by ste ešte jednu fľašu?“ spýtal sa Havelock sľubne a Sneed sa zachichotal.
„Hľadáte zámienku, pán Havelock!“ obvinil advokáta. „Prosím!“
Pri druhej fľaši sa pán Havelock správal už prirodzenejšie.
„Aj tak nič nechápem,“ poznamenal. „Čo mal Cody so Selfordom a ako sa ten Talian podliacky…“
„Grék,“ opravil ho Sneed pokojne. „Vravel, že je Talian, no pôvodom je Grék. To som bezpečne zistil. A čo sa týka ich stykov, čosi vám poviem.“ Položil si ruky na stôl a nahol sa k advokátovi. „Pamätáte, že lorda Selforda poslali do školy,“ zatiahol.
„Do súkromnej školy – hej, pamätám,“ odpovedal pán Havelock očividne prekvapený.
„Pamätáte, ako sa volal riaditeľ školy?“
Havelock sa zamračil.
„Tuším,“ preriekol pomaly, „Bertram.“
„Hej, Bertram, no neskoršie si dal meno Cody,“ vysvetľoval Sneed a advokátovi ovisla brada.
„Cody?“ vyhŕkol nedôverčivo. „Chcete povedať, že Cody a Bertram, Selfordov domáci učiteľ, sú jedna a tá istá osoba?“
Ozval sa Dick.
„Teraz by som si ja dovolil otázku, pán Havelock. Keď bol lord malý, mal vychovávateľku?“
„Prirodzene,“ odvetil Havelock.
„Pamätáte, ako sa volala?“
Advokát sa znova usiloval rozpamätať.
„Nie som si istý, ale vidí sa mi, že Crowterová, tak dajako.“
„Nie Cawlerová?“
„Áno, tuším Cawlerová.“ Havelock sa zamyslel. „Áno, Cawlerová. Meno mi je povedomé. Už som ho kedysi počul. Prirodzene, Codyho šofér sa volá Cawler!“
„Bola mu teta,“ vysvetľoval Dick. „Kedysi bola u nebohého lorda Selforda vychovávateľkou a opatrovala chlapca. Čo na to poviete, že si Cody vzal za manželku nevzdelanú a neogabanú ženu?“
Zavládlo hlboké ticho.
„To odkiaľ viete?“
„Z papierov, čo sme našli u Codyho. Vrahovia, čo zabili nešťastníka, vzali síce všetky doklady s písacieho stola, ale zabudli si prezrieť kazetu, v ktorej mala pani Codyová súkromné cennosti. Pravdepodobne si mysleli, že také ženy si neodkladajú súkromnú korešpondenciu. Z listov, čo sme našli, jasne vysvitá, že bola vychovávateľkou lorda Selforda a že Cody mu bol súkromným učiteľom. Boli ste niekedy u Codyho?“ Havelock pokrútil hlavou.
„A viete,“ pokračoval Dick pomaly, „že Stallettiho ako lekára dvakrát zavolali do kaštieľa k lordovi Selfordovi, lebo vraj pil.“
„Neuveriteľné!“ advokát otvoril ústa. „Selfordovým lekárom bol Sir John Fanton. Až doteraz som nevedel, že by bol pri ňom aj iný lekár. Kedy ste sa to všetko dozvedeli?“
Dick pozrel na Sneeda. Inšpektor vytiahol náprsnú tašku, vybral z nej akýsi papier a podal ho advokátovi. Bol to papier z kazety pani Codyovej.
„Ale čo to má spoločné s dnešným lordom Selfordom a s jeho potulkami?“ spýtal sa Havelock začudovane. „Nevysvetliteľné! Čím viac viem, tým sa mi všetko vidí zamotanejšie!“
„To nám povie ráno lord Selford,“ odpovedal Dick stroho a pozrel na hodinky. „Hádam pôjdeme spať. Som strašne ukonaný.“
Sneed sa odtiahol od stola a hodil sa do hlbokého kresla pred ohniskom, v ktorom, kým bol preč, zakúrili.
„Tak. Musel by to chlap byť, čo by ma chcel odtiaľto odbiť!“
29
Bolo už pol jedenástej, keď Dick a Havelock šli hore do spálni. Dick odprevadil Havelocka až k dverám, počkal, kým sa advokát nezamkol a potom sa pobral do svojej spálne. Zatvoril, zamkol dvere a zažal sviecu.
Chvíľu čakal a potom tíško otvoril dvere a vykĺzol na chodbu. Detektív, čo mal službu na chodbe, mlčky zasalutoval, prevzal kľúč a zvonka zamkol dvere. Dick zišiel schodmi do haly, kde ho už čakal Sneed. Dick mlčky odtiahol zástrčky na dverách, za ktorými videla Sybila čudného tvora. Vošli.
Domovník stiahol rolety. Jednu, na druhom konci izby, Dick vytiahol a odhrnul záclonu.
„Čakaj v hale, a kým nezakričím, ani nemukni. Možno budeme čakať do svitu, a ešte budeme mať šťastie, ak sa bradáč vráti.“
Tichučko vyšiel do tmavej noci. Na vyvýšenom kvetinovom záhone si našiel miesta, odkiaľ dobre videl do izby. Možno je teória absurdná, a možno je základom rozlúštenia, ktoré si skonštruoval.
Čas sa vliekol, no Dick sa nehýbal. Pritlačil tvár k oknu a vytriešťal oči do tmavej miestnosti. Kdesi ďaleko zazneli do tichej noci vežové hodiny a odbili polnoc. Trvalo večnosť, kým odbili pol jednej. Už sa nazdával, že zbytočne zmárnil noc, keď sa zrazu pri krbe objavil na podlahe dlhý, tenký pás svetla. Dick zatajil dych a čakal. Čiara hrubla. A zrazu sa v slabom svetle kamenný kozub pohol okolo vlastnej osi a zo zeme vyrástla hlava.
Tvár bola hrozná. Vytreštené oči, strapatá brada, nahé ručiská, čo sa na chvíľu zachytili na kraji podlahy, boli príšerne neskutočné. Netvor položil sviecu na podlahu a poľahky sa vytiahol z dutiny.
Nahotu mu zakrývali iba krátke roztrhané nohavice. Dick sa díval ako zhypnotizovaný. Obor si kľukol a strčil ruku do prepadliska. A potom sa z diery vytiahol ďalší netvor.
Bol ešte vyšší. Okrúhla tvár bola bezvýrazná, no na rozdiel od prvého, pokožku mal hladkú a hlavu takmer holú.
Dick vytriešťal oči a srdce sa mu rozbúchalo rýchlejšie. Prvý raz v živote sa naozaj bál. Prvý, zacláňajúc rukou sviecu, sa kradol popri vykladanej stene a vyšší počupiačky za ním. Chlap so sviecou ohmatával obkladačky.
A potom Dick len-len nevykríkol prekvapením. Obor vybral jednu obkladačku a Dick zočil malý príborník. Bradáč z neho čosi vyliahol a ukázal druhému, načo obaja dali hlavy dokopy a zažiarili radosťou.
A potom ktosi zabúchal na dvere. Dick zahrešil. Takto babrácky pokaziť užasnú poradu!
Len čo sa totiž zatriasli dvere, svieca zhasla. Dick sa rozbehol po kamennom chodníku a vletel do haly. Pred dverami stál Sneed.
„Dakto je dnu.“ oznámil tučný inšpektor.
„Čo si ešte chvíľu nepočkal?“ zasyčal Dick zúrivo, keď odomkýnal dvere.
Zažali svetlo. Izba bola prázdna.
„Pozri,“ zvolal Sneed a ukázal na otvorenú obkladačku.
„Už som videl.“
Stručne a mrzuto mu porozprával, čo videl.
Nazdával sa, že tam bude trezor, a ohromený uvidel, že je v nej iba drevený príborníček a v ňom hŕba kadejakých harabúrd. Vytiahli ich a dali na podlahu – starého dreveného koňa so zlomenou nohou, pestrú pomaľovanú gumenú loptu, zo tri detské kolky a vláčik bez rušňa.
Usilovali sa otočiť kozub, no kozub sa ani nepohol.
„Počkaj tu,“ povedal Dick a vybehol halou do parku.
Pes ho varoval zúrivým štekotom, keď prechádzal hospodárskym dvorom, no Dick ho tichým slovom upokojil. Skrátil si cestu. Preskočil nízky múrik a po chvíli došiel k údoliu. Cestou sa často obzeral na všetky strany, akoby čosi vyzeral.
Potom sa začala široká okľuka okolo údolia. Usiloval sa, aby ho nikto nezbadal, a tak mu trvalo takmer hodinu, kým sa pustil hore k lesíku, kde sa tajili hrobky. Dick kráčal opatrne a načúval. No až celkom pri lesíku začul tichý spev.
Pesnička mu bola veľmi známa a vyvolala v ňom spomienky spred tridsiatich rokov – detské spievanky.
Zakrádal sa čoraz bližšie a bližšie, postupoval od stromu k stromu, všetky zmysly napäté. Pot mu cícerkom stekal dolu tvárou. Vytiahol vreckovku a poutieral si oči lebo už nevidel. Napokon sa dokradol pod velikánsky brest, odkiaľ bolo dobre vidieť čistinu zaliatu mesačným svitom.
Zamrežované dvere do krypty boli otvorene dokorán, ani ich nezbadal. Všetku pozornosť mu upútali traja muži. Držali sa za ruky, kráčali do kruhu a dvoma fistulovými hlasmi a jedným hlbokým falošným basom slávnostne spievali:
‚Chúďa Jimmy plače,
chúďa Jimmy plače…‘

Srdce mu takmer prestalo biť. Bolo to ako zlý sen, a predsa v tej scéne bolo čosi také patetické, že sa mu slzy tlačili do očú.
Dvoch naháčov spoznal hneď, no tretieho, nízkeho, spoznal, až keď obrátil k mesiacu neoholenú tvár. Tom Cawler!
Vtom pesnička stíchla a všetci si kľukli na zem a podávali si čosi z ruky do ruky. A chvíľku Dick zazrel, čo – detsky rušeň! Obaja naháči sa radostne chichotali a bľabotali po detsky nezrozumiteľné slová. Tom Cawler hľadel rovno pred seba so stuhnutou tvárou a naširoko otvorenými očami. Dickovi sa zdal zo všetkých troch najhroznejší.
Zrazu sa všetci strhli. Celkom blízko pri Dickovi, že sa zvrtol, nečakane zaznelo jemné zapísknutie. Na skupinku na čistine zaúčinkovalo nezvyčajne. Dick sa znova pozrel na čistinu. Obaja obri už stáli s pokorne sklonenou hlavou a po Tomovi Cawlerovi nebolo chýru.
Znova sa ozvalo zapísknutie a siláci si kľukli na zem. Aj z diaľky Dick videl, ako sa trasú. Pukla vetvička a na čistinu vyšiel človek.
Stalletti.
Jednou rukou krútil korbáčom a v druhej sa v mesačnom svite zaligotalo čosi svetlé a zlovestné.
„A! Tak, detičky moje, už som vás našiel, ale za akých čudných okolnosti! Nezvyčajné a bizarné, však! Poď, Beppo!“
Korbáč im zasvišťal nad hlavami a vyšší chlap si kľukol ešte nižšie
„Tak!“
Stalletti povedal čosi po grécky, čo Dick nerozumel, a oba obri sa poslušne pobrali za ním do lesíka. Dick sa nehýbal. Kde je Cawler? Akoby sa pod zem prepadol. Vtom ho zočil. V tieni stromov rýchlo sledoval Stallettiho a jeho otrokov. O chvíľu im bol za pätami aj Dick.
Sprvoti ho fantastická scéna ohúrila, no úžas ho už pominul. Čo sa čo stane, Stalletti nesmie uniknúť. Cawlera nevidel, no vedel, že sa kdesi vpredu zakráda tmou, od stromu k stromu, ako predtým on, ticho, zlovestne, za nič netušiacim doktorom, ktorý ho na čistinke nezbadal iba čírou náhodou.
K údoliu šli po svahu, nie po príkrom chodníku. Dick si lesík nebol prezrel, a tak len rozmýšľal, kde sa naháňačka skončí. Raz, keď stromy zredli, zazrel Stallettiho a dve schúlené postavy za ním, no hneď sa mu stratili. Po chvíli zavrčalo auto. Rozbehol sa. Neskoro. Keď dobehol na neznámu cestu, auto už drkotalo po nej. Vtom z krovia vyskočila tmavá postava a zachytila sa vzadu na aute.
Zrazu Dick zočil v mesačnom svite hlbokú bielu jazvu v útese a hneď si uvedomil, že stojí na ceste, čo vedie ponad selfordský kameňolom. Utekal za autom. Po hrboľatej ceste nemohlo ísť ktovieako rýchlo a Dick Martin bol tak trochu aj bežcom.
Hrboľatá cesta stúpala a Dick skracoval náskok lebo ťažko naložene auto – ťažšie, ako sa Stalletti za volantom nazdával – značne spomalilo. Dick ho už doháňal, keď postava, čo na ňom visela, vytiahla sa hore na kryt.
Dick len tušil, čo sa stalo. Stalletti zvrieskol a vtom sa auto skrútlo doľava a vbehlo do krovia. Na okamih zavládlo ticho a potom nasledoval strašný tresk. Dick zbehol na kraj kameňolomu. Auto sa váľalo dolu strminou – dolu, dolu do hlbokého, tichého jazierka, v ktorom sa odzrkadľoval mesiac. 

Dick sa poobzeral, ako by sa dalo zisť bezpečne dolu, a o chvíľu už zliezal po prečnievajúcom svahu. Keď dobehol k jazierku, z vody sa brodila na breh postava v smutnom a zúrivom náreku a vzlykote. Dick ju schytil za plece a zvrtol.
„Cawler!“ zvolal.
„Božemôj! Božemôj! Je mŕtvy!“ vzlykal šofér. „Obaja Aj tá sviňa! Mal som ho dávno zabiť!“
„Kde sú?“
Cawler ukázal na neveľký trojuholníkový predmet prostred jazera.
„Auto sa prevrátilo. Chcel som ho vytiahnuť,“ bedákal. „Prečo som ho len nezabil v ten večer, keď som zistil, čo urobili? Robte dačo, pán Martin!“ Zdrapil ho v záchvate zúfalstva. „Zachráňte ho. Na sebe mi nezáleží. Možno by sme auto obrátili.“
Dick si bez slova strhol kabát a brodil sa k autu a napoly pomätený šofér za ním. Hneď pri prvom pokuse si uvedomil, že je každá námaha márna. Auto sa zaklínilo na vyčnievajúcej skale. Ponoril sa pod vodu a usiloval sa vyliahnuť obrovskú postavu. Tom Cawler iba vzlykal zúrivo a zúfalo.
„Keby som ho bol hneď zabil! V ten večer som počúval, o čom sa zhováral s Codym. Zabil som ho dnes. Zavrite ma, ak chcete, Martin. Roztrieskal som mu lebku skrutkovačom.“
„Kto zavraždil Codyho?“
„Môj brat. Panebože! Aký som rád! Zabil ho, lebo mu prikázal Stalletti.“
„Váš brat?“ Dick neveril vlastným ušiam
„Môj brat – ten veľký,“ zavzlykal Cawler. „Najskôr Stalletti robil pokusy s ním a až potom s druhým chlapcom.“
S vypätím všetkých síl sa Dickovi podarilo odtiahnuť šoféra, napoly šialeného zármutkom a výčitkami na breh. Nechal ho tam a ponáhľal sa nazad do údolia. Vedel, že už nijaká pomoc nezachráni troch nešťastníkov pod autom, no pokúsiť sa treba.
Keď stúpal svahom k hospodárskemu dvoru, zaznel prenikavý hvizd policajnej píšťalky a hneď nato sa za stromami rozsvietila červená žiara. Dick odhodil kabát, prehodený cez ruku, a pobehol, no ešte nebol ani pri murovanom plote pred hospodárskym domom, a už zočil červene plamene olizovať oblohu.
Znova hvizd policajnej píšťalky. Dick Martin dobehol za roh hospodárskej budovy…
Selfordský kaštieľ bol celý-celučký v plameni. Červenobiele jazyky vyskakovali zo všetkých okien. Na trávniku pred kaštieľom bolo vidno ako cez deň.
Havelock, v zvrchníku na pyžame, zúfalo pobehával hore-dolu.
„Zachráňte ženy!“ kričal ako šialený. „Vylomte mreže, zachráňte ich!“
No kapitán Sneed stál apaticky. Ba čo viac – bezcitne. Poťahoval si z fajky slávnostne a ľahostajne.
„Ženy, nepočujete?“ vrieskal Havelock a ukazoval rukou na zamrežované okná na parádnej komnate, z ktorých vyšľahovali plamene.
Dick ho chytil za lakeť.
„Netrápte sa, pán Havelock,“ povedal pokojne. „Ani pani Lansdownová, ani jej dcéra nie sú v kaštieli.“
Advokát vytreštil oči.
„Nie sú v kaštieli?“ zalapal dych.
„Odišli do Londýna ešte včera – keď sme sa boli prejsť v údolí,“ odpovedal Dick a kývol Sneedovi.
Pán Sneed vytiahol fajku z úst, vyklepal z nej popol a z ničoho-nič sa premenil na kompetentného policajného úradníka.
„Voláte sa Arthur Elwood Havelock a ja som šéfinšpektor John Sneed zo Scotland Yardu. Zatýkam vás za vraždu a za navádzanie na vražda a upozorňujem vás, že čo odteraz podiete môže sa použiť na súde proti vám.“
Havelock otvoril ústa no z hrdla mu unikol iba chrapľavý ston. A keď ho ešte jeden detektív chytil za lakeť zamdlel a zvalil sa na zem.
Zaniesli ho do domca pri bráne a prehľadali ho. Na krku mal tenkú oceľovú retiazku a na nej, ako Dick aj predpokladal, dva kľúče nezvyčajného tvaru. Naliali mu do úst brandy a Havelock sa prebral a veľmi zlostil.
„Obludnejšie obvinenie sa už nedalo vymyslieť.“ začal prchko. „Čo by ste ma zabili, nechápem, čo ste takýmto hanebným…“
„Ušetrite nás vašej výrečnosti, pán Havelock,“ poznamenal Dick chladne. „Prestanete sa toľko namáhať, keď vám prezradím, že odkedy som v Kapskom Meste uvidel istú fotografiu, viem, že honbu za lordom Selfordom ste si vymysleli preto, aby ste odvrátili podozrenie od seba. Ktosi sa zrejme informoval, kde je Selford, a vy ste si vyhútali znamenitý dôkaz o vašej bona fides – poslať za ním dokonale okrídleného detektíva. A po takomto rozhodnutí ste so súhlasom Codyho poslali na cesty Toma Cawlera, aby som mal koho naháňať.
V Kapskom Meste sa však Cawler neopatrne ukázal na balkóne a ocitol sa na obrázku v novinách, takže som hneď vedel, že je vaším poslom. Spoznal som ho a od tej chvíle som sa súkromne usiloval rozlúštiť záhadu Selfordovho osudu.“
Advokát namáhavo preglgol slinu.
„Uznávam, že som konal veľmi hlúpo, čo sa týka Selforda.“ preriekol trasľavým hlasom. „Bol slabomyseľný, a tak som ho dal do lekárskej opatery.“
„Dali ste ho Stallettimu na tie prekliate pokusy!“ zahriakol ho Dick stroho. „A aby ste sa presvedčili, či je Stallettiho metóda úspešná, dali ste mu ešte jedno dieťa – synovca pani Codyovej, brata Toma Cawlera. Bol som s ním pred chvíľou. Spoznal si brata, keď bránil Sybilu Lansdownovú. Len to ho zachránilo, že ho nazval menom, akým ho volali ako dieťa, a vzbudil tak v nešťastníkovi spomienky na minulosť. Len za tento jeden-jediný zločin, Havelock, pôjdete na popravisko! Nie za zavraždenie Codyho, čo je tiež vaším dielom ani za podpálenie kaštieľa – sudy s naftalínom v pivnici ste poslali vy – ale za zavraždenie dvoch ľudských duší!“ Havelock, bledý ako smrť, si olizol pery.
„To budete musieť dokázať…“ začal.
A potom mu ruka podvedome zablúdila na krk. Keď zbadal, že retiazka zmizla, kropaje potu sa mu skotúľali dolu bledou tvárou. Dvakrát otvoril ústa, no nepreriekol ani slova a znova odpadol detektívom do rúk.

„Sedem kľúčov,“ vysvetľoval Dick, keď včasráno kráčali k hrobkám. „Jeden mal Cody, druhý Silva, záhradník, tretí Codyová, Havelock, ako hlavný sprisahanec, mal dva. Aby som nezabudol, Stallettiho už vytiahli z jazera? Ten mal šiesty. A ak sa nemýlim, siedmy nájdeme Cawlerovmu bratovi na krku.“
Ešte im prišlo počkať v lesíku hodinu, kým záchranná čata dokončila prácu. Keď podávali Dickovi kľúče, slnko práve vychádzalo.
„A to je spolu sedem.“ doložil.
Pobrali sa k hrobkám. Dvere na jednej cele boli otvorené. Dick zastal a posvietil dnu lampášom V kúte pochmúrneho obydlia zíval štvorcový otvor.
„Tu sa teda začína podzemná chodba do kaštieľa. Vedie popod vrch a končí sa pod kozubom v izbe, v ktorej sa chudák Selford hrával ako dieťa, pravdepodobne jediná izba, ktorú si chudáčik pamätal. Všetci traja sa tu skrývali odo dňa, čo sa Stalletti naposledy pokúšal otvoriť dvere so siedmimi zámkami. Keď musel tak napochytro ujsť, zanechal obete tu.“
„Načo prišiel Selford do kaštieľa?“ spýtal sa prekvapený Sneed.
„Pohrať sa, chudáčik, len na to. Obaja poloblázni zostali v duši deťmi. Po detsky sa zabávali a po detsky sa aj báli – preto mal Stalletti nad nimi toľkú moc.“
Obaja stáli pred pochmúrnymi dvermi na veľkej hrobke. Dick skúšal kľúč za kľúčom a otáčal ich. Cvakla siedma zámka. Dick potiahol a ťažké dvere sa pomaly otvorili.
Vošiel prvý do cely a podišiel ku kamennej urne. Opatrne zdvihol ťažké veko a položil ho na zem. V urne bola malá železná kazeta. Vybral ju.
Dôkladne prehľadali celú hrobku, no okrem kazety nenašli nič. Kazetu vyniesli na jasné slnečné svetlo, hrobku zamkli a vrátili sa popri ešte stále sa dymiacich ruinách kaštieľa do domca pri bráne. Havelocka už odpravili do Horshamu a miestna polícia vyšetrovala tragédiu pri jazere.
Chvíľa trvalo kým sa im podarilo vylomiť vrchnák na železnej kazete. Bol v nej hrubý svitok, vlastne skrútený školský zošit s husto popísanými stranami.
„Codyho písmo,“ poznamenal Sneed, keď si prezrel písanku. „Čítaj, Dick.“
Dick si sadol na stolička a pustil sa do čítania nezvyčajného príbehu o dverách so siedmimi zámkami.

‚Toto vyhlásenie napísal Henry Colston Bertram, obyčajne nazývaný Bertram Cody, s vedomím, schválením a súhlasom osôb nižšie podpísaných. Večer 4. marca roku 1901 sme sa dohodli, že napíšeme vyhlásenie, aby v prípade, že by nás odhalili, ani jeden z podpísaných sa nemohol vyhovárať, že bol menej zainteresovaný ako ostatní, ako aj preto, aby signatári nemohli na súde zvaľovať vinu jeden na drahého.
Gregory Viscount Selford zomrel 14. novembra pred napísaním tohto vyhlásenia. Bol to človek nezvyčajnej povahy a zamýšľal, ako sa zdôveril svojmu advokátovi pánu Arthurovi Havelockovi, predať celý svoj majetok, peniaze zaň vymeniť za zlato a zlato uložiť do hrobky, v ktorej odpočíval zakladateľ selfordského rodu, a v ktorej aj on chcel byť pochovaný. A aby sa peniaze nedostali do rúk synovi, kým nebude dvadsaťpäťročný mal v úmysle uložiť ich k sebe do hrobky so siedmimi zámkami, pričom každý zo siedmich vykonávateľov by mal jeden kľúč. Staré dvere so siedmimi zámkami dal strhnúť a v milánskej firme Rizini objednal druhé dvere, presnú kópiu prvých. Podľa dedičského práva sa úmysel lorda Selforda nedal uskutočniť, no lord trval na svojom, hoci sa ma táto skutočnosť vysvetlila. O svojom pláne sa nezdôveril iba Havelockovi, ale aj dr. Antoniovi Stallettimu, častému návštevníkovi v selfordskom kaštieli, ktorého si lord obľúbil.
Tri týždne pred smrťou dostal lord Selford záchvat delirium tremens. Takého podráždeného ho navštívil Havelock so zvesťou, že mu hrozí bankrot. Priznal sa lordovi, že siahol na peniaze klientov, aj na lordove, a prosil ho, aby ho zachránil pred súdnym stíhaním. Nešlo o veľmi veľkú samu – iba 27 000 libier – no lord Selford nepatril k ľuďom, čo vedia odpustiť spreneveru.
Rozzúril sa a Havelockovi pohrozil že ho dá súdne stíhať. No v zúrivosti ho porazilo, a tak ho odniesli bezvedomého do postele. Hneď zavolali dr. Stallettiho, ktorý ho s pomocou Elizabethy Cawlerovej, vychovávateľky Selfordovho syna, natoľko priviedol k vedomiu, že lord pred Stallettim zopakoval celé obvinenie. Prítomný bol aj Portugalec Silva, záhradník, ktorého tiež zavolali krotiť zúrivého pacienta, čím sa situácia ešte väčšmi skomplikovala.
O chvíľu dostal lord Selford kolaps, z ktorého sa už nespamätal, a zomrel 14. novembra, v prítomnosti dr. Stallettiho, Cawlerovej a Havelocka. Pisateľ týchto riadkov sa dovtedy neobjavil na scéne a nevedel, čo sa stalo, no súhlasí, aby aj jeho pokladali za rovnako vinného ako ostatných podpísaných.
Lord Selford už nestihol zmeniť testament, ktorého jediným vykonávateľom bol Havelock. Dr. Stalletti navrhol, aby sa okolnosti, za akých zomrel lord Selford, a obvinenie vyššie uvedené nikde nespomenuli, čo aj potvrdzuje svojim podpisom. Pán Havelock s tým súhlasil, čo tiež potvrdzuje svojím podpisom. Vymysleli plán, podľa ktorého by Havelock spravoval majetok a väčšia časť príjmov by sa rozdeľovala rovnakým dielom medzi štyroch svedkov lordovho obvinenia. Na poradu zavolali aj záhradníka Silva a keďže bol chudák a nenávidel lorda, ktorý sa raz dva zahnal naňho palicou, keď sa nazlostil, aj on pristal.
Sprisahanci sa zamýšľali mierne obohacovať, kým Havelock bude spravovať selfordský majetok, a potom, keď vyprší doba poručníctva a majetok prevezme mladý lord Selford, mal Havelock dať do poriadku celú záležitosť. No mladý lord bol telesné chatrný a slabomyseľný a neprešlo veľa času, keď si sprisahanci uvedomili, že im hrozí neočakávané nebezpečenstvo. Pán Havelock im vysvetlil, že ak je chlapec viditeľne nenormálny, mohli by sa o tom dozvedieť na poručníckom súde, ktorý by ustanovil nového poručníka a správcu majetku. A tak sa dohodli, že chlapca pošlú do súkromnej školy, aby nebol nikomu na očiach.
Voľba padla na pisateľa týchto riadkov, ktorý mal to nešťastie, že ho podľa anglických zákonov odsúdili, že získal peniaze podvodom. Hneď ako ma prepustili z väzenia, navštívil ma Havelock a povedal mi, že je poručníkom slabomyseľného chlapca, ktorého by chcel dať do súkromnej školy, kde by nebolo iných žiakov. Ponúkol mi veľmi slušnú sumu a ja som s radosťou prijal aj miesto, aj zodpovednosť.
Priviedli ho v januári roku 1902. Hneď som videl, že každý pokus naliať vedomosti do nesľubnej schránky je odsúdený na neúspech. Veľakrát sme sa radili s pánom Havelockom aj s dr. Stallettim – ani on nebol dobre zapísaný na polícii – až na jednej z takýchto porád vyrukoval Stalletti so svojou teóriou – že by totiž v útlom dieťati vedel zničiť individualita, no nie krutým zásahom, ale sugesciou, či istým druhom hypnotizmu. Ak sa totiž, podľa Stallettiho teórie, zabráni životodarnej sile uberať jednou cestou, prejaví sa abnormálne inde. Túžil vytvoriť podľa jeho slov dokonalého človeka, mocného a poslušného, bez vlastnej vôle, ale servilného vôli cudzej. Povedal, že k tomu smerujú úsilia všetkých biológov na svete. Ako vraj včely zverujú reprodukčné funkcie včelej kráľovnej, tak aj svet raz bude obývaný nemysliacimi robotníkmi ovládanými niekoľkými kvalitnými mozgami, vychovávanými a vzdelávanými na vykonávanie tejto právomoci. Prisľúbil, že zničí všetko podstatné v osobnosti lorda Selforda, takže lord prestane jestvovať ako ľudské jednotka, a pritom sa vlastne neohrozí život a bezpečnosť sprisahancov, ako by bolo, keby dieťa zabili.
Priznám sa, že som bol hneď za plán, no Havelock sa dlho zdráhal, keďže, ako povedal, nie si je istý, či sa pokus podarí. Dr. Stalletti sa podujal, že by to vedel dokázať za tri mesiace, ak by mal k dispozícii vhodný subjekt. Po porade pani Cawlerová ponúkla dr. Stallettimu k dispozícii svojich dvoch synovcov. Bola bezdetná, no po bratovej smrti si vzala do opatery jeho dve deti a neveľkú sumu na ich výchovu. Dieťa doviedli do domca na Gallows Hill. Po troch mesiacoch som výsledok síce nevidel, ale Havelock mi povedal, že pokus sa vydaril. Havelock pristal, aby dieťa odišlo spod môjho dozoru.
Už som dostával peniaze zo ziskov zo selfordského majetku a keďže som sa obával, že sa ocitnem v riskantnom položení, ak mi chlapca vezmú a ak nebudem mať ozajstný dôkaz, že ostatní vedia, čo o nich viem, požiadal som ich, aby sa súkromná písomná dohoda uschovala na miesto, kde by sme mali k nej prístup len všetci naraz, a nikto iný. Ďalej som žiadal, aby sa napísalo vyhlásenie, v ktorom by sme všetci pripustili, že sme za čin zodpovední, aby sa aj vyhlásenie uložilo na podobnom mieste. Dlho sme sa radievali. Stallettimu bolo všetko jedno, Havelock sa bál a napokon Codyová navrhla plán, ktorý sme uskutočnili.
Už som spomenul, že lord Selford maj pripravenú hrobku. Bola to hrobka, v ktorej kedysi odpočíval zakladateľ rodu. Dvere z Talianska už došli, ale ich ešte nezavesili, keď lord po kolapse zomrel. Pochovali ho do šiestej cely, prvej zľava, keď sa vojde do hrobiek. Havelock hneď vedel, čo robiť. Kľúče od dverí už mal, a stačilo zavesiť dvere. A v hrobke bolo kde umiestniť dokument. Napokon sme sa dohodli, že dokument napíšeme do školskej písanky.
Ťažko bolo situáciu vysvetliť Silvovi, lebo po anglicky vedel málo, no keďže bol prefíkaný, nemienili sme ho udať, aby sme sa sami zachránili. Našťastie som sa ešte ako študent naučil trochu po portugalsky a spravil som doslovný preklad vyhlásenia – je na posledných desiatich stránkach a podpísali sme ho všetci.
Keď toto píšem, lord Selford je v škole v Gallows Hill, a podľa toho, čo som videl, oba pokusy, so synovcom Codyovej, ako aj s lordom Selfordom, sa dokonale podarili. Chlapci už robia, čo im doktor káže, neponosujú sa a aj v najtuhších mrazoch chodia iba naľahko oblečení a zjavne necítia nepohodlie. Odvtedy, čo som napísal prvý riadok, som sa oženil s Cawlerovou, poslúchol Havelocka a Stallettiho…  (nasledovná slová boli prečiarknuté hrubou čiernou čiarou, no Dick ich rozlúštil) … hoci som mal do budúcnosti inakšie plány.
Je nanajvýš nepravdepodobné, že by nás vôbec niekedy odhalili. Selfordovci nemajú príbuzných, najbližším dedičom je akýsi bratranec ktovie koľkého stupňa, okrem toho je boháč a sotva si spomenie na lorda Selforda. Keď chlapec dorastie, pán Havelock rozhlási, že odišiel na potulky po svete.
Podpísaní svojimi podpismi potvrdzujeme, že vyššie uvedené je pravda.‘

Nasledovali podpisy a na ďalšej strane sa začínal portugalský preklad.

„Listy, čo mi ukazoval Havelock,“ vysvetľoval Dick, keď už sedeli v aute a vracali sa do Londýna, „napísal sám. Prišiel som na to, keď mi ukazoval list z Káhiry, ktorý vraj dostal ráno. Bol napísaný zeleným atramentom a po zelenej farbe mu zostali stopy aj na prstoch. No už predtým som vedel, že je v tom po krk.“
„Ako sa Cawler dozvedel, že ten obor mu je brat?“ spýtal sa Sneed. „Neviem si to vysvetliť.“
Dick sa zamyslel.
„Možno už dávnu tušil, Cawler nie je zlý chlap, a čo mi prezradil o vedeckom použití skrutkovača, radšej nezopakujem. Zatiaľ sa ‚tunajší‘ nazdávajú, že sa mu to stalo pri páde, a neviem, prečo by som ich mal vyviesť z omylu.“
„Otec tej tvojej mladej dámy je veľký boháč?“ spýtal sa Sneed nevinne, no Dickov pohľad ho nastrašil.
„Bol by si taký láskavý a vyhodil si z hlavy, že Sybila Lansdownová je moja ‚mladá dáma‘? Keď sa vyhlásenie podpisovalo, bol jej otec veľmi bohatý, no zomrel chudobný.“
„No dievča bude bohaté,“ podotkol Sneed.
„Hej,“ súhlasil Dick stručne.
Pojal ho nepríjemný pocit, že Sybila Lansdownová so zdedeným bohatstvom sa bude správať k nemu oveľa inakšie. Nikto by ho nemohol obviniť, že by sa chcel oženiť s ňou pre peniaze, veď peňazí ani jemu nechýbalo, no namýšľal si, že dievča s toľkým bohatstvom, ako je selfordské dedičstvo, si možno rozmyslí zviazať svoj osud s…
„Tak či onak, o tom som jej nepovedal ani slova,“ doložil, nevedomky odpovediac na vlastné myšlienky.
No inšpektor Sneed už spokojne spal v kúte na sedadle a neodpovedal.
Doma šiel Dick rovno do spálne a otvoril dvere na šatníku, v ktorom v tú príšernú noc čupela tichá postava.
„Dostali sme ho, Lew,“ prevravel ticho a zavrel šatník.
Čo ako čudne to znie, Dickovo srdce zatvrdlo voči Stallettimu najmä pre túto vraždu.
Obliekal sa nezvyčajne pozorne. Prehŕňal sa vo viazankách, dvakrát sa prezul, vrátil sa, nie raz, ale hádam päťkrát k toaletnému stolíku, aby sa znova a znova učesal, a napokon trochu vzrušený a nesvoj nasadol do drožky a dal sa odviezť na Coram Street 107. Vyšiel hore schodmi a zacengal. Dvere sa otvorili takmer okamžite. Úľava, ktorú zazrel v Sybilinej tvári, mu bola veľkou odmenou.
„Vďaka bohu, že sa vám nič nestalo,“ povedala tíško. „Viem, že to bolo čosi strašné. Prečítala som si raňajšie noviny. Pána Havelocka zatkli aké strašné!“
Prikývol.
„Mamička nie je doma,“ doložila a sklopila oči. „Myslela si… myslela si hádam… že prídete a že by ste boli radi…“ nedokončila.
„A že by som rád bol s vami sám? Tak je, Sybila,“ povedal pokojne. „Viete, že ste veľká boháčka?“
Pozrela naňho nedôverčivo.
„Lord Selford je mŕtvy a vy ste zákonná dedička,“ vysvetlil stručne. „Zmení sa veľa?“
„Nerozumiem,“ začudovala sa.
„Veľa sa zmení…“ nie a nie to vysloviť, „veľa sa zmení vo vašom vzťahu… ku mne?“
„A aký je ten vzťah teraz?“ spýtala sa a vrátila sa k starým manierom.
Zaboril si ruku do starostlivo učesaných vlasov.
„Neviem,“ pripustil nepresvedčivo. A potom mu blysla hlavou skvelá myšlienka. „Boli by ste rada, keby som vám povedal, aký je môj vzťah k vám?“
Chytila ho za ruku a zaviedla do salóna. Zavrela dvere a jemne ho stlačila do kresla.
„Hej, veľmi rada,“ zašepkala a nečakane si sadla na bočné operadlo.

